REPORT: MI Roadha mahu Baazaaruge agu kanu ehceh!\nބާޒާރު މަތިން ރޯދަ މަހުގެ ފުރަތަމަ ދުވަސް: ރޯދަ މަހު އަގުތަކަށް ވާގޮތެއް މާބޮޑަށް އަދި ނޭނގެ-- ފޮޓޯ: އަހުމަދު އަޝްހާދު އަބްދުﷲ (ޖެރީ) އަވަސް\nރޯދަ މަހު އެންމެ ބޮޑަށް ބަލައިލާ ހިތްވާ އެއްޗަކީ ބާޒާރުގެ އަގުތަކަށް އަންނަ ބަދަލެވެ. ކަރާގެ އަގު ހުރި ގޮތެވެ. ދިވެހި މިރުސް ލިބެން ހުރި އަގެވެ. އަދި އެންމެންނަށް އެންމެ ރޯދަ މަހު އެންމެ ފަރިތަ އެއްޗަކީ ވެސް ބާޒާރުގެ އަގުތެކެވެ. އެކަމަކު ކޮވިޑް-19 ރާއްޖޭގައި ހަލުއި ކަމާއެކު ފެތުރެން ފަށާފައި ވަނިކޮށް، އަދި ރޯދަ މަހާއެކު ހުރިހާ ކަމެއް އެކޮޅު ކޮޅުން ޖެހިއްޖެ އެވެ. ރޯގާއާއެކު މާލެ ލޮކްޑައުން އަކަށް ގޮސް ގިނަ މީހުން ގޭގައި "ތާށިވެފައި" ތިއްބައި ރޯދަ މަސް ފެށުނުއިރު، ބާޒާރުގެ އަގުތަކަށް އަންނަ ބަދަލެއް މި އަހަރު ގިނަ ބަޔަކަށް ނޭނގެ އެވެ. ބާޒާރުގެ ބޮޑު ބައެއް ވެސް އަދި ލޮކްޑައުންވެ، ރަނގަޅަށް ރަނގަޅަށް ނުހުޅުވި އޮތްއިރު، މި އަހަރު ބާޒާރުގެ އަގުތައް ރައްޔިތުންނަށް ވެފައިވަނީ ނުފެންނަ އެއްޗެއްގެ ގޮތުގަ އެވެ. އަގުތައް ނުފެންނަ "ކަނު" އެއްޗެއްގެ ގޮތުގަ އެވެ.\n"އާއްމުންނަށް ކިހިނެއް އެނގޭނީ؟ އަޅުގަނޑުމެންނަށް ވެސް ރަނގަޅަށް މި ވާނުވާއެއް އަދި. ރަނގަޅަށް އަދި ބާޒާރު ހިނގައި ނުގަނޭ ބުނެވޭނީ،" ވިޔަފާރިވެރިއަކު މިއަދު ބުންޏެވެ.\nއިމްޕޯޓު މުދަލުގެ އަގަށް ރޯދަ މަހު މާބޮޑު ބަދަލެއް ނައި ނަމަވެސް، ރޯދަ މަހު އެންމެ ބޮޑަށް ބަދަލު ވަނީ ރާއްޖޭގައި ހައްދާ ދަނޑުވެރި ބާވަތްތަކުގެ އަގުތަކެވެ. ހާއްސަކޮށް ރޯދަ މަހު އެންމެ އާއްމުކޮށް ބޭނުން ކުރާ ކަރަލެވެ. ނަމަވެސް މި ރޯދަ މަސް އައިިއިރު މާރުކޭޓު އޮތީ މުޅިން ފަޅަށެވެ. ލޮންޑައުންގައި ހަފުތާއެއްވީއިރު ބާޒާރުގައި ހުރި ތަކެތިވެސް ކުނި ވެގެން އުކާލަން ވަނީ ޖެހިފަ އެވެ. ދަނޑުވެރި ރަށްރަށުން ތަކެތި ގެނެވޭނެ އިންތިޒާމެއް އަދި ނެތެވެ. އެހެންވެ މުހިންމު ގިނަ ބާވަތްތައް ހުރީ ހުސްވެފަ އެވެ.\nއާއްމުންނަށް ބާޒާރު މައްޗަށް ދިއުން މަނަލެވެ. އެހެންވެ، ގިނަ ބަޔަކު ތަކެތި ގެންނަނީ އޯޑަރު ދީގެންނެވެ. އެހެންވެ، މުދާ ވިއްކާ މީހާ ހިތުހުރި އަގެއްގައި ވިއްކުމުގެ މަގު އޮތީ ފަހި ވެފަ އެވެ. އެއްޗެއް ބޭނުންނަމަ ގަތުން ނޫން ޗޮއިސް އެއްނެތެވެ. ގޭގައި ތިބޭއިރު އަގު ކުޑަ ކުރަން ކުރެވޭނެ ކަމެއް ނެތެވެ.\nދީޯންޏަކުން ގެނެސްފައިވާ ކުރުނބާ ތަކެއް އިއްޔެ ބާލަނީ-- އަހުމަދު އަޝްހާދު އަބްދުﷲ (ޖެރީ) އަވަސް\n"އޯޑަރު ދީގެން އެއްޗިހި ގެންނައިރު، އެތަނުގައި ހުންނަނީ ކޮން އެޗެއް ކަމެ، އެންމެ ކުޑަމިނުން އަގެއް ވެސް ނޭނގެ. އެނގެނީ މުދާ ހުރިކަން އެކަނި،. ދެން ގެންނަން އޯޑަރުކޮށްގެން ގެންނައިރު އެބަހުރޭ ހަލާކުވެފައި ވެސް.، ވަރަށް އަގު ބޮޑުކޮށްވެސް .އެކަމަކު ގެންނަން އެބަ މަޖުބޫރުވޭ،" ރޯދަ މަހުގެ ފުރަތަމަ ދުވަހު ގެއަށް އޯޑަރުކޮށްގެން ކަރާ ގެނައި މީހަކު ބުންޏެވެ.\nފިހާރަތަކުގައި ރޯދަ މަހަށް ހާއްސަ އުފެއްދުންތައް މިހާރު ވިއްކާ އަގު ތަކަށް ބަލާއިރު ކަރާ ކިލޯއެއް 30ރ. އާއި 60ރ. އާ ދެމެދުގައި އެބަހުއްޓެވެ. އަދި ކޮޕީ ފަތް ބޮނޑިއެއް 15ރ .އާއި 20ރ. އަށް ވެސް އެބަހުއްޓެވެ. މިނޫން މާކަގިނަ ބާވަތްތަކެއް މިހާރަކު ބާޒާރުގައި ނެތެވެ.\nރާއްޖެއަށް އިމްޕޯޓް ކުރާ ގިނަ ބާވަތް ތަކަށް ބަލާއިރު ކެރެޓާއި ކެބެޖް އަދި މިރުސް ފަދަ ބާވަތްތައް ފިހާރަތަކުގައި މަދުން ލިބެން އެބަހުއްޓެވެ. މާލެ ސިޓީގެ އާބާދީގެ ވިޔަފާރި ކުރުން ހުރި ގޮތަށް ބަލާއިރު، އާއްމު ގޮތެއްގައި މުދާ ގަންނަނީ ކަންމަތީ ފިހާރަތަކުންނެވެ. ނަމަވެސް ބާޒާރު މަތި ރަނގަޅަށް ހުޅުވި ހިނގައި ނުގަންނާތީ، ސަޕްލައި ލިބުމުގައި ދަތި ތަކެއް އެބަހުއްޓެވެ.\nހޯލް ސޭލް ފިހާރައަކުން އިއްޔެ މުދާ ދޫކުރަނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ) އަވަސް\n"އަގުތައް ހުރި ގޮތް އެނގެން ފަށަން އަދި ނަގާނެ ދެ ތިން ދުވަސް. އޭގެ ފަހުން އެނގޭނީ ރަނގަޅަށް. މިހާރު އަދި ހަމަ ރަނގަޅަކަށް ނޭނގެ،" ކަންމަތީ ފިހާރައެއް ހިންގާ، ވިޔަފާރިވެރިއަކު ބުންޏެވެ.\nކުރީ ރޯދަމަސް ތަކުގައި މެންދުރު ނަމާދަށްފަހު ބާޒާރު ފުރެ އެވެ. ނަމަވެސް ދެ ލައްކައެއްހާ މީހުން ދިރިއުޅޭ މާލޭގެ ބާޒާރު މަތިން ހުޅުވާފައި މިހާރު ހުރީ ހޯލް ސޭލްކޮށް މުދާ ވިއްކާ ތަންތަން އެކަންޏެވެ. މި ތަންތަނުގައި ވެސް މުދާ ދޫކުރުން ކުރި އަށް ދަނީ މަޑުންނެވެ. މި އަހަރު އަދި ބާޒާރު މަތިން ވެސް ފެންނަނީ ވާނުވާ ނޭނގިގެން އުޅޭ މަންޒަރެވެ. ހާއްސަކޮށް އަގު ތަކަށް ވާނެ ގޮތަކާއި ވާން އުޅޭ ގޮތެއް ވެސް އަދި ނޭނގެ އެވެ. އަގުތައް އަދި މި ފެންނަނީ މުދާ ބޭނުންވާ މީހާ އަށް ނުފެނަ އެއްޗެއްގެ ގޮތުގަ އެވެ.\nރޯދަ މަސް ލޯކަލް މާރުކޭޓް ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް


ޝާހު މަރުވީ ހާޓް އެޓޭކެއް ޖެހިގެން: ހޮސްޕިޓަލް – Dhen.mv\nޝާހު މަރުވީ ހާޓް އެޓޭކެއް ޖެހިގެން: ހޮސްޕިޓަލް\nރައުފާ ރަޝީދު October 26, 2020 - 12:04 pm\nފިރިމީހާގެ ފަރާތުން ލިބުނު ޖިންސީ އަނިޔާތަކާ ގުޅިގެން ފަރުވާ ހޯދަމުން ދަނިކޮށް މަރުވި ގދ. ތިނަދޫ ޒިޔާދާ ނައީމްގެ ފިރިމީހާ އިބްރާހިމް ޝާހް މަރުވީ ހާޓް އެޓޭކެއް ޖެހިގެން ކަމަށް ގއ. އަތޮޅު ހޮސްޕިޓަލުން ބުނެފި އެވެ.\nމަހަށް ގޮސް ހުއްޓާ ޝާހް މަރުވީ ރޭގައެވެ. އެންމެ ފުރަތަމަ ޝާހުގެ ހަށިގަނޑު ގެންދިޔައީ ގއ. ވިލިނގިލީގައި ހުންނަ އެ އަތޮޅު ހޮސްޕިޓަލަށެވެ.\nއަވަސް ނޫހަށް މައުލޫމާތު ދެމުން އަތޮޅު ހޮސްޕިޓަލްގެ މެނޭޖަރު ޝަރީފް އަހުމަދު މިއަދު ވިދާޅުވީ ޝާހު މަރުވެފައި ވަނީ ހާޓް އެޓޭކެއް ޖެހިގެން ކަމަށް ޑޮކްޓަރުން ވިދާޅުވި ކަމަށެވެ. އަދި އޭނާގެ ހަށިގަނޑުގެ ބޭރުފުށުން އެއްވެސް އަނިޔާއެއް ފެންނަން ނެތް ކަމަށާއި ހޮސްޕިޓަލަށް ގެންދިޔަ އިރު ވެސް އޭނާ މަރުވެފައިވާ ކަމަށް ވިދާޅުވިއެވެ.\nޝާހު މަރުވި އިރު އަނބިމީހާ، ޒިޔާދާ ރޭޕް ކުރިކަން ސާބިތުވެ ހައިކޯޓުން ވަނީ އޭނާގެ މައްޗަށް ތިން އަހަރުގެ ޖަލު ހުކުމެއް އިއްވާފައެވެ. ނަމެވެސް އެ ހުކުމް އިއްވި އިރު ޝާހް ހުރީ ބަންދުގެ މުއްދަތު ގުނަމުން ގޮސް ވީއްލި މިނިވަންވެފައެވެ.\nޝާހުގެ ޖަނާޒާ އޮތީ މިއަދުގެ މެންދުރު ފަހުގެ ވަގުތެއްގައި އޭނާގެ އުފަން ރަށް ގދ.ތިނަދޫގައެވެ.\n"ރާސްތާ" ދޯނީގައި ހިނގި އަލިފާނުގެ ހާދިސާގައި ފިހުނު އިތުރު މީހެެއްގެ ހާލު ސީރިއަސް ވެއްޖެ\n"ރާސްތާ" ދޯނީގައި ހިނގި އަލިފާނުގެ ހާދިސާގައި ފިހުނު މީހަކު ނިޔާވެއްޖެ\nކޮވިޑް-19: އިތުރު ދިވެއްސަކު ނިޔާވެއްޖެ\nނަޒްރާގެ އެކްސިޑެންޓު މަރުގެ ތަހުގީގަކަށް\nހުނުމަކީ ހަމަ ނިދި ލިބުމަށް މަގުފަހި ކުރުވާ ކަމެއްތަ؟ ޖަވާބު މިއޮތީ\nބޭކިންގް ސޯޑާގެ ސަބަބުން ހަންގަނޑަށް ބޮޑު ފައިދާއެއް!


Covid-19: 67 Aharu Thereygai Furathama Faharah "Tokyo Motor Show" Cancel Kohffi - Vaguthu\n67 އަހަރު ތެރޭގައި ފުރަތަމަ ފަހަރަށް ޓޯކިޔޯ މޮޓޯ ޝޯ ކެންސަލް ކޮށްފިއެވެ. މި ޝޯ ކެންސަލް ކޮށްފައިވަނީ ޖަޕާނުގައި ކޮވިޑް-19އަށް ފައްސިވެފައިވާ މީހުން އިތުރުވެފައި ވާތީއެވެ.\n1954 އަހަރު ބާއްވަން ފެށި ޓޯކިޔޯ މޮޓޯ ޝޯ އަކީ ދެ އަހަރުން އެއް އަހަރު ކުރިޔަށް ގެންދަމުން އައި ޝޯއެކެވެ. މިއަހަރުގެ ޝޯ ބޭއްވުމަަށް ހަމަޖެހިފައިވީ އޮކްޓޯބަރު މަހުއެވެ. ނަމަވެސް، އެގައުމުގައި ކޮވިޑުގެ ވޭދަނަތައް އިތުރުވެ އެތައް ބަޔަކު ކޮވިޑަށް ފައްސި ވަމުންދާތީ މިއަހަރުގެ ޓޮކިޔޯ މޮޓޯ ޝޯ ވަނީ ކެންސަލް ކޮށްފައެވެ.\nއަދި މާދަމާއިން ފެށިގެން އަންނަ މަހުގެ 11 ވަނަ ދުވަހުގެ ނިޔަަލަށް އެގައުމުގައި ސިއްހީ ކުއްލި ނުރައްކަލުގެ ހާލަތު އިއުލާން ކުރަން ނިންމާފައިވެެއެވެ.\n2019 ވަނަ އަހަރު ބޭއްވުނު އިވެންޓުގައި 1.3 މިލިއަން މީހުން އެތަނަށް މަންޒަރު ބަލަން އެއްވި ކަމަށް ޖަޕާނުގެ އޮޓޯމޯބައިލް މެނުފެކްޗަރާސް އެސޯސިއޭޝަނުން ބުނެފައިވެއެވެ.\nޓޯކިޔޯ މޮޓޯ ޝޯގެ އޯގަނައިޒޭޝަނުން ބުނެފައިވަނީ އެހެން ހަފްލާތައް އޮންލައިންކޮށް ބޭއްވި ނަމަވެސް، މި ޝޯ އޮންލައިންކޮށް ބޭއްވުމުގެ އެއްވެސް ވިސްނުމެއް ނެތް ކަމަށެވެ.\nއެސޯސިއޭޝަންގެ ޗެއާމަން ވިދާޅުވީ މި އަހަރުގެ އިވެންޓު ކެންސަލް ކުރީ މިހާރުގެ ހާލަތަށް ބަލާ އިރު ރައްކާތެރި މާހައުލެއްގައި ޝޯ ބޭއްވޭނެ ކަމުގެ ޔަގީން ކަމެއް ނެތުމުން ކަމަށެވެ. ބޮޑު ބަލިމަޑުކަމެއް ފެތުރެމުންދާ މި ދަނޑިވަޅުގައި ޓޯކްޔޯ މޮޓޯ ޝޯ ފަދަ ބޮޑު ހަފްލާއެއް ބޭއްވުމަކީ ފަސޭހަ އަދި ރައްކާތެރި ކަމަކަށް ނުވާތީ ކެންސަލް ކުރަން ނިންމީ ކަަމަށް އެސޯސިއޭޝަންގެ ޗެއާމަން ވިދާޅުވިއެވެ.\nމިދިޔަ އަހަރު ބާއްވަން ތާވަލްކުރި ޓޯކިޔޯ އޮލިމްޕިކްސް ވެސް ކޮވިޑާ ހެދި އެއް އަހަރު ފަސް ކުރަން ޖެހުނެވެ. މި އަހަރު ބޭއްވުމަށް ފަސް ކުރެވުނު ނަމަވެސް، މި އަހަރުވެސް ޓޯކްޔޯ އޮލިމްޕިކްސް ބޭއްވޭނެ ކަމުގެ ޔަގީން ކަމެއް ނެތެވެ.


Cake Elhumuge Hunarun Thafaathu Dhakkaali Dhivesseh - Vaguthu\nކޭކު އެޅުމުގެ ހުނަރުން ތަފާތު ދައްކާލި ދިވެއްސެއް\nގިނަ ބައެއްގެ ސަމާލުކަން ލިބުނު ރީނީގެ ކޭކެއް\nމިއީ ރާއްޖޭގައި އެންމެ ތަފާތުކޮށް، އަދި އެންމެ މީރުކޮށް ކޭކު އަޅާ މީހާގެ ފޭސްބުކް ޕޭޖާއި އިންސްޓަގްރާމްް ޕޭޖެވެ. ހުަސް ފޮނީގެ ނަމުގައި ހިންގާ އެ ދެ ޕޭޖަށް ވަދެލާށެވެ. ޒުވާނެއްގެ ފުރިހަމަ އަދި ތަފާތު މަސައްކަތް ފެނިގެން ދާނެއެވެ.\nކުރިން އަމިއްލަ ގޭގެ މީހުންނަށް ކޭކު އަޅައިދީ އުޅުނު، ރީނީގެ ނަމުން ގިނަ ބަޔަކު ދަންނަ ޒުވާނާ މިހާރު ރާއްޖޭގެ އެންމެންނަށް ކޭކު އަޅަައިދޭން މިހިރީ ތައްޔާރަށެވެ. އޭނާ އަޅާ ކޭކުގެ ރަހަ ތަފާތު ވާނެއެވެ. މީރު ވާނެއެވެ. އަގުތައްވެސް ރަނގަޅުވާނެއެވެ. ޔަގީނުންވެސް އޭނާގެ ކަސްޓަމަރުން ދެރަކޮށެއް ނުލާނެއެވެ. އޭނާ ދޭނީ ކަސްޓަމަރުންނަށްވެސް ސަޕްރައިޒެވެ. އޭނާ އަޅައިދޭ ކޭކު އެހާ ފުރިހަމަ ވާނެކަމުގެ ޔަގީންކަން އޭނާ ދެއެވެ.\nރީނީގެ ފޭސްބުކް ޕޭޖުން ފެނުނު އެންމެ ތަފާތު ކޭކުތަކުގެ ތެރޭގައި ފަހާ ފޮއްޓެއްގެ ބައްޓަމަށް އަޅާފައިވާ ކޭކާއި، ބިރިޔާނީ ތައްޓެއްހެން ހީވާ ގޮތަށް ކޭކާއި، ޑޮލަރު ކޭކާއި، ސައިކަލެއް ގޮތަށް ތައްޔާރު ކޮށްފައިވާ ކޭކު ހިމެނެއެވެ. މީގެ ތެރެއިން ސައިކަލު ކޭކަށް ގިނަ ބައެއްގެ ސަމާލުކަން ލިބުނެވެ.\nDucati Diavel Cake ? credit - @sal.mayne\nPosted by Huss Foni on Thursday, November 7, 2019\nކޮންމެ މުނާސަބަތަކާއި ގުޅުވައިގެން ވިޔަސް ކޭކެއް އަޅަން ބޭނުންވާނަމަ އޭނައަށް ގުޅާށެވެ. އެކަމަށް އޭނާ ހުންނާނީ ތައްޔާރާށެވެ.\nމި ޒުވާނާގެ ކޭކު އެޅުމުގެ މަސައްކަތުން ފަށައިގަތީ....\nރީނީ ބުނީ، އޭނާ ކޭކު އެޅުމުގެ މަސައްކަތް ފަށައިގަތީ 2018 ވަނަ އަހަރު ދަރިފުޅަށް ކޭކެއް އަަޅަން ބޭނުން ވެގެންނެވެ. އެއީ ދަރިފުޅު ބޭނުންވާ ގޮތަށް ކޭކެއް އަޅަން ބޭނުންވެގެން ފެށި މަސައްކަތް މިއަދު ވަރަށް ކާމިޔާބު ވެއްޖެއެވެ. ގިނަ ބަޔަކު އޭނާގެ މަސައްކަތް ބަލައިގެންފިއެވެ.\n"އޭގެ ކުރިން ކޭކު އަޅައެެއް ނުވެސް އުޅެން. ގޭގައި އަަވަނެއްވެސް ނީންނާނެ، ހަމައެކަނި ފްލޭވާސް ކޭކްސް އެއްޗެސް އަޅަނީ، އެއިރުވެސް އިންޓްރެސްޓިންގއެއް ނުހުރޭ، މި ބުނާ ދުވަހު ކިޑްގެ ބާތްޑޭއަށް އޭނާ ރިކުއެސްޓް ކޮށްގެން އަޅަން ޓްރައިކުރީ، ދެން އޭތީ ވަރަށް ރީތިކޮށް އެޅުނު، ދެން އެފަހުން އިންޓަރެސްޓް އުފެދުނީ"، ހުސް ފޮނި ކޭކު ޕޭޖުގެ ވެރިޔާ ރީނީ ބުންޏެވެ.\nހުސް ފޮނި ޕޭޖްގެ ތަފާތު ކޭކެއް\nރީނީ ބުނީ، އެ ކޭކު ރީތިކޮށް އެޅުމުން އަނެއްކާވެސް އެ އަހަރު ޑިސެމްބަރު މަހު އިތުރު ކޭކެއް އެޅިކަމަށެވެ. އެއީ ވެސް އޭނާގެ ގެ ކުއްޖަކަށް އަޅައިދިން ކޭކެކެވެ.\n"އޭތިވެސް ރީތިވެގެން ގިނަ ބަޔަކު އުޅުނީ. ދެން މި އަހަރު މާރިޗްގައި އަސްލު ކަސްޓަމަރުންނަށް އަޅައިދޭން ފެށީ"\nއޭނާ މި މަސައްކަތް ފަށައިގަތީ އެއްވެސް ޓްރެއިނިިންގއެއް ކޯހެއް އެއްޗެއް ހަދައިގެން ނޫނެވެ. އަމިއްލަ ހިޔާލު ބޭނުންކޮށްގެންނެވެ.\nފޭސްބުކް އާއި އިންސްޓަގްރާމް ޕޭޖްގެ ފެށުން\nރީނީ ބުނީ، ފޭސްބުކް ޕޭޖެއް ހަދާ ކަސްޓަމަރުންނަށް ހުޅުވާލީ މި އަހަރު މާރިޗް މަސް ތެރޭގައި ކަމަށެވެ. އަދި އޭގެ ފަހުން އިންސްޓަގްރާމް ޕޭޖެއްވެސް ހުޅުވާ އެ ޕޭޖުތަކުގައި އޭނާގެ މަސައްކަތް ދައްކުވައިދީ، ކަސްޓަމަރުން ހައިރާން ކޮށްލައެވެ. އަދި އެއީ އަސްލު ކޭކެއް ތޯ، އެ ކޭކަށް ބަލާ މީހުންނަށްވެސް ނޭގޭ ވަރުގެ އެއްޗެހި އެ ޕޭޖުގައި އެބަ ހުއްޓެެވެ.\nހުސް ފޮނި ޕޭޖްގެ ވެރިޔާ ރީނީގެ ތަފާތު ކޭކެއް\nތަފާތު ހިޔާލުތައް އައި ގޮތް\n"އަސްލު ބޭނުންވާ ގޮތަކީ އާއްމުކޮށް ރާއްޖޭގައި އަޅާފައި ހުންނަނީ، ސްކޮޔާ ކޭކެއް އަޅާފައި ނޫނީ ރައުންޑް ކޭކެއް އަޅާފައި އޭގައި މާތަކެއް ޖަހާފައި، ނޫނީ ކޮންމެވެސް ގޮތެއް ހަދާފައި، ނޫނީ ކޭކް ޓޮޕާސްއެއް ޖަހާފައި، އަސްލު އެ ތިންކިންގ ޗޭންޖް ކުރަން ބޭނުންވީ. އައިޑޯންޓް ވޯންކް ކޮންމެހެން ކޭކަކަށް ކޭކެއް އަޅަން" ހުސް ފޮނި ޕޭޖް ހިންގާ ރީނީ ބުންޏެވެ.\nއޭނާ ބުނީ، ކަސްޓަމަރު އޭނާ ކައިރީ ތީމެއް ބުނުމުން، ނުަވަތަ ކޭކް އިންނަން ވާ ގޮތެއް، އެ ކަސްޓަމަރު ކޭކު އަޅަން ބޭނުންވާ މީހާ ނުވަަތަ ކުއްޖާގެ މައުލޫމާތު ހޯދައި، އަޅަން ބޭނުންވާ ކޭކާއި ގުޅޭ އެ ކަސްޓަމަރުންނަށްވެސް ހިޔާލު ދީ ކަންތައް އޭނާ ކުރާ ކަމަށެވެ. އަދި އެ ހިޔާލުތަކާއެކު އެ ކަސްޓަމަރެއްގެ ބަޖެޓަށް ފައްތައިގެން ނޫނީ ކަސްޓަމަރަށް ކިޔާދީގެން ކުރާ ކަމަށް އޭނާ ބުންޏެވެ.\nރީނީގެ މި ކޭކު ފެނުމުން މިއީ ކޭކެއްކަން ގިނަ ބަޔަކަށް ގަބޫލެއްވެސް ނުކުރެވުނު\n"އެ ހުރިހާ ކްރިއޭޓިވިޓީއެއް އަޅުގަނޑު މި ގެންނަނީ އަމިއްލައަށް، އާއްމުކޮށް ކަސްޓަމަރަށްވެސް ކޭކު ފެންނާނީ ފިނިޝިންގގައި. ކަސްޓަމަރު ޕިކްޓައެއް ދައްކާފައި މި ބުނަނީ މިގޮތަށޭ ބޭނުންވަނީ ބުނީމަ، އަޅުގަނޑު ބުނަން އެޅިދާނެ އޭ، މައްސަލައެއް ނޯންނާނެ އޭ އެކަމަކު ތި ކޭކަށް ކުޑަކޮށް ޗޭންޖެއް ގެނެއްސިއްޔާ އަދި މާ ރީތި ވާނެއޭ. އެއީ ސީދާ ކޮޕީ ކުރަންވެސް ކުރެވިދާނެ އޭ އެކަމަކުވެސް ބޮޑަށް ރީތިވާނީ މިހެން މިހެން ހެދީމައޭ".\nރީނީ ބުނިގޮތުގައި، ކަސްޓަމަރުން ދޭ ހިޔާލުތަކާައި، އަދި އޭނާ ސަޖެސްޓް ކުރާ ބަދަލުތަކާއެކު، ކޭކު އަޅަން ގިނަ ކަސްޓަމަރުން އެއްބަސްވެއެވެ.\nރީނީގެ ތަފާތު ކޭކއެއް\n"އަބަދުވެސް އޮޕްޝަންސް ދެން ހެދޭނެ ގޮތާއި ރީތިވާނެ ގޮތާއި އެ މީހުންގެ ތީމަށް ފިޓްވާނެ ގޮތާއި ހުރިހާ އެއްޗެއްވެސް"\n"އަދި އެ މީހުން އެ މައުލޫމާތުތައް ދިނީމަ އައި ސަޖެސްޓް ކިހިނެއްހޭ ވާނީ މިގޮތަށް އެގޮތަށް އަޅަން. އަޅުގަނޑު އިންނާނެ ބިރިޔާނީ ކޭކެއްވެސް އަޅާފައި. އެ ކޭކުވެސް އެއީ އެ ކުއްޖާގެ ފޭވަރޭޓް ޑިޝް. ސޯ އައިތޯޓް ވައިނޮޓް އައި މޭކް ތެޓްއޭ. ދެން އަޅުގަނޑު އޭތި ސަޖެސްޓް ކުރީމަ ކަަސްޓަމަރުވެސް ވަރަށް ހިތްހަަމަ ޖެހުނު. ދޭ ވާ ލައިކް ޝޮކްޑް. ސޯ ރިއަލްއޯ ބުނީ، ޗިކަންއާއި އެއްޗެހި ހުރީމަ،އަނެއްކާ އެ ކުއްޖާ ބޭނުން ނުވި އެ ފަޅާކަށްވެސް".\nރީނީ އެޅި ބިރިޔާނީ ކޭކެއް، މިއީ ފަޅަންވެސް ބޭނުން ނުވި ކޭކެއް\nއޭނާ ބުނީ، އެ ކޭކު އަޅާ ނިންމުމަށްފަހު، އެ ކޭކު ގެންގޮސް ބެލުމުން ކަސްޓަމަރަށްވެސް އަދި އެ ކޭކު އެޅި ކުއްޖާއަށްވެސް އެ ކޭކު އެއީ ކޭކެއްކަންވެސް ގަބޫލު ނުކުރެވުނު ކަމަށެވެ.\nމިގޮތަށް އޭނާގެ ޕޭޖުން ފެނުނު ފަހާފޮށި ކޭކު ފެނުމުން ކަސްޓަމަރުވެސް ހުރީ ވަރަށް އަޖައިބުވެފައެވެ.\nތަފާތު ފްލޭވަސް ތަކުގެ ކޭކު އަޅައިދެން\nރީނީ ތަފާތު ފްލާވާސްތަކާއި، ތަފާތު ރަހަތައް ކޭކަށް ގެނެސްދީ ކޭކުގެ ރަހަވެސް މީރުކޮށްލަދޭ ޒުވާނެކެވެ. މިގޮތުން ދިވެހިންގެ ރަހަތަކާއި ގުޅުވާލަން އޭނާ ހުންނަނީ އަމިއްލަ ފްލޭވާސްތައް ހަދާފައެވެ.\n"މިސާލަކަށް ޝަރުބަތު ކޭކު އެއީވެސް އަޅުގަނޑު އަމިއްލައަށް އުފެއްދުމެއް، އެއީވެސް ވަރަށް ހިނގާ އެއްޗެއް ކަސްޓަމަރުންގެ މެދުގައި. ދެން އަޅުގަނޑު ހަދަން ރާންބާ ފްލޭވާޑް ކޭކު. އެއީވެސް ވަރަށް މަޝްހޫރު އެއްޗެއް. އެންމެ މަޝްހޫރު އެއްޗަކަށް އިންނާނީ ނައްޓެއްލާ ކޭކު ކިޔާ އެއްޗެއް. އެެވެސް އަޅުގަނޑު އަމިއްލައަށް ދެ ތިން ފަހަރެއްގައި ހަދާފައި ރަހަ އެޑްޖަސްޓް ކޮށް އެކްސްޕެރިމެންޓްކޮށްފައި ހަދާފައި ހުންނަ އެއްޗެއް". ރީނީ ބުންޏެވެ.\nރާންބާ ފަތް ކޭކެއް\nއޭނާ ކޭކުތައް މީރުވެގެން އެ ވާހަކަވެސް ގިނަ ބަޔަކު ދައްކައެވެ.\n"ހަމަ އެކަނި ނޯމަލް ބަޓާ ކްރީމެއް ނޫން އަޅުގަނޑު ކޭކުގައު ޖަހާނީކީ. މިސާލަކަށް އެ ކޭކު ފަޅާލާއިރު އެތެރޭގައިވެސް ހުންނާނެ ޑިފްރެންޓް ޓައިޕްސް، މިސާލަކަށް ސްޓްރޯބެރީ ޖޫރީސް ބްލީބެރީ ޖޫރީސް ހަދާފައި ނޫނީ ޗޮކްލެޓް އެއްޗެއްސް ހަދާފައި.އެއީ ކަސްޓަމަރު ކައިރިން އަހާފައި މިވެނި މިވެނި ފްލޭވާއެއް....". ރީނީ ބުންޏެވެ.\nރީނީގެ ތަފާތު ކޭކެއް\nހުސް ފޮނި މެދުވެރިކޮށް ކޭކު އަޅަން ބޭނުންވާ ފަރާތްތަކުން ކަންތައް ކުރަންވީ ގޮތް\nހުސް ފޮނިން ޕޭޖް ހިންގާ ރީނީ ބުނީ، އޯޑަރު ދޭނަމަ ހަފްތާއެއް ކުރިން އަންގަން ވާނެއެވެ. އެ މަސައްކަތް ކުރަމުން ދަނީ އެކަކު ކަމުން އޭނާއަށް އެ ވަގުތު ބޭނުން ނުވެއެވެ. ހުސް ފޮނި ފޭސްބުކް ޕޭޖަށް މެސެޖްކޮށްގެންނާއި، އަދި އިތުރު މައުލޫމާތު ބޭނުން ނަމަ ގުޅާލައިގެންވެސް މި މީރު އަދި ތަފާތު ކޭކްތައް އެޅޭނެއެވެ.\nހުސް ފޮނި ޕޭޖްގެ ނަމްބަރަކީ 9875758 އެވެ.\n"އެއީ އޭތި ކުރަހާފައި، ގެނެސް ދޭނެގޮތާއި އެއްޗެހި ހަމަޖައްސަން ނީޑް އެޓްލީސްޓް އަ ވީކެކޭ".\nރީނީ ބުނީ، އޭނާގެ ކޭކުތައް އަގުބޮޑު ކަމަށް ކަސްޓަމަރުން ބަލާ ބެލުމަށް ހީވިއަސް، ކަސްޓަމަރުންގެ ބަޖެޓާއި އެއްވަރަށް އޭނާ ކޭކު އަޅައި ދޭ ކަމަށެވެ. އަދި އޭނާއަކީ ޕައުންޑަށް ބަލައިގެން ކޭކު އަޅާ މީހެއް ނޫންކަންވެސް އޭނާ ފާހަގަކުރިއެވެ.\nއެހެންކަމުން މިއީ "ހުސް ފޮނި" ކޭކުު އިން ކަނޑާ ފޮނިއެއް ނޫންކަން ސާބިތުކޮށްދޭން ނިކަން އެ ޕޭޖަށް މެސެޖްކޮށްގެން ބޭނުން ވައްތަރެއްގެ ނޫނީ ފްލޭވާއެއްގެ ނޫނީ ބޭނުން ޑިޒައިނެއްގެ ކޭކަކަށް އޯޑަރު ކޮށްލާށެވެ. އެ ޕޭޖްގެ ވެރިޔާ އެ ކޭކަކީ ކަސްޓަމަރު ބޭނުންވާ ވަރަށް ވުރެވެސް ރަނގަޅަށް އަދި ފުރިހަމަކޮށް އަޅައިދޭނެއެވެ.\nދެ ކުދިންނާއިއެކު "ކުރީގެ ފިރިމީހާގެ ގޭގައިި" އުޅެން މަޖުބޫރުވެފައިވާ މައެއްގެ ވާހަކަ!\nނޮވެމްބަރު 9, 2019 14:15\nމިފަދަ ކޭކު ކެއުމަކީ ކޮންކަހަލަ ކަމެއްތޯ\nނޮވެމްބަރު 9, 2019 14:35\nވާވް ހާދަ މޮޅޭ، ماشاءالله\nނޮވެމްބަރު 9, 2019 17:02\nޓީއެލްސީގަ ދައްކާނެ އެކި ފާޑުގެ ތިޔަބުނާ ވައްަތަރުގެ ކޭކްތައް ހަދާތަން ވަރަށް ތަފްސީލްކޮށް ކޭކުއެޅުމަށް ކޭކްތައްޔާރުކުރުމަށްބޭނުންވާ ހުރިހާކަމެއް ، އެޕްރޮގްރާމް ބަލާނަމަ ތިޔައީ އުނދަގޫ ކަމެއްނޫން ކޭކް ފުށްގަނޑު ތައޔާރު ކުރުމުން ފެށިގެން ޑިޒައިން ހެދުމާ މާ ހެދުމާ ހުރިހާ ކަމެއް ހަމަ އ. އިން ޔާ. އަށޭ ބުނާގޮތަށް\nނޮވެމްބަރު 9, 2019 17:05\nމާޝާ ﷲ ވަރަށް ރީތި އަދިވެސް ހެޔޮވިސްނުމައިއެކު ކުރިއަށް ގެންދަވާށި.\nނޮވެމްބަރު 10, 2019 06:18\n'ފްލޭވަރސް ކޭކްސް އެއްޗިސް އަޅަނީ' އޭ؟ އެއްޗިސް އަކީ ދިވެހިރާއްޖޭގެ ބަހެއްބާ؟ ޕިސްޕިސް....\n'ފްލޭވަރސް ކޭކު ކަހަލަ އެއްޗެހި އަޅަނީ'.' މިހެން ނޫންބާ ތިޔަ އިބާރާތް އޮންނަން ޖެހެނީ؟


Raajjey gai onna, India media ah ekani engey rasheh!\nމަރާއޯ: ރާއްޖޭގައި އޮންނަ، އިންޑިއާގެ މީޑިއާ އަށް އެކަނި އެނގޭ ރަށެއް!\nސޮލޮމޮންގެ މަރާއޯ އައިލެންޑް\nއިންޑިއާގެ މީޑިއާ އަކީ ރާއްޖެއާ ބެހޭ ގޮތުން ކޮންމެ ފަދަ ވާހަކައެއް ވެސް ދައްކަފާނެ ބައެއްކަން މި ވާހަކަ އިން ކަށަވަރުވާނެ އެވެ. ރާއްޖޭގެ ސިޔާސީ މަސްރަހު ހަލަބޮލިވާ ކޮންމެ ދަނޑިވަޅެއްގައި، އިންޑިއާ އަށް ރާއްޖޭގެ މުހިންމު ކަމުގެ ވާހަކަ ދައްކާއިރު ޗައިނާ އަށް ރާއްޖެ އިން ދީފައި އޮންނަ ރަށެއްގެ ވާހަކަ ދައްކާނެ އެވެ. މިހާރު މި އުޅޭ ހޫނުގަނޑުގެ ތެރޭގައި ވެސް މި ރަށް ފެންމައްޗަށް އަރައިފި އެވެ.\nތަނެއްދޮރެއް ބަލައިލުމެއް ނެތި އިންޑިއާގެ މީޑިއާ އިން ދައްކާ މި ތާކުންތާކު ނުޖެހޭ ވާހަކާގައި ބުނަނީ މެރިޓައިމް ޓްރެފިކް މޮނިޓަކުރުމުގެ މަސައްކަތަށް ރާއްޖެ އިން ޗައިނާ އަށް 1999 ވަނަ އަހަރު ރަށެއް ކުއްޔަށް ދީފައިވާ ކަމަށާއި އެ ރަށުގެ ނަމަކީ "މަރާއޯ" ކަމަށެވެ. ނޫސްތަކުން ބުނަނީ މި ރަށް ދީފައި އޮންނާތީ އިންޑިއާގެ ސަލާމަތީ ބާރުތަކުން ފިސާރި ކަންބޮޑުވާ ކަމަށެވެ. "އިންޑިއާ މީހުންނަށް އެކަނި ފެންނަ" އެ ރަށުގައި ޗައިނާގެ އަސްކަރިއްޔާ އިން ގާއިމުވެ ތިބެގެން އިންޑިއާ ކަނޑުގައި އެމެރިކާ އާއި އިންޑިއާގެ އުޅަނދުތަކަށް ފާރަލާނެ ކަމަށާއި އެ ރަށް އެންމެފަހުން ބަދަލުކުރާނީ ސަބްމެރިން ބޭސްއަކަށް ކަމަށް ވެސް ބުނެ އެވެ.\nރާއްޖޭގައި ފަޅު ރަށްތައް ކިތަންމެ ގިނަ ނަމަވެސް ކޮންމެ ދުވަހަކުހެން މީހުން ގޮސް ނޫޅޭ ރަށެއް މަދުކަން އެނގެނީ އިންޑިއާގެ މީޑިއާގެ ކިތައް މީހުންނަށް ކަމެއް ނޭނގެ އެވެ. މިއީ އިންޑިއާ ވަރުގެ ބޮޑު ގައުމެއް ކަމަށް ސިކުނޑީގައި ބާއްވައިގެން ދައްކާ ވާހަކައެއް ނަމަ އެހެން ވެދާނެ އެވެ. އަމިއްލަ ގައުމުގެ އަވަށްތަކާއި ސަރަހައްދުތައް ނޭނގުމަކީ އިންޑިއާ ފަދަ ގައުމެއްގައި އަޖައިބެއް ނޫނެވެ.\nމި ބުނާ ރަށެއްގެ ޗައިނާ އަށް ދިން ކަމަށް ބުނެ އިންޑިއާގެ މީޑިއާގައި އެންމެ ގިނައިން ވާހަކަ ދެކެވިފައި ވަނީ މެއި 17، 2001 ގައި ޗައިނާގެ އޭރުގެ ބޮޑުވަޒީރު ރޫ ރޮންޖީ ރާއްޖެއަށް ކުރެއްވި ދަތުރުފުޅަކާ އެކުގަ އެވެ. އޭރު ބުނެފައިވާ ގޮތުގައި ދެ އަހަރެއްހާ ދުވަހުގެ މަޝްވަރާ އަށް ފަހު ޗައިނާ އަށް ދިން ރަށަކީ ކަނޑުގެ ލޮނުގަނޑު އުފުލި 2040 ވަނަ އަހަރުގެ ނިޔަލަށް ރާއްޖޭގެ ގިނަ ރަށްތައް އަޑިއަށް ދާއިރު ސަލާމަތުން އޮންނާނެ ވަރުގެ ބޮޑު ރަށެކެވެ.\nރާއްޖޭގައި މަރަދޫ، މާރަންދޫ، މަރޮށި ވެސް އެބައޮތެވެ. އެކަމަކު އެއިން ރަށެއްގައި ޗައިނާގެ އަސްކަރީ ހަަރަކާތްތަކެއް ނެތްކަން ކަށަވަރެވެ. މަރާއޯ ނުވަތަ އެފަދަ ފާޑެއްގެ ނަމެއް ކިޔާ ފަޅުރަށެއް ނުވަތަ ފަޅެއް ވެސް ރާއްޖެއަކު ނެތެވެ. އެެހެން ވިއްޔާ މިއީ ކޮންތަނެއް ހެއްޔެވެ؟\nއިންޑިއާ ކަނޑަށް ލައްވާލާ ހިސާބެއްގައި "މަރޯއޯ" އެއް އޮތީ ސޮލޮމޮން އައިލެންޑްސްގަ އެވެ. އެއީ ރާއްޖެއާ ވަރަށް އެއްގޮސް ސިފަތަކެއް ހުރި، ސޮލޮމޮންގެ މަކީރާ އަވަށުގެ އެކަހެރި ހިސާބެކެވެ. މަރާއޯގެ ނަމުން ނަން ދީފައިވާ ފަރުބަދަތަކެއް ޕޯޗްގަލްގެ ޓަމޭގާ ވާދީގައި ވެސް އޮވެ އެވެ. އެކަމަކު ރާއްޖެއާ ޕޯޗްގަލްއާ އޮޅިދާނެހެން ވަރަށް ހީނުވެ އެވެ.\nމިއީ މާބޮޑު ދިރާސާއެއް ނުކުރި ކަމުގައި ވިޔަސް، ހިޔާލީ ރަށެއް ކަމަށް ނިންމިދާނެ އެވެ. އިންޑިއާގެ މީޑިއާ އަށް މިހާ ބޮޑު ޔަގީންކަމާ އެކު އެ ރަށެއްގެ ވާހަކަ އެ ބުނަނީ އިންޑިއާގެ ރަސްމީ ފަރާތަކުން މީޑިއާ އަށް އެގޮތަށް ދޮގު މައުލޫމާތެއް ދީފައި އޮތުމުން ކަމަށް ވެދާނެ އެވެ. އޭރުން އިންޑިއާގެ ހާރިޖީ ސިޔާސަތުގައި ރާއްޖެ އަށް އިސްކަން ދޭންޖެހޭ މިންވަރަށް ވުރެ ވެސް ބޮޑަށް ސަމާލުކަން ދީގެން ފައިދާތަކެއް ނެގިދާނެ އެވެ. އެކަމަކު ސުވާލަކީ ޗާޓަކުން ވެސް އެ ބުނާ ރަށެއް ފާހަގަކޮށްލަން އިންޑިއާގެ އެއްވެސް ނޫހެއްގައި މަސައްކަތްކޮށްފައި ނުހުންނާތީ އެވެ.\nކުރީގެ ރައީސް މައުމޫން އަބްދުލް ގައްޔޫމް 2000 ވަނަ އަހަރު އިންޑިއާ އަށް ކުރެއްވި ދަތުރުފުޅެއްގައި ވަނީ އެ ބުނާ މަރާއޯ ނުވަތަ އެހެން ރަށެއް ވިޔަސް ޗައިނާ އަށް ކުށްޔަށް ދީފައިވާ ނުވާނެ ކަމަށް ވިދާޅުވެފަ އެވެ. އެއީ މި ވާހަކައާ ބެހޭ ގޮތުން ދިވެހި ސަރުކާރުން އާންމުކޮށް ވާހަކަ ދެއްކި ފުރަތަމަ ފަހަރު ކަމަށް އެނގިފައިވެ އެވެ. އޭގެ ފަހުން އެކި ފަހަރު އެކި ފޯރަމްތަކުގައި ރާއްޖެ އިން ވަނީ މަރޯއޯގެ ވާހަކަ ދޮގުކޮށްފަ އެވެ. އެކަމަކު ވަތަނީ ރޫހެއްގައި އިންޑިއާ އިން ހަދާފައިވާ މި ހިޔާލީ ވާހަކަ އަށް ނިމުމެއް ނެތެވެ!


India gai 12 aharun matheege kudhinnah Covid vaccine dheyn feshun avas kohfi | Atoll News\nއިންޑިއާގައި 12 އަހަރުން މަތީގެ ކުދިންނަށް ކޮވިޑު ވެކްސިން ދޭން ފެށުން އަވަސްކޮށްފި\nޝާއިޢުކުރީ: ފާޠިމަތު ފާޒިހާ ޖުލައި 27, 2021, 19:56\nއިންޑިއާގައި ކުޑަކުދިންނަށް ކޮވިޑް-19 ވެކްސިން ދޭން ފަށަން ނިންމާފައިވާ ތާރީހު އަވަސް ކޮށްފި އެވެ.\nމައި ސަރުކާރުގެ ހެލްތް މިނިސްޓަރު މަންސުކް މަންދަވިޔާ މިއަދު ވިދާޅުވީ ކުޑަކުދިންނަށް ވެކްސިން ދޭން ފެށުން އަންނަ މަހު ފެށޭވަރު ވާނެ އެވެ. އަދި މަސައްކަތް ކުރަމުންދަނީ ވީހާވެސް އަވަހަކަށް އަންނަ މަހުގެ ތެރޭގައި ވެކްސިން ދޭން ފަށަން ކަމަށް ވިދާޅުވެފައިވެ އެވެ.\nއިންޑިއާއިން ކުރިން ނިންމާފައި އޮތީ ސެޕްޓެމްބަރު މަހުގެ ތެރޭގައި ކުޑަކުދިންނަށް ކޮވިޑު ވެކްސިން ދޭން ފަށާށެވެ. ކުޑަކުދިންގެ ތެރެއިން ވެކްސިން ޖަހާނީ 18-12 އަހަރާއި ދެމެދުގެ އުމުރުފުރާގެ ކުދިންނަށެވެ.\nއިންޑިއާގެ ސިއްހީ ތަޖުރިބާކާރުން ބުނީ ކުޑަކުދިންނަށް ވެކްސިން ޖަހަން ފެށުމަކީ އިންޑިއާގައި ވީހާވެސް އަވަހަކަށް ކުރަން ފަށަން ޖެހޭ ކަމެއް ކަމަށެވެ. އަދި އެ ގައުމުގެ ސަރުކާރުގެ މި ނިންމުމާއި އެކު ކުދަކުދިންނަށް ވެކްސިން ދޭން ފެށުމުން ކޮވިޑް މިހާރު ފެތުރޭވަރު ކޮންމެސް ވަރަކަށް ދަށް ކުރެވޭނެ ކަމަށެވެ.\nބައެއް މީޑިއާ ރިޕޯޓުތައް ބުނާގޮތުގައި އެ ގައުމުގައި ކުޑަކުދިންނަށް ދޭން ނިންމާފައިވަނީ ފައިޒާ ވެކްސިންއެވެ.\nއިންޑިއާގައި މިހާތަނަށް ކޮވިޑް ވެކްސިންގެ 441 މިލިއަން ޑޯޒު މީހުންނަށް ޖަހާފައިވެ އެވެ. އިންޑިއާ ސަރުކާރުގެ އަމާޒަކީ މިއަހަރު ނިމެންވާއިރަށް އެ ގައުމުގައި ވެކްސިން ޖަހާ އާބާދީއަށް ކޮވިޑް ވެކްސިން ދީ ނިންމުމެވެ.\nއިންޑިއާގައި ކޮވިޑު ފެތުރެމުންދާ ހަލުވި މިނާއި ކޮންމެ ދުވަހަކު ބަލިޖެހޭ މީހުންގެ އަދަދަށް ބަލާއި ދުވާލަކު ވެކްސިންގެ 10 މިލިއަން ޑޯޒު ޖަހައިގެން ނޫނީ ބަލި ކޮންޓްްރޯލް ނުކުރެވޭނެ ކަމަށް ތަޖުރިބާކާރުން ބުނެ އެވެ.


Marey feydhoo dhaairaa ah kurimathilavvanee | Mihaaru\nމޯލްޑިވްސް އޮލިމްޕިކް ކޮމިޓީގެ ސެކްރެޓަރީ ޖެނެރަލް އަހުމަދު މަރުޒޫގު. --ފޮޓޯ: ނިޝާން އަލީ/ މިހާރު\n28 ނޮވެމްބަރ 2018 - 21:46 30 comments\nމޯލްޑިވްސް އޮލިމްޕިކް ކޮމިޓީގެ ސެކްރެޓަރީ ޖެނެރަލް އަހުމަދު މަރުޒޫގު (މަރޭ) ރައްޔިތުންގެ މަޖިލީހުގެ އިންތިޚާބުގައި ފޭދޫ ދާއިރާގެ އެމްޑީޕީގެ ޕްރައިމަރީގައި ވާދަކުރައްވާނެ ކަން އިއުލާން ކުރައްވައި، ކެމްޕެއިން ފައްޓަވައިފި އެވެ.\nކުޅިވަރުގެ އެންމެ ބޮޑު އެއް އިދާރާ ހިންގެވުމުގައި ތިން ވަނަ ދައުރު ފުރުއްވަމުން ގެންދަވާ މަރޭ ވިދާޅުވީ ފޭދޫ ދާއިރާގެ ގޮނޑިއަށް ވާދަކުރައްވަން ނިންމެވީ އެ ދާއިރާގެ ހާލަތު ބަދަލުކުރައްވަން ބޭނުންވާތީ ކަމަށެވެ. އެހެންވެ، ދާއިރާގެ ރައްޔިތުން އޭނާއަށް ތާއީދުކޮށް ދެއްވުމަށް އެދިވަޑައިގެންނެވި އެވެ.\n"މަރޭ ނަގާހަށް" ނަމުގައި ދާދި ފަހުން މަރޭ ވަނީ ކެމްޕެއިނެއް ވެސް ލޯންޗުކޮށްފަ އެވެ.\nފޭދު އަށް އުފަން މަރޭ ވިދާޅުވި ގޮތުގައި ގޮނޑި ހޯއްދަވަން މަސައްކަތް ފެއްޓެވީ ރައްޔިތުންނާ ގާތުން މަސައްކަތް ކުރައްވަން ބޭނުންވާތީ އެވެ. އަދި އެންމެ ބޮޑު އަމާޒަކަށް ވާނީ ފޭދޫ މީހުން ބޭނުންވާ އިސްލާހީ ހެޔޮ ބަދަލުތަކެއް ގެންނެވުން ކަމަށް ވެސް އޭނާ ވިދާޅުވި އެވެ.\nއޭނާ ވިދާޅުވީ ކުޅިވަރުގެ ދާއިރާ އިން ގައުމަށް ހިދުމަތް ކުރެއްވުމުގެ ބަދަލުގައި ދެން ބޭނުންވަނީ މަޖިލީހުގެ ތެރެއިން އެ ހިދުމަތް ކުރިޔަށް ގެންދަވަން ކަމަށެވެ.\nއޮލިމްޕިކް ކޮމިޓީގެ ސެކްރެޓަރީ ޖެނެރަލްގެ މަގާމާ 2009 ވަނަ އަހަރު ހަވާލުވެ މަރުޒޫގު ކުރެއްވި އެންމެ މުހިއްމު އެއް މަސައްކަތަކީ އެތުލީޓުން ތަމްރީންކުރުމުގެ ޕްރޮގްރާމެވެ.\nރާއްޖެ އަށް 2015 ގައި އިންޑިއަން އޯޝަން އައިލެންޑް ގޭމްސްގެ 100 މީޓަރު ދުވުމުން ރަން މެޑަލް ހޯދައިދިން ހަސަން ސާއިދަކީ އޭގެ ތެރެއިން ލިބުނު ފުރުސަތުގެ ބޭނުން ހިފި އެތުލީޓެކެވެ.\nއޮލިމްޕިކް ކޮމިޓީއާ ގުޅުމުގެ ކުރިން ވިކްޓަރީގެ ޖެނެރަލް ސެކްރެޓަރީގެ މަގާމު ވެސް ފުރުއްވި އެވެ.\nކުރީގެ މަޝްހޫރު ރެފްރީ އަދި ސ. ފޭދޫ ޑީއެންސީ ހިންގެވުމުގައި އިސްކޮށް އުޅުއްވި މަރްހޫމް ހުސެއިން ދީދީ (ޖޯޖް) ގެ ބޭފުޅެއް ކަމަށްވާ މަރުޒޫގު ވަނީ ފުޓްބޯޅަ ކެރިއަރުގައި ޒުވާން ގައުމީ ޓީމުތަކަށާއި ވެލެންސިއާ އަދި އައިއެފްސީއަށް ކުޅެފަ އެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން މޯލްޑިވްސް އޮލިމްޕިކް ކޮމިޓީ އަހުމަދު މަރްޒޫގު ރައްޔިތުންގެ މަޖިލީހުގެ އިންތިޚާބު 2019


Nahulaage filmun Jumayyil beyrukohlaneetha?\nނަހުލާގެ ފިލްމުން ޖުމައްޔިލް ބޭރުކޮށްލަނީތަ؟\nފިލްމު "4426" ގެ މަންޒަރެއްގައި އެކްޓަރު ޖުމައްޔިލް.\nވާހަކަ ލިޔުންތެރިޔާ އަދި ފިލްމު ޑައިރެކްޓަރު ފާތިމަތު ނަހުލާގެ ކްރިސްޓަލް އެންޓަޓެއިންމަންޓުން އިއުލާނުކޮށްފައިވާ ލޯބީގެ އަސަރުގަދަ ފިލްމު "ބީ" އަށް އިތުރު އެކްޓަރުންތަކެއް ނަގަން އުޅޭ ޚަބަރާއެކު ފިލްމުގެ މެއިން ކާސްޓާ މެދު ސުވާލު އުފެދިއްޖެ އެވެ.\nމި ފިލްމުގެ ލީޑް އެކްޓަރުންގެ ގޮތުގައި މިހާރު އިއުލާނުކޮށްފައި ވަނީ މުހައްމަދު ޖުމައްޔިލް އާއި މަރިޔަމް އައްޒަ އެވެ. މި ދެ ތަރިންނާ އެކު ފިލްމުގެ ޕްރޮމޯޝަނަލް ޕޯސްޓަރެއް ވެސް މިދިޔަ އަހަރު ވަނީ އިއުލާނުކޮށްފަ އެވެ. ނަމަވެސް އާ އަހަރަކާ އެކު ނަހުލާ މި ވަނީ ފިލްމަށް އާ ތަރިންތަކެއް ހޯދުމުގެ މަސައްކަތަށް ނުކުމެފަ އެވެ.\nއެކަމަކު ނަހުލާ ބުނަނީ އޭނާ މި އަހަރު ގެނެސްދޭން ވައުދުވެފައިވާ އާ ފިލްމުން އެއްގޮތަކަށް ވެސް ޖުމައްޔިލް އާއި އައްޒަ "ބީވެގެން" ދަނީ ނޫން ކަމަށެވެ. ފިލްމުގެ ލީޑް ރޯލަށް މިހާރު ނަގާފައިވާ ޖުމައްޔިލް އާއި އައްޒަގެ ރިޕްލޭސްމަންޓެއް ހޯދަމުންދާ ވާހަކައެއް ނަހުލާ ނުބުނެ އެވެ. އެކަމަކު އާ އެކްޓަރުންތަކެއް ހޯދަމުން ދަނީ ފިލްމުގެ ކޮން ރޯލުތަކަކަށް ކަމެއް ވެސް އަދި ސާފެއް ނުވެ އެވެ.\nނަހުލާގެ މި ފިލްމަށް މި ދެ ތަރިން ނަގާފައިވާއިރު ޑާކް ރެއިން އެންޓަޓެއިންމަންޓްގެ އާ ފިލްމު "މިއީ ލޯތްބަކީ" އިން ވެސް މި އަހަރު ފެނިގެންދާނެ އެންމެ މަޝްހޫރު ދެ މޫނަކަށް ވާނީ ޖުމައްޔިލް އާއި އައްޒަ އެވެ. "ބީ" ގެ ޝޫޓިން މި އަހަރުގެ ކުރީކޮޅު ފެށުމަށް ވަނީ ހަމަޖެހިފަ އެވެ.\nފިލްމުގެ ޝޫޓިން އަށް ތައްޔާރުވަމުން އަންނައިރު ނަހުލާ ވަނީ އެންމެފަހުން މި ނަން ވެސް ނެޝެނަލް ސެންޓަ ފޯ ދި އާޓްސްގައި ރަޖިސްޓްރީކޮށް ރަސްމީކޮށް ފިލްމުގެ ނަން މިލްކުކޮށްފަ އެވެ. އޭނާ މިދިޔަ އަހަރުގެ ފަހުކޮޅު "ބީ" އިއުލާނުކުރުމަށް ފަހު ނަން ރަޖިސްޓްރީނުކޮށް އޮތްވައި އެންމެ ފުރަތަމަ އެ ނަން ރަޖިސްޓްރީކޮށްފައި ވަނީ އެހެން ފަރާތަކުންނެވެ.\nނަމަވެސް މައްސަލަ ހޫނުވެގެން ދިއުމުން އެ ފަރާތުން ވަނީ އެންމެފަހުން ނަހުލާއަށް "ބީ" ގެ ނަން އަނބުރާ ދީފަ އެވެ.\nމި ފިލްމުގެ މަސައްކަތަށް ނަހުލާ ތައްޔާރުވަމުން އަންނައިރު އޭނާ މިދިޔަ އަހަރު ފަހުކޮޅު ގެނެސްދިން "4426" އަކީ ހަ އަހަރުގެ މެދުކެނޑުމަކަށް ފަހު އެނބުރި އައިސް ނަހުލާ ޑައިރެކްޓްކުރި ފުރަތަމަ ފިލްމެވެ. އެ ފިލްމުގެ އެއް ޑައިރެކްޓަރުގެ ރޯލުން ނަހުލާ ފެނިގެން ދިޔަ ނަމަވެސް އޭނާ ބުނަނީ "ބީ" ގެ ޑައިރެކްޓަރަކަށް ހަމަޖައްސަން ބޭނުންވަނީ ޒުވާން ހުނަރުވެރިއެއް ކަމަށެވެ.


Dheyn vee adhabeh noon, tharuheebu: FIFA ge Raees\nގްލެޖްބާކްގެ މާކޯސް ތުރާމް ނަސްލީ ތަފާތު ކުރުންތަކާ ދެކޮޅަށް ޝުއޫރު ފާޅު ކުރަނީ\nނަސްލީ ތަފާތު ކުރުންތަކާ ދެކޮޅަށް ދަނޑުގައި ޝުއޫރު ފާޅު ކުރުމުން އަދަބު ދޭންވީ ނޫން ކަމަށާއި ދޭންވީ ތަރުހީބު ކަމަށް ފީފާފެ ރައީސް ޖިއާނީ އިންފެންޓީނޯ ވިދާޅުވެއްޖެ އެވެ.\nއެމެރިކާގެ ފުލުހުންގެ ބަޔަކު ވެގެން، އެ ގައުމުގެ ކަޅު ނަސްލުގެ މީހެއް ކަމަށްވާ ޖޯޖް ފްލޮއިޑް މަރާލުމުން، މި ހަފުތާގައި ކުޅުނު ބުންޑެސްލީގާގެ މެޗުތަކުގައި އެ ލީގްގެ ކުޅުންތެރިން ވަނީ، ފްލޮއިޑްއަށް އިންސާފު ހޯދައިދޭން ގޮވާލާ ދަނޑުގައި ޝުއޫރު ފާޅު ކޮށްފަ އެވެ.\nބުރޫޝިއާ ޑޯޓަމުންޑްގެ ދެ ކުޅުންތެރިން ކަމަށްވާ ޖޯޑަން ސަންޗޯ އާއި އަޝްރަފް ހަކީމީ ވަނީ، ލަނޑު ޖެހުމަށް ފަހު ފްލޮއިޑްއަށް އިންސްފު ހޯދައިދޭން ގޮވާލާ ޝުއޫރު ފާޅު ކޮށްފަ އެވެ. އިންގްލެންޑްގެ ޒުވާން ފޯވަޑް ސަންޗޯ ވަނީ ޖޯޒީ ބާލައި، ދަށުން ލާފައިވާ ޓީޝާޓްގައި ލިޔެފައިވާ އިބާރާތް ދައްކާލާފަ އެވެ. ލަނޑު ޖެހުމަށް ފަހު އުފާފާޅު ކުރުމުގެ ގޮތުން ޓީޝާޓް ބޭލުމަކީ ރީނދޫކާޑު ދައްކަން ޖެހޭ ކަމަކަށް ވާތީ ރެފްރީ ވަނީ ކާޑު ދައްކާފަ އެވެ.\nބުރޫޝިއާ މޮންޗެންގްލެޖްބާކްގެ ފޯވަޑް މާކޯސް ތުރާމް ވަނީ، ލަނޑު ޖެހުމަށް ފަހު އުފާފާޅު ކުރުމުގެ ގޮތުން އެއް ކަކޫ ބިމުގައި ޖެއްސުމަށް ފަހު އަނެއް ކަކޫ މައްޗަށް އިސް ތިރިކޮށް ކުރުނީސް ކޮށްފަ އެވެ. އެއީ ފްލޮއިޑްގެ މަރާ ގުޅިގެން ކުރަމުންދާ މުޒާހަރާތަކުގައި ބޭނުން ކުރާ ސިމްބަލް އެކެވެ. ޝާލްކޭއަށް ކުޅެމުން ގެންދާ އެމެރިކާގެ ގައުމީ ޓީމުގެ މިޑްފީލްޑަރު ވެސްޓޮން މެކީނީ ވަނީ، މިދިޔަ ހޮނިހިރު ދުވަހު އޭނާ ކުޅުނު މެޗުގައި އަޓުގައި ކަޅު ބޭންޑެއް އަޅާއިގެން ކުޅެފަ އެވެ. އެ ބޭންޑްގައި ފްލޮއިޑަށް އިންސާފް ހޯދައިދޭން ގޮވާލާއި މެސެޖެއް ލިޔެފައި ވެއެވެ.\nކުޅުންތެރިން ކުރިން ކަންތަތަކާ ބެހޭގޮތުން ބުންޑެސްލީގާގެ އޮފިޝަލުންނާ މީޑިއާއިން ސުވާލު ކުރުމުން، އެލީގުން ބުނީ ކުޅުންތެރިން ކުރި ކަންކަމުގައި ފިޔަވަޅު އަޅަން ޖެހޭ ވަރުގެ ކަމެއް އޮތްތޯ ބަލަމުން ދާ ކަމަށެވެ.\nއިންފެޓިނޯ ވިދާޅުވީ، ކުޅުންތެރިން ނަސްލީ އިމްތިޔާޒާ ދެކޮޅަށް ޝުއޫރު ފާޅު ކުރުމުން އެ ކުޅުންތެރިންނާ ދެކޮލަށް ފިޔަވަޅު އެޅުމަކީ، ފީފާފެ ނަސްލީ ތަފާތު ކުރުމާ ދެކޮޅު ކެމްޕޭނާއި އަދި އަނިޔާވެރި ވުމާ ދެކޮޅު ކެމްޕޭނާ ހިލާފް ކަމެއް ކަމަށެވެ.


Hiya ge furathama Aaila, Hayaayi badhaluvefai\nހިޔާ ފްލެޓްތަކަށް ވަދެ ދިރިއުޅުން ފެށޭނެ ދުވަހެއްގެ އުންމީދުގައި ތިބި ހަތްހާހެއް އާއިލާގެ އިންތިޒާރަށް ނިމުން އަންނަނީ އެވެ؛ ބައެއް އާއިލާތަކަށް މިހާރު ވެސް އެ އުންމީދު ހާސިލު ވެއްޖެ އެވެ. މިއީ އަމިއްލަ ބޯހިޔާވަހިކަމެއް ލިބޭތޯ ކުރަމުން އައި ވަރަށް ދިގު އިންތިޒާރެއްގެ ފޮނި އަދި އެހާމެ އުފާވެރި ނިމުމެކެވެ. ފްލެޓްތަކުގެ ތަޅުދަނޑިތައް ލިބުމާއި އެކީ ވީހާ ވެސް އަވަހަށް ފްލެޓަށް ވަންނަން އެންމެވެސް ބޭނުންވެ އެވެ. ސަބަބަކީ އެކަމަށް ކުރަމުން އައި އިންތިޒާރު ދިގު ދެމިގެން ދިޔަ ދިއުމެވެ. 2018 ގެ ފަހުކޮޅު އެތަންތަނަށް ވަދެވޭނެ ކަމަށް ކުރި އިންތިޒާރު 2021 ގެ މި މުއްދަތަށް ދިގު ދެމިގެން ދިއުމަކީ އެ އާއިލާތަކަށް ލިބުނު ބޮޑު ގެއްލުމެވެ. އެހެން ކަމުން ކިރިޔާ އުޅޭލެވޭ ވަރަށް ތަން ހަދާލައިގެން ބައެއް މީހުން މިހާރު ވަނީ ހިޔާ ފްލެޓްތަކުގައި ދިރިއުޅެން ފަށާފަ އެވެ. އޭގެ ތެރެއިންވެސް ގދ. ތިނަދޫއަށް އުފަން ޝިޒްނާ ރަޝީދުގެ އާއިލާ ވެގެން ދިޔައީ ފްލެޓަށް ދިރިއުޅުން ބަދަލުކުރި ފުރަތަމަ އާއިލާ އަށެވެ. ރާއްޖޭގެ ތާރީހުގައި ހިންގުނު ބޯހިޔާވަހިކަމުގެ އެންމެ ބޮޑު މަޝްރޫއުގެ ފޮނި މީރުކަން އެންމެ ފުރަތަމަ ލިބުނު އާއިލާއަކީ އެއީ އެވެ.\nނަމަވެސް ހުޅުމާލެ ފޭސް ދޭއްގައި ތަރައްގީ ކޮށްފައިވާ ހިޔާ ފްލެޓްތައް ހުރި ސަރަހައްދު އަދި ސިފަވަނީ ބޮޑު ކޮންސްޓްރަކްޝަން ސައިޓެއްގެ ގޮތުގަ އެވެ. އެއްބަޔަކު ތަނަށް އެއްޗެހި ވައްދަނީ އެވެ. އަނެއްބަޔަކު ތަށިމުށި ޖަހަނީ އެވެ. އަނެއް ބަޔަކު ކުލަލަނީ އެވެ. ފަރުނީޗަރު ޖަހާ މީހުން އެ މަސައްކަތުގަ އެވެ. ބިދޭސީންގެ ވަރުގަދަ ވޯކް ފޯހެއް 16 ޓަވަރުގައި އެބައޮތެވެ.\nޝިޒްނާ ދިރި އުޅެނީ ހިޔާގެ 10 ވަނަ ޓަވަރުގެ 21 ވަނަ ފްލޯގަ އެވެ. އަވަސްގެ ޓީމަށް 21 ވަނަ ފްލޯއަށް ލިފްޓުން އެރުނީ ބަރާބަރު ތިން މިނެޓުންނެވެ.\nޝިޒްނާ ދިރިއުޅެމުން ދިޔަ އެޕާޓްމެންޓްގައި ހުރީ ތަށިމުށިޖަހާފަ އެވެ. ބޮކިލައި ދޮރުތައް ހަރުކުރީ އެ މީހުން އަމިއްލައަށެވެ. ސޯފާ ސެޓާއި ގެއަކަށް ކޮންމެހެން ބޭނުންވާ ގިނަ އެއްޗެހި ހުރީ ހޯދާފަ އެވެ. އޭނާގެ ކުދިންތައް ސިޓިން ރޫމްގައި ކުޅެން އުޅެ އެވެ. ނަމަވެސް އަދިވެސް ގޭތެރޭގައި ނުނިމެ ހުރި ބައެއް ކަންކަން އެބަހުއްޓެވެ.\nޝިޒްނާގެ ވާހަކަ ފެށީ ދުރު ހަނދާނަކުންނެވެ. އޭރު އުމުރުން 13 އަހަރުންނެވެ. އެއީ މާލެއަށް ދިރިއުޅުން ބަދަލުކުރި އަހަރެވެ. ކައިވެނި ކުރީ އުމުރުން 19 އަހަރުގަ އެވެ. ފިރިމީހާ އަކީ މާލޭ މީހެއްކަމުން އޭރު އުޅެމުން ދިޔައީ ފިރިމީހާގެ މައިންބަފައިންގެ ގޭގަ އެވެ. ނަމަވެސް އެއީ ދަތި ދިރިއުޅުމެކެވެ. ކުޑަކުޑަ ކޮޓަރިއެއްގައި އުޅެން ޖެހުމުން ދެން ބަދަލުވީ ކުލީ ތަނަކަށެވެ. އެތަނުގައި ނުވަ އަހަރު އުޅުނެވެ. އެއީވެސް 12 ފޫޓް 12 ފޫޓް ކޮޓަރިއެކެވެ. ތަނު ކުއްޔަކީ 10،000ރ. އެވެ. އޭރު ތިން ފިރިހެން ކުދިން ލިބި ހެޔޮވަރުގެ އާއިލާއަކަށް އޭނާގެ އާއިލާ ވެއްޖެ އެވެ.\nޝިޒްނާ ރަޝީދު އަވަސްއަށް އިންޓަވިއު ދެނީ -- އަވަސް ފޮޓޯ\nޝިޒްނާގެ އާއިލާ ހިޔާ ފްލެޓަށް ބަދަލުވީ މިދިޔަ މަހު ފްލެޓްތަކަށް ދާއިމީ ގޮތެއްގައި ކަރަންޓާއި ފެން ދޫކުރަން ފެށުމުންނެވެ. އެހާ އަވަހަށް ފްލެޓަށް ބަދަލުވާން ނިންމީ އެ ނޫން ގޮތެއް ނެތީމަ އެވެ. ދިރިއުޅުން ދަތިވެ މަޖުބޫރުވީމަ އެވެ. ދެން އެންމެ މަހަކަށްވެސް 10،000 ރުފިޔާގެ ކުއްޔެއް ދެއްކެން ނެތުނީމަ އެވެ.\nފުރަތަމަ ފަހަރަށް ފްލެޓް ލިސްޓު އާންމު ކުރީއްސުރެ ފްލެޓަށް ވަދެވޭނެ ކަމުގެ އުންމީދުގައި އޭނާ ދިޔައީ ދުވަސްތައް ގުނަމުންނެވެ. ކައިވެނި ކުރި ފަހުން ދޫކުރި ހުރިހާ ހައުސިން މަޝްރޫއަކަށް ކުރިމަތިލި އެވެ. ނަސީބު އަތުގައި ހިފީ މި ފަހަރު އެވެ. އެހެންކަމުން ލިސްޓުގައި ހިމެނުނު ދުވަހުން ފެށެގެން ޝިޒްނާގެ ކުޑަކުޑަ އާއިލާއިން ދިޔައީ ފްލެޓަށް ވަންނަން ތައްޔާރުވަމުންނެވެ.\n"ފުރަތަމަ ލިސްޓުގައި ހިމެނުނު ދުވަހުން ފެށިގެން އުންމީދުކޮށްގެން ތިބީ ފްލެޓަށް ވަދެވޭނެ ކަމަށް. ކުރިން ކުއްޔަށް އުޅުނީ އެއްކޮށް ބެދިފަ ހުރި ތަނަކު. އަޅުގަނޑާއި ކުދިންނަކީ އެލާޖީ މައްސަލަތައް ވެސް ހުންނަ ބައެއް. އެހެންވީމަ އަވަހަށް އެއަށްވުރެ ރަނގަޅު ތަނެއް ލިބެއްޖިއްޔާ ބަދަލުވާން ބޭނުންވާނެ ކޮންމެ މީހަކު ވެސް. ތަޅުދަނޑި ލިބުނުހާ އަވަހަކަށް ފްލެޓަށް ވަންނަން ރެޑީގަ ތިބީ،" ޝިޒްނާ ކިޔައިދިނެވެ.\nމީގެ ހަ މަސް ކުރިން ޝިޒްނާ ދިޔައީ އާ ފެށުމަކުން ދިރިއުޅުން ފަށަން ތައްޔާރުވަމުންނެވެ. ހިޔާ ފްލެޓް ލިބުނު ގިނަ މީހުން މިހާރު އެންމެ ބޮޑަށް ކަންބޮޑުވަނީ ފިނިޝިންގެ މަސައްކަތްތަކަށް ބޮޑު ހަރަދެއް ކުރަން ޖެހުމުންނެވެ. ލޯނު ނަގައި ދަރަނިވެރިވާކަށް އެކަކުވެސް ބޭނުމެއް ނޫންނެވެ.\nމިކަމުގައި ޝިޒްނާ ތަފާތެވެ. އޭނާ ހުރީ މިހާރު މި އޮތް ހާލަތަށްވެސް ބަރާބަރަށް ތައްޔާރު ވެގެންނެވެ. އައު ސަރުކާރު އައިސް ދައްކަން ފެށި އެކި ވާހަކަތަކާއެކު ދޮރެއް، މުއްޓެއް ނެތް ފްލެޓަށް ވަންނަން ޖެހޭނެ ކަމަށް ދުރާލާ އޭނާ ތައްތާރުވި އެވެ. ހަ މަސް ކުރީން ފެށިގެން ދިޔައީ ފަހަރަކު އެއްޗެއް ގަންނަމުންނެވެ. އަތަށް ފައިސާ ފޮއްޗެއް އެރުމުން ގަންނަނީ ފްލެޓަށް ބަދަލުވާން ވާއިރަށް ހޯދާން ޖެހޭ ކޮންމެވެސް އެއްޗެކެވެ. ތަށިމުއްޓާއި، ސޯފާ ސެޓު، ދޮރުފަތް އަދި ބޮކި ފަދަ ހުރިހާ އެއްޗެއް އެކި މަސް މަހަށް ބަހާލައިގެން ގަތެވެ. ގަތުމަށްފަހު އެކި އެއްޗެހި ބެހެއްޓީ އެކި ތަންތަނުގަ އެވެ.\n"ދިރިއުޅުމުގެ މިހާ ހިސާބަށް އައިއިރު ދިރިއުޅުމުގެ ހަގީގީ އިހުސާސް ކުރެވެން މި ފެށީ މިއަދު. މިނިވަންކަމާ އެކީ ވަކި ކޮޓަރިއެއްގަ ކުދިންނާ ވަކިން އެބަ އުޅެވޭ. ކުރިން ކުދިންނާ ފިރިމީހާ އާއި އެކީ އެއްކޮށް ކަހަލަ ގޮތަކަށް ދިރިއުޅުނީ،" ޝިޒްނާ ބުންޏެވެ.\nޝިޒްނާގެ ތިން ކުދިން -- އަވަސް ފޮޓޯ\nކުރީން ކިތަންމެ ތައްޔާރުވީ ނަމަވެސް މިހާތަނަށް ލައްކައަކަށްވުރެ ގިނަ ރުފިޔާ ފިނިޝިންނަށް ބޭނުންވާ އެކި ކަންކަމަށް އޭނާވެސް ހަރަދުކޮށްފި އެވެ. ނަމަވެސް ޝިޒޫއަށް އޮތް ހިތްހަމަ ޖެހުމަކީ ދަރަންޏަށް ފައިސާ ނުނަގާ އޭނާގެ އަމިއްލަ ފްލެޓަށް ވަދެ ދިރިއުޅެން ފެށުމެވެ.\n"ރަނގަޅަށް ތަން ހަދައިގެން އަންނަން ބޭނުންވާ މީހުންނަށް ހަތަރު މަސް މަދު. ހަމަސްވަރު ނަމަ ހިތްހަމަޖެހިގެން ކުރެވޭނެ. އަޅުގަނޑުމެންވެސް މިއައީ ކޮންމެހެން ހުރިހާ ކަމެއް ފުރިހަމަކޮށްގެންނެއް ނޫން. ތަން ލިބުމުން ހިތްހަމަޖެހުނު ކަމުގަ ވިޔަސް ވަރަށް ބޮޑު ދަތިތަކެއް އެބަހުރި. އިތުރު ގޮތެއް ނެތީމަ އަވަހަށް މިއައީ. ގޮތެއް އޮތް މީހަކު އެއްކޮށް ނުނިންމާ ނާންނާނެ. އެހާ ތަނަވަސްކަމެއް ނެތީމަ އަވަހަށް ބަދަލުވީ. މިތަން ހަދަމުން މާލޭގަ ހުރިތަނަށް ކުލި ދައްކަމުން ނޫޅެވޭނެ ކުއްޔަށް ދޭ 10،000ރ. މިތަނަށް އިންވެސްޓް ކުރެވޭނެ ބަދަލުވީމަ. އިތުރު ލޯނު ނުނަގާ މީހެއްގެ އަތުން ދަރަނި ނުނަގާ ކޮށްލެވޭނެ އަވަހަށް ބަދަލުވީމަ،" ޝިޒްނާ ބުންޏެވެ.\nޝިޒްނާގެ އެޕާޓްމެންޓް -- އަވަސް ފޮޓޯ\nހުޅުމާލެ ފޭސް ދޭއް ތަރައްގީކުރަމުން އަންނައިރު އަދި އަސާސީ ހިދުމަތްތައް ދޭކަށް ނުފަށަ އެވެ. މިވަގުތު ފިހާރައަކުން އެއްޗެއް ގަންނަން ބޭނުންވިޔަސް ދާން ޖެހޭނީ ފޭސް ދެއަކުން ބޭރަށެވެ. އެހެންވީމަ ޝިޒްނާގެ އާއިލާއިން ބަހައްޓަނީ ގަނޑުކޮށް ހުރިހާ އެއްޗެއް ގަނެފަ އެވެ. މިވަގުތަށް އެންމެ ދަތިވަނީ އިންޓަނެޓްގެ ހިދުމަތް ނުލިބޭތީ އެވެ. ނަމަވެސް ކޭބަލް އެޅުމުގެ މަސައްކަތް މިހާރު އަންނަނީ ކުރަމުންނެވެ. ޝިޒްނާ އަކީ ގޭގައި އޮންލައިންކޮށް ގުރުއާން ކިޔަވައިދޭ މީހެއް ކަމުން ކިޔަވައިދޭން މިވަގުތު އޮތް އެންމެ ބޮޑު ދައްޗަކީ އެއީ އެވެ.\nއޭނާގެ ތިން ކުދިންގެ ތެރެއިން ކުޑަ ދެ ކުދިންނަކީ ސުކޫލަށް ދާ އުމުރުގެ ކުދިންނެވެ. މާލޭގެ މަޖީދިއްޔާ ސުކޫލަށް ދާ ދެ ކުދިން ހުޅުމާލެ ސުކޫލަކަށް ބަދަލުކޮށްދޭން މިހާރު ވަނީ އެދިފަ އެވެ. މިވަގުތު އެ ކުދީން ސުކޫލަށް މާލެ އަންނަން ޖެހުމަކީ އޮތް ދައްޗަކަށް އުންމީދަކީ ވީހާވެސް އަވަހަށް ހުޅުމާލޭގެ ސުކޫލަކުން ޖާގައެއް ލިބުމެވެ.\n"ދެފަރާތުގެ އާއިލާއިން ވަރަށް ސަޕޯޓް ކުރޭ. އެންމެންވެސް ބުނޭ ވަރަށް ހިތްވަރުކޮށްގެންނޭ އެހާ އަވަހަށް ބަދަލުވެވުނީ،" ޝިޒްނާ ބުންޏެވެ،\nމި ކުޑަ އާއިލާއިން ފްލެޓްތަށް ބަދަލުވެ މުޅީން އައު ދިރިއުޅުމެއް ފެށީއެވެ. މި ނޫންވެސް ބައެއް އާއިލާއަށް މިއަށްވުރެ އަދި މާ އާދައިގެ އިންތިޒާމުތަކަކާއެކު ދިރިއުޅުން މިހާރު ފަށައިފި އެވެ. ބައެއް ފެލްޓްތަކަށް މީހުން ވަނީ ހަމައެކަނި ދޮރުފަތްތައް ހަރުކޮށްލައިގެންނެވެ. އެއީވެސް އެ ނޫން ގޮތެއް ނެތުނީމައެވެ. އަދި މި ހިނގާ ހަތަރު މަހުގެ ކުލި ދައްކަން ނުޖެހޭނެ ގޮތެއް ހޯދުމަށެވެ.\nހިޔާ މަޝްރޫއު ފްލެޓް މައްސަލަ ފްލެޓް ޑައިރީ


8 Team aai eku KYRC netball challenge hukuru dhuvahu fashanee\nމީގެކުރިން ކުޅުދުއްފުށީގައި ކުޅުނު ނެޓްބޯޅަ މުބާރާތެއްގެ ތެރެއިން--\n8 ޓީމާއެކު ކޭވައިއާރުސީ ނެޓްބޯޅަ ޗެލެންޖް އަންނަ ހުކުރު ދުވަހު ފަށަނީ\nކުޅުދުއްފުށީ ޔޫތް އެންޑް ރިކްރިއޭޝަން ކުލަބުން (ކޭވައިއާރުސީ) އިންތިޒާމުކޮށްގެން ކުޅުދުއްފުށީގައި ބާއްވާ ނެޓްބޯޅަ މުބާރާތް "ކޭވައިއާރުސީ ނެޓްބޯލް ޗެލެންޖް 2022" އަންނަ ހުކުރު ދުވަހު ފަށަން ނިންމައިފި އެވެ.\nކުޅުދުއްފުށީ ޒޯން ސްޓޭޑިއަމްގެ ނެޓްބޯޅަ ކޯޓްގައި ކުރިއަށްގެންދަން ހަމަޖެހިފައިވާ މިމުބާރާތުގައި މިއަހަރު ބައިވެރިވެފައިވަނީ 8 ޓީމަކުންނެވެ.\nދެ ގުރޫޕަކަށް ބަހާލައިގެން ކުޅުމަށް ހަމަޖެހިފައިވާ މިމުބާރާތުގައި މި އަހަރު ބައިވެރިވެފައިވާ ޓީމުތަކަކީ އަފީފުއްދީން އެސްއާރުސީ، 30 ޕުލަސް، އޯކިޑު، މަންޓާ، ޔުނިކް ފުރެންޑްސް، ކުޅުދުއްފުށީ ސިޓީ ކައުންސިލް އާރުސީގެ އިތުރުން ކެޑް އަދި ފައިވް އެވެ.\nމިމަހުގެ 13 ން 18 އަށް ކުރިއަށްދާ މިމުބާރާތުގެ ފުރަތަމަ2ދުވަހު4މެޗު ކުޅުމަށް ހަމަޖެހިފައިވާއިރު2މެޗު ކުޅުމަށް ހަމަޖެހިފައިވަނީ ހަވީރު އެވެ. އަދި ރޭގަނޑު2މެޗެވެ. މުބާރާތުގެ ސެމީ ފައިނަލް 17 ވަނަ ދުވަހު ކުޅުމަށް ވަނީ ހަމަޖެހިފައެވެ. އަދި 18 ވަނަ ދުވަހުގެ ރޭ 20:30 ގައި މުބާރާތުގެ ފައިނަލް ކުޅުމަށް ވަނީ ހަމަޖެހިފަ އެވެ.\nކުޅުދުއްފުށީ ޔޫތް އެންޑް ރިކްރިއޭޝަން ކުލަބަކީ ކުޅުދުއްފުށީގައި ނެޓްބޯޅަ ކުރިއެރުވުމަށް މަސައްކަތް ކުރާ އަދި ކުޅުންތެރިން އުފައްދަން މަސައްކަތްކުރާ ކުލަބެކެވެ.\nފަހަތުން އަރާ ހޯދި މޮޅާއެކު މެންޗެސްޓަރ ސިޓީން ލީގު ކާމިޔާބުކޮށްފި\nޕްރިމިއާ ލީގުގެ މޮޅު ކުޅުންތެރިޔާގެ މަގާމު ދެވަނަ ފަހަރަށް ޑިބްރޭނާއަށް\nޓެކާސް ޒޯން4ގެ ފައިނަލުގައި ވާދޫއާއި ފުވައްމުލަކުގެ ކުރިމަތިލުމެއް


ލިއުޝާއަށް ވެގެން ދިޔަ ގޮތް އޭނާއަށް ވެސް އޮޅިގެން ދިޔަ ކަހަލައެވެ. މިފްޒާލްގެ ބާރުގެ ދަށަށް ލިއުޝާގެ މުޅި ހަށިގަނޑު ހުށައެޅިގެން ދިޔައެވެ. މިފްޒާލްގެ ދެއަތުން ލިއުޝާގެ ހަށިގަނޑު ވަށައިލައިގެން ހިފަހައްޓާފައި ވަނީ ނުހަނު ބާރަށެވެ.\nމިފްޒާލް ވަރަށް ހުށިޔާރެވެ. އިންތިހާއަށް އަތް ވާންކޮށްލަމުން މިފްޒާލް، ނިކަން ބާރަށް ލިއުޝާ ހޫރައިލިއެވެ. ލިއުޝާ ގޮސް ޖެހުނީ ސޯފާ މައްޗަަށެވެ.\n"އައްދޯއި.. މީހެކޭ.." ލިއުޝާގެ އަނގައިން ބޭރު ކުރެވުނީ އެވަރަށެވެ. މިފްޒާލް ވަރަށް ބާރަށް ލިއުޝާގެ ކަރުގައި ހިފައި ފިއްތާލުމަށްފަހު، ލިއުޝާގެ ގާތު މަޑުން އޮންނަން އެދުނީ ހަރުކަށި ރާގެއްގައެވެ. ލިއުޝާގެ ދެލޯ ބޮޑުވެ، ނޭވާ ހާސްވަމުން ދިޔައެވެ.\n"ކިހިނެއްވީ؟" މިފްރާހު ކުއްލިއަކަށް ބަލައިލީ ހައުލާއަށެވެ. ހައުލާގެ އަތުގައި އޮތް ވަޅި ވެއްޓުމުން މިފްރާހަށް ލިބުނީ ހައިރާން ކަމެކެވެ.\n"ކަމެއް ނުވޭ! އަތުން ދޫވީ.." ހައުލާ ވާހަކަ އޮޅުވައިލަމުން ކެރެޓު ކޮށަން ފެށިއެވެ. މިފްރާހު މަޑުމަޑުން ހިނގައިގަތީ އޭނާގެ ކޮޓަރިއަށް ވަންނާށެވެ. ހައުލާ އެއްވެސް އެއްޗެއް ނުބުނެ މަޑުން ހުރީއެވެ. މިފްރާހަށް ވަރަށް އަސަރުކޮށްފައިވާކަން އެއީ ހައުލާއަށް ޝައްކެތް ނެތް މިންވަރަށް ޔަޤީން ކަމެކެވެ.\nކެރެޓުތައް ކޮށައި ނިންމާލުމަށްފަހު، ހައުލާ ފިޔާގަނޑު ރަތްކޮށް ނޫޑްލިސް ކައްކަން ފެށިއެވެ. އެތަން ދޫކޮށް ދިޔަ މިފްރާހުގެ ޚަބަަރެއް ފަހުން ހައުލާއަކަށް ނުވެއެވެ. ކޮޓަރިއަށް ވަތް ގޮޮތަށް މިފްރާހު އިނީ ކޮޓަރީގައެވެ.\nމިފްޒާލްގެ އަނިޔާވެރިކަމުގެ ދަންތުރައިގައި ޖެހި، ލިއުޝާއަށް ކުރުކޮށް އަވަސްކޮށް ނޭވާ ލެވެމުން ދިޔައެވެ.\n"ކިހިނެއް ވާންވީ؟" ނުލަފާ ވައްތަރަކަށް މިފްޒާލް ހޭންފެށިއެވެ. ލިއުޝާ ވަނީ ވަރުބަލި ވެފައެވެ. ކަރަށް ތަދުވާ ވަރުން ހިކި ކޮށް ލިއުޝާ ކެއްސަމުން ދިޔައީ، އޭނާގެ މޫނު އެއް އަރިޔަކަށް ބާއްވައިގެންނެވެ. މިފްޒާލްގެ މޫނަށް ބަލަން ބޭނުން ނުވާތީއެވެ.\n"އާނ.. މަރާ.. މަރާލާ.." ލިއުޝާ ހިތްވަރުކޮށްފައި ވަގުތުކޮޅެއް ފަހުން ބުނެލިއެވެ. މިފްޒާލް އިހުނަށްވުރެ ބާރަށް ހިނިގަނޑެއް ޖަހައިލިއެވެ.\n"ހައްހައްހާ.. ނޫނޭ.. އޭރުން ކަޑައެއްނު؟ އަހަރެން ބޭނުމީ ލިއު އޭ. ލިއުއާ މެރީ ކުރަން. މިހެން ކަންތައް ވެސް ކުރަން މި ޖެހެނީ ލިއުގެ ސަބަބުން. ލިއުގެ އެއްބާރުލުން ނުލިބޭތީ.." މިފްޒާލްގެ ދެއަތުން ލިއުޝާގެ އިސްތަށިގަނޑު ރީތިކޮށްލަމުން ބުނެލިއެވެ.\n"ހާދަ ގޮތްކުޑަ މީހެކޭ.." ލިއުޝާ ވާހަކަދައްކާ އިރު، އޭނާގެ އަރު ތެރެއިން ހިތި ރަހައެއް ލައެވެ.\n"ހެހެ. އަދި ކިރިޔާތަ ތި އެނގުނީ؟" މިފްޒާލް ޖެއްސުމުގެ ރާގެއްގައި އަހައިލިއެވެ.\n"ކިތަންމެ ވަރެއް ކުރިޔަސް އަހަރެން ނުލިބޭނެ މިފްޒާލަކަށް.. ތިކަމެއް ނުވާނެ.. ކުރިން ވެސް ތީ ކޮންކަހަލަ މީހެއްކަން އެނގޭތީ އަހަރެން މިފްޒާލާ ގާތް ނުވީ.." ލިއުޝާ ވާހަކަދައްކަމުން ދިޔައީ ވަރަށް ހިތްވަރުކޮށްގެންނެވެ.\n"ތީ ހީވާ އެއްޗެއް.. ހެހެ." މިފްޒާލްގެ ޖެއްސުމުގެ ރާގަށް އެއްވެސް ބަދަލެއް ނާދެއެވެ. ލިއުޝާ ސޯފާއިން ތެދުވެވޭތޯ މަސައްކަތްކޮށްލިއެވެ. ނަމަވެސް ލިއުޝާގެ ކިބައިގައި ވަނީ ވަރުބަލި ކަމާއި، ބުރަހެލި ކަމެކެވެ.\n"އަހަރެން ކަހަލަ އަންހެނަކު.. އެކަނި ގޭގަ އޮއްވާ، ތިޔަ ކަހަލަ ގޮތަކަށް އައިސް ފިރިހެނަކު ނުކުރާނެ އަނިޔާއެއް.. އަންހެނުންނަށް އަނިޔާ ކުރާނީ ފިރިހެނުންނެއް ނޫން. އެއީ ރަނޑުން.. ފިރިހެނުންނަށް ހުތުރު އަރުވަން އުޅޭ ބައެއް.. ތީ އެކަހަލަ މީހެއް.." ލިއުޝާ އެހެން ބުނީ ނުރުހުމުގެ ރާގެއްގައި މިފްޒާލަށް ބަަލައިލަމުންނެވެ. ލިއުޝާ ބޭރު ކުރި ބަސްތައް އަޑުއަހަން މިފަހަރު މިފްޒާލަކަށް ފަސޭހައެއް ނުވިއެވެ. މިފްޒާލްގެ "ކޫލް"ކަން ގެއްލި، އޭނާ ރުޅި އަތުވެއްޖެއެވެ. ދެލޯ ހިމަކޮށްލަމުން، ދެފަރާތަށް ދެލޯ ދަމާލީ އައި ރުޅީގައެވެ. ބުމަ ގޮށްޖެހި، މިފްޒާލްގެ މޫނުމަތީގައިވި ޖެއްސުމުގެ ހިނިތުންވުން ފިލައިގެން ދިޔައެވެ.\n"ފިރިހެނެއްކަން ދައްކާލާނަން! ޔޫ ވިލް ރިގްރެޓް ފޯރ ޓެލިން ދެޓް.." މިފްޒާލް އޭނާ ލައިގެން ހުރި ގަމީސް ގަޔާއި ވަކިކޮށްލަމުން ވަރަށް އަވަސްކޮށް ލިއުޝާގެ ގައިމައްޗަށް ޖެހިގަތެވެ. އޭގެ ފަހުން ލިއުޝާއަށް ގުނަން ޖެހުނީ އުނދަގު ވަގުތުތަކެކެވެ. ސަލާމަތްވާން ދުއްވައިގަންނަން ވެސް ލިއުޝާ ބޭނުންވިއެވެ. ނަމަވެސް އެހިތްވަރެއް ނުލިބި އުޅެނިކޮށް، މިފްޒާލް ލިއުޝާގެ ފަރާތުން ލިބިގަންނަން ފެށީ އޭނާ ދުވަހަކު ވެސް އުއްމީދު ކުރި ފަދަ ކަމެއް ނޫނެވެ.\nނޫޑްލިސް ކައްކައި ނިމުނު އިރުވެސް މިފްރާހުގެ ޚަބަރެއް ނުވިއެވެ. އެންމެފަހުން ހައުލާ ނިންމީ މިފްރާހަށް ގޮވަން ދިޔުމަށެވެ. ދެ ޚިޔާލެއްގައި ހުރެ، މަޑުމަޑުން މިފްރާހުގެ ކޮޓަރީގެ ދޮރުގައި ހައުލާ ޓަކި ދިނެވެ. ނަމަވެސް އެއްވެސް ޖަވާބެއް ނުލިބުނެވެ. އިރުކޮޅަކު ދޮރުން ބޭރުގައި މަޑުކޮށްލައިގެން ހުރުމަށްފަހު، ހައުލާ ވަރަށް ޖެހިލުންވެ ހުރެ ދޮރުގެ ތަޅުގައި ހިފައިލިއެވެ. އިސާހިތަކު ދޮރު ހުޅުވުނެވެ. ހައުލާ ހުރި ފިޔަވަޅުމަތީގައި ހުއްޓި ދެލޯ ބޮޑުވިއެވެ. އެނދުގެ ފަނޑީގައި އިށީންދެގެން މިފްރާހު އިނީ އަަންހެން ކުއްޖެއް ފަދައިން މޫނުމަތީގައި އަތް އަޅައިގެން ރޯންށެވެ.\n"މިފްރާހު.." ވަރަށް މަޑުމަޑުން ހައުލާ ގޮވައިލީ ކޮޓަރިން ބޭރުގައި ހުރެގެންނެވެ. މޫނުމަތިން އަތް ނަގަމުން މިފްރާހު ބަލައިލީ ހައުލާއަށެވެ. މިފްރާހުގެ ދެލޯ ވަނީ ކަރުނައިން ފުރިފައެވެ. މޫނުމަތީގައި އެއްވެސް ތާޒާ ކަމެއް ނެތެވެ.\n"އަހަރެން ވަނަސް އޯކޭތަ؟" ހައުލާ ކޮޓަރިއަށް ވަނީ މިފްރާހުގެ ރުހުން ލިބުމުންނެވެ. ހައުލާ ލަސްލަހުން ހިނގާފައި އައިސް އިށީންނީ މިފްރާހާ ޖެހިގެންނެވެ.\n"ހުންނާނެ ނޫޑްލިސް ކައްކާފަ.." ހައުލާ އިނީ އިސްދަށަށް ޖަހައިގެންނެވެ. މިފްރާހު އަނެއްކާވެސް މޫނުމަތީގައި އަތް އަޅައި ރޯންފެށިއެވެ.\n"ކީއްވެތަ؟ ކީއްވެ؟ އަހަރެން ހައުލާ ދެކެ ވަރަށް ލޯބިވޭ.. ވަރަށް ލޯބިވޭ.. އަހަރެންނަށް ނޭނގެ ހައުލާ އަހަރެން ދޫކޮށްލީ ކީއްވެ ކަމެއް.." މިފްރާހުގެ އަޑު ތުރުތުރު އަޅައެވެ.\n"ހިތްވަރު ކުރަން ވާނެ.. ކިހިނެއްތަ ވީ؟" މިފްރާހަށް ހިތްވަރު ދެމުން ހައުލާ އަހައިލިއެވެ. ހުރިހާ ކަމެއް އެނގޭ ހާލުގައެވެ.\n"މައު.. އަހަރެން ޙަޤީޤަތުގައި ވެސް ވަރަށް ލޯބިވާ މީހެއް ހައުލާ އަކީ.. ހައުލާ އަކީ.." މިފްރާހުގެ ރިހުމުން ފުރިފައިވާ އަޑު އަހަން ހައުލާއަށް ދަތިވި ކަމަކު، ހައުލާ ގެންދިޔައީ ހިތްވަރާއި އެކު މިފްރާހުގެ ވާހަކަތައް އަޑުއަހަމުންނެވެ.\nކުޑަ ހިނދުކޮޅެއްގެ ތެރޭގައި މިފްރާހަށް އޭނާގެ ލޯބީގެ ހާދިސާ ހައުލާއަށް ކިޔައިދޭން ފެށުނެވެ. މިފްރާހަށް އެވާހަކަތައް ޙިއްޞާ ކުރެވެނީ އޭނާގެ ލޯބިވާ ހައުލާއަށްކަން ނޭނގުނަސް، އޭނާގެ ހިތުގަައި އަދިވެސް ހައުލާގެ ވިންދު ޖަހާކަމުގެ އިޙްސާސް ހައުލާއަށް ދިޔައީ ކުރުވަމުންނެވެ. މައުރީންގެ ނަމުގައި މިފްރާހުގެ ހަޔާތުގައި ހުންނަން ދަތިވި ހާލަތަށް މިފްރާހުގެ ހިތާމަތައް ހައުލާއަށް ފެނުނެވެ. ނުރޯން ހިތްވަރުކޮށްލައިގެން އިނުން ނޫން ގޮތެއް ހައުލާއަކަށް ނެތެވެ. އެއީ ރޯން ފެށިއްޖެ ނަމަ، ހައުލާގެ ޙަޤީޤަތް މިފްރާހުގެ ކުރިމަތީގައި އެނގިގެން ދާނެތީއެވެ.\nރޭގަނޑުގެ އަނދިރިކަން ފަސްދީ، މުޅިން އައު ދުވަހަކަށް އިރު އުދަރެހުން މަރުޙަބާ ކިޔައިފިއެވެ. ސޯފާގައި އޮތް ލިއުޝާއަށް ވަނީ ގުނޑެލާނެ ހިތްވަރު ވެސް ނެތިފައެވެ. ގައިގެ އެކި ތަންތަނަށް ދިޔައީ ދިލަ އާވި ތަދު ނަގަމުންނެވެ. ދުނިޔެއާ ކުރިމަތި ލާނެ ހިތްވަރެއް މިހާރަކު ލިއުޝާގެ ނެތެވެ. ހައިޝަމަށް ވަފާތެރިވެގެން ހުއްޓަސް، ލިއުޝާގެ އިއްފަތްތެރިކަން ގަދަކަމުން މިފްޒާލް ނަގައިލައިފިއެެވެ. މުޅި ރޭ ހަތަރުދަމު އެކަމާ ހިތާމަކޮށްކޮށް ލިއުޝާ ފަކީރު ވަނީ ހަލާކު ވާން ގާތްވެފައެވެ. މިވާހަކަތައް ހައިޝަމަށް ކިޔާ ދޭނީ ކިހިނެއްކަމެއް ވެސް ލިއުޝާއަކަށް ނޭނގެއެވެ. އަނިޔާވެރި ޖަނަވާރެއް، އައިސް ލިއުޝާގެ މުޅިގައި ކޮށައި މަށައިފައި އެދިޔައީ ލިއުޝާގެ މުޅި ޙަޔާތުގައި ސިއްކަ ޖަހަމުންނެވެ. އަންހެނަކަށްވެ ހުރެ ހިތްވަރުކޮށްފައި ބަސް ބުނެވުނަސް، ރަހުމުކުޑަ ސިންގާއެއްގެ ވަކިތަކުން ކޮންމެ އަންހެނަކަށް ސަަލާމަތެއް ނުވެވޭނެއެވެ. ނަފުސާނީ ބަލިކަށި ކަމުން އެތައް އަންހެނުންނެއްގެ ޙަޔާތް އަނދިރިވާ ހާލަތްތައް ވެސް އާދެއެވެ. ލިއުޝާއަށް ވެސް ވީ ހަމަ އެހެނެވެ. ދިފާޢުގައި ބަސް ބުނެވުނަސް، މިފްޒާލް އަތް އިސްކޮށް، އޭނާގެ ވަކިތަކުގެ ދަށުވުމުން އިތުރަށް އެއްވެސް ގަދައެއް ލިއުޝާއަކަށް ނުދެއްކުނެވެ.\nފެންވަރައިލައިގެން މިފްޒާލް ނުކުތް ގޮތަށް، އެނދުމައްޗަށް ޖެހިގަތެވެ. މިފްޒާލް ވަނީ ވަރަށް ބޮޑަށް ވަރުބަލި ވެފައެވެ. މިފްޒާލްގެ ހިތަށް ވަނީ ބުނެދޭން ނޭނގޭ ފަދަ ހިތްހަމަ ޖެހުމެއް ލިބިފައެވެ. އެތައް އަހަރަކު ބޭނުންވި އުފަލާއި އަރާމް، ލޯބިވާ މީހާގެ ފަރާތުން ލިބުނީމައެވެ. ގަދަ ބާރުގައި ނަމަވެސް މިފްޒާލްގެ އެއްވެސް ޝަކުވާއެއް ނެތެވެ. މިފްޒާލްގެ ހިތް ވަނީ އުފަލުން ފުރި ބަންޑުންވެފައެވެ.\nމިފްޒާލްގެ ދެލޯ މެރެމެން ދަނިކޮށް، އޭނާއަށް އިވުނީ ކޮޓަރީގެ ދޮރުގައި މީހަކު ޓަކި ދިން އަޑެވެ.\n"ދޮންބޭ!" ދޮރު ހުޅުވައިލަމުން، މިފްޒާލް ބުނެލިއެވެ. އޭރުވެސް އޭނާގެ ގައިގައި ކޮންމެވެސް ވަރަކަށް ތެތްކަން ހުއްޓެވެ. ފެންވަރައިގެން ރަނގަޅަށް ފެން ނުހިއްކާ ހުރުމުންނެވެ. ކުރު ސޯޓު ކޮޅެއް ލައިގެން ހުރި، މިފްޒާލްގެ މޫނުމަތިން ފެންނަނީ ނިދީގެ އަސަރުތަކެވެ.\n"ރޭގަ ނާނަންދޯ ނިދަން؟ ކޮއްކޮގެ ހުރިހާ ކަމެއް ރަނގަޅުތަ؟" މިފްރާހުކޮށްލި ސުވާލުން މިފްޒާލް ހައިރާންވިއެވެ. މިފްރާހު ސުވާލުކޮށްލި ރާގުން ޝައްކުގެ އަސަރުތަކެއް ހުރުމުންނެވެ.\n"އާނ ދޮންބޭ.. ހުރިހާ ކަމެއް ވެސް ރަނގަޅު.. ދޮންބެ ވެސް ހިތްވަރު ކުރާތި އިނގޭ.." މިފްޒާލް އެހެން ބުނެ ހިނިތުންވެލިއެވެ. ނަމަވެސް މިފްރާހަށް ވަނީ އޭނާގެ ތުންފަތަށް ހިނިތުންވުމެއް ގެންނަން ވެސް ނޭނގިފައެވެ.\n"ކޮއްކޯ.. މިގެއަށް މައުރީން އަންނާނެ. މިގޭގަ ކައްކަން އަންނާނީ.. ކޮއްކޮ ވެސް ކަމެއް ބޭނުން ވަންޏާ މައުރީން ގާތު ބުނޭ. އޭނާއަށް ހެޔޮވާތި.. އިނގޭ!" މިފްރާހުގެ އަޑުގައި އެއްވެސް ހަމަޖެހުމެއް ނެތެވެ. "އާނ އޯކޭ." ބުނެ މިފްޒާލް ހިނިތުންވުމަކާއި އެކު ކޮޓަރީގެ ދޮރު ލެއްޕިއެވެ.\nދުވަސްތައް ވޭތުވަމުން ގޮސް ހަފުތާއެއް ފާއިތު ވެއްޖެއެވެ. މިފްޒާލާއި އެކު ވީ ކަމަކީ، ނުވާ ކަމެއް ކަމަށް ބަލައިގެން ލިއުޝާ މަސައްކަތް ކުރަމުން ދިޔައީ ހައިޝަމް ސަލާމަތް ކުރެވޭތޯއެވެ. އެކަން ސިއްރުކޮށްގެން ހުންނަން އުނދަގޫ ވިޔަސް އެކަންތައް ވެސް ލިއުޝާގެ ހިތުގައި އޮވެއެވެ. ލިއުޝާގެ މިހާރުގެ މަޤުޞަދަކީ ހައިޝަމް ސަލާމަތް ކުރުމެވެ. އެކަން ހާސިލު ކުރަން ލިއުޝާ ވަނީ ނުހަނު ބޮޑު އުއްމީދެއް ކަނޑައަޅައިފައެވެ. އެރެޔަށްފަހު، ލިއުޝާއަށް އެއްވެސް ވަރަކަށް މިފްޒާލްގެ ޚަބަރެއް ވެސް ނުވެއެވެ.\nޒީނާއާ އެކު މިފްޒާލް މަސައްކަތް ކުރަމުން ދިޔައީ ފުލުހުން ބަލަމުންގެންދާ މައްސަލަ އެމީހުންނަށް ކާމިޔާބު ކުރެވޭނެ ގޮތެއް ހޯދާށެވެ. ކޮންމެ ގޮތެއް ހަދާފައި ވެސް މިފްޒާލް ބޭނުން ވަނީ ހައިޝަމް މުޅި އުމުރަށް ޖަލުގެ ތޭރިތަކުގެ ތެރެއަށް ލާށެވެ. އަދި އެޔަށްފަހު، ލިއުޝާ މުޅި އުމުރަށް ހާސިލު ކުރާށެވެ.\nހައުލާ އާއި މިފްރާހުގެ ގުޅުން މިވޭތުވެގެން ދިޔަ ހަފުތާއެއްހާ ދުވަހުގެ ތެރޭގައި ވަރަށް ރަނގަޅު ވެއްޖެއެވެ. ދެމީހުން ގިނަ ވަގުތުތައް އެކަކު އަނެކަކާ ވާހަކަދައްކަން ހޭދަކުރެއެވެ. ނަމަވެސް މިފްޒާލްގެ އެއްވެސް ސަމާލު ކަމެއް ހައުލާއަކަށް ނެތެވެ.\nމުޅިން އައު ދުވަހަކަށް ދުނިޔެއަށް މަރުޙަބާ ކިޔައިފިއެވެ. ލިއުޝާ ކޮޓަރިން ނުކުތީ މީހަކު ގޭގެ ދޮރުގައި ޓަކިދޭ އަޑަށެވެ. ލިއުޝާ ދޮރު ހުޅުވައިލީ ގޭގެ އެހެން ފުލޯއެއްގެ ބަޔަކު ދޮރު ކުރިމަތީގައި ތިބުމުންނެވެ.\n"އަހަރެމެން މިއައީ ކޯޓުގަ ހެކި ބަސް ދީފަ.." އެތަނުން އެކަކު ބުނެލިއެވެ. ލިއުޝާ ހިތް ތެޅެން ފެށިއެވެ. އެ އެންމެންނަށް ބަލައިލަމުން، ލިއުޝާ ހިންދިރުވައިލިއެވެ.\n"އަހަރެމެން ހެކި ބަސް ދިނީ.." (ނުނިމޭ)


SunOnline: Midhiya hafthaa gai Male' gai 38 accident\nމިދިޔަ ހަފްތާގައި މާލޭގައި 38 އެކްސިޑެންޓު\nއައިޝަތު ފަރީޙާ 09 Jun 2019, 12:51\nމިދިޔަ ހަފްތާގައި ހުޅުމާލޭގައި ހިނގި އެކްސިޑެންޓެއްގައި ގެއްލުން ލިބިފައިވާ ކާރެއް -- ސަން ފޮޓޯ\nމިދިޔަ ހަފްތާގައި މާލެ ސަރަހައްދުގައި 38 އެކްސިޑެންޓު ހިނގާފައިވާ ކަމަށް ފުލުހުންގެ ތަފާސް ހިސާބުތައް ދައްކައިފިއެވެ.\nފުލުހުން އާންމުކޮށްފައިވާ ތަފާސް ހިސާބުތަކަށް ބަލާއިރު އެ އެކްސިޑެންޓުތަކުގައި 11 މީހަކަށް އެކިވަރުގެ އަނިޔާ ވެފައިވެއެވެ. މިދިޔަ ހަފްތާގެ ތެރޭގައި ސިނަމާލެ ބުރިޖާއި ލިންކު ރޯޑު އަދި މާލެ އާއި ހުޅުމާލޭގައިވެސް އެކްސިޑެންޓުތައް ހިނގިއެވެ.\nފުލުހުންގެ ޓްރެފިކް މެނޭޖުމެންޓު ޑިޕާޓްމެންޓުގެ ތަފާސް ހިސާބުތަކަށް ބަލާއިރު، 174 ވެހިކަލެއް މި މަހުގެ ފުރަތަމަ ހަފްތާގެ ތެރޭގައި ވަނީ ޗެކުކޮށްފައެވެ. ޗެކު ކުރެވުނު އުޅަނދުތަކުގެ ތެރެއިން ލައިސަންސް ނެތް ފަރާތްތަކުން ދުއްވާފައިވާ 88 އުޅަނދު ފާހަގަ ވެފައިވާ ކަަމަށާއި ލައިސަންސް އޮތް ނަމަވެސް އުޅަނދު ދުއްވި ވަގުތު އަތުގައި ލައިސަންސް ނެތް 58 މީހަކު ފާހަގަވިކަމަށް ވެސް ފުލުހުން ބުނެއެވެ.\nކަނޑައަޅާފައިވާ ސްޕީޑަށްވުރެ ބާރަށް ދުއްވި 50 ވެހިކަލެއް ފުލުހުންނަށް ފާހަގަވެފައިވާއިރު އެކްސިޑެންޓުތަކާ ގުޅިގެން 15 މީހެއްގެ ލައިސަންސް ވަނީ ހިފަހައްޓައިފައެވެ. ހެލްމެޓު އަޅައިގެން ދުއްވާން ޖެހޭ ސަރަހައްދުގައި ހެލްމެޓު ނާޅައި ދުއްވި 10 މީހެއްގެ މައްސަލަ ފާހަގަވެފައިވާއިރު އެއްގަމު އުޅަނދު ދުއްވުން މަނާ ގަޑިތަކުގައި ދުއްވައިގެން 59 މައްސަލައެއް ފުލުހުންނަށް ވަނީ ފާހަގަ ކުރެވިފައެވެ.\nމި މަހުގެ ފުރަތަމަ ހަފްތާގެ ތަފާސް ހިސާބުތަކަށް ބަލާއިރު އުޅަނދުގެ އިންޝުއަރެންސް ނެތް ނުވަތަ ހަމަވެފައިވާ 17 މައްސަލައަކާއި ރޯޑު ވާދިނެސް ނެތް 19 މައްސަލައެއް އަދި އަހަރީ ފީއާ ގުޅޭ 23 މައްސަލައެއް ފުލުހުން ވަނީ ބަލައިފައެވެ.\nއަފްރާޝީމް މަރާލުމުގައި ސިޔާސީ ފަރާތެއްގެ އަތެއް ނެތް!\nއަފްރާޝީމްގެ މަރާ ގުޅުންހުރި މުހިންމު ހެކިތަކެއް ގެއްލިފައި\nކުރެއްދޫގައި މޫދަށް އެރި އުޅުނު ޓޫރިސްޓަކު މަރުވެއްޖެ


މި އިޢުލާންވަނީ 24 ޖޫން 2019 1149 ގައި ބާތިލް ކުރެވިފައެވެ.\nތާރީޚް: 23 ޖޫން 2019\nމި ސްކޫލްގެ ތިރީގައި މި ދަންނަވާ މަޤާމަށް މުވައްޒަފަކު ހޯދަން ބޭނުންވެއެވެ.\n5610.00 ރުފިޔާ ( ފަސްހާސް ހަސަތޭކަ ދިހަ ރުފިޔާ\n2- ދަރިވަރުންނަށް ދެވޭ ހިދުމަތްތަކުގައި އެހީތެރިކަމާއި ފަރުވާތެރިކަން ބެހެއްޓުން އަދި ދަރިވަރުންނަށް މުއާމަލާތްކުރާއިރު އޯގާތެރިކަމާއިއެކު މުއާމަލާތްކުރުން.\n4- ސިއްހީ ގޮތުން ފާހަނގަކުރާ އެކި އެކި ދުވަސްތައް ފާހަނގަކުރުމަށް އެހީތެރިވެދިނުން.\n5- ސްކޫލްގެ ހެލްތް ސްކްރީންއާއި ރިސްކް އެސެސްމެންޓްގެ އެންމެހާ ކަންތައްތައްކުރުން.\n6- ހެލްތުރޫމުން ފަސްޓްއެއިޑް ލިބޭނޭ އިންތިޒާމް ހަމަޖެއްސުން.\n7- ސްކޫލްގެ އިމާރާތާއި ގޯތިތެރެއާއި ފާހާނާތަކުގެ ސާފުތާހިރުކަން ދުވަހުން ދުވަހަށް ޗެކްކޮށް ހައްލުކުރަންޖެހޭ ކަންކަން ކަމާބެހޭ ފަރާތްތަކަށް ހިއްސާކޮށް އެކަންކަން ރަނގަޅުކޮށް ހައްލުކުރުން.\n8- ސިއްހީ މައްސަލަތައް ހުންނަ ދަރިވަރުން ފާހަނގަކޮށް ދަރިވަރުންގެ ބެލެނިވެރިންނާއި ބައްދަލުކޮށް މައުލޫމާތުދީ އެހީތެރިވެދިނުން.\n9- ސްކޫލްގެ ނާސްތާ ޕްރޮގްރާމް ހިންގާ ވިލަރެސްކުރުން އަދި ނާސްތާ ޕްރޮގްރާމް ކާމިޔާބުކުރުމަށް ބޭނުންވާ އެހީތެރިކަން ދިނުން.\n10- ތައުލީމީ ދާއިރާ އަދި ސްކޫލް ހެލްތް ހަރުދަނާކުރުމަށް މިނިސްޓްރީ އޮފް އެޑިއުކޭޝަނުންނާއި ސްކޫލުން ކުރާ އެންމެހާ މަސައްކަތުގައި ބައިވެރިވެ ، އެއްބާރުލުން ދިނުން.\n1- މަޤާމުގެ މަސައްކަތާ ގުޅޭ ތައުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން .\n1- 1- ކޮމިއުނިޓީ ހެލްތް ، ނާރސިންގ ، ޕްރައިމަރީ އަދި ޕަބްލިކް ހެލްތް ކެއަރ\n1- ހެލްތް ސަރވިސަސް ، ކޮމިއުނިޓީ ހެލްތް ، ނާރސިންގ ، ޕްރައިމަރީ އަދި ޕަބްލިކް ހެލްތް ކެއަރ.\n)ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވެލް ކަނޑައަޅާފައިވާ ،ރާއްޖެއިން ބޭރުގެ މަތީ ތައުލީމުދޭ މަރުކަޒަކުން ދޫކޮށްފައިވާ ތައުލީމު ސެޓްފިކެޓްތަކާއި ޓްރާންސްކްރިޕްޓްގެ ކޮޕީ ؛ ނުވަތަ ކޯސް ފުރިހަމަ ކުރިކަމުގެ ލިޔުމާއިއެކު ކޯހުން ލިބޭ ސެޓްފިކެޓް ވަކި ފެންވަރެއްގައި ޤަބޫލުކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކޮށްފައިވާ ލިޔުމުގެ ކޮޕީ .\n1- ވަޒީފާގެ މަސައްކަތުގެ ދާއިރާއާ ގުޅޭ ކުރުމުއްދަތުގެ ކޯސްތަކާއި ތަމްރީން ސެޓްފިކެޓް ތަކުގެ ކޮޕީ\n2- ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިހާން ފުރިހަމަކޮށް ސެޓްފިކެޓް ލިބިފައިވާނަމަ ، އެ ސެޓްފިކެޓްގެ ކޮޕީ\n3- މަސައްކަތުގެ ތަޖުރިބާގެ ލިޔުންތަކުގެ ކޮޕީ:\nވަޒީފާއަށް އެދޭ ފޯމު މި ސްކޫލްގެ އޮފީސް ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ގެ ވެބްސައިޓުން މި ފޯމް ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 02 ޖުލައި 2019 ވާ އަންގާރަ ދުވަހުގެ 14:00ގެ ކުރިން، އުނގޫފާރު ސްކޫލްގެ އޮފީސް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އަދި އިއުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ ، އެ ކަނޑައަޅާދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 03 ޖުލައި 2019 އާއި 10 ޖުލައި 2019 އާ ދެމެދު، އުނގޫފާރު ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6580262 ނަންބަރު ފޯނާއެވެ. އީ-މެއިލް ކުރާނީ [email protected] އަށެވެ.


MIFCO ge mas boat ge sababun masverinah faidhaa thakeh libeyne : Raees\nތިމަރަފުށި މަސްވެރިންނާއި ވިޔަފާރިވެރިންނާއި ރައީސް ސޯލިހް ބައްދަލުކުރެއްވުން --- ފޮޓޯ: ރައީސް އޮފީސް\nމިފްކޯއިން ރާއްޖެ ގެނެސްފައިވާ މަސް ފިނިކޮށް އެކްސްޕޯޓްކުރެވޭ ބޯޓުގެ ސަބަބުން، މަސްވެރިންގެ އަތުން މަސް ގަންނަ އަގު މަތިކޮށް މަސްވެރިންނަށް ފައިދާކުރާނެ ގޮތްތަކެއް ހޯއްދަވައިދެއްވުމަށް ފަސޭހަތަކެއް ލިބިގެންދާނެ ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ވިދާޅުވެއްޖެ އެވެ.\nރައީސް މިހެން ވިދާޅުވީ ތ. އަތޮޅަށް މިހާރު ކުރައްވަމުން ގެންދަވާ ދަތުރުފުޅުގެ ތެރެއިން އެ އަތޮޅު ތިމަރަފުށީގެ މަސްވެރިންނާއި ވިޔަފާރިވެރިންނާއި ބައްދަލުކުރައްވާ ރޭ ދެއްކެވި ވާހަކަފުޅުގަ އެވެ.\nރައީސް ވިދާޅުވީ މަސްވެރިކަން ތަރައްގީކޮށް މަސްވެރިންނަށް ހަމަ އަގު ހޯދައިދިނުމަށް ސަރުކާރުން މަސައްކަތް ކުރަމުންދާ ކަމަށެވެ. އެގޮތުން މިފްކޯ ތަރައްގީ ކުރުމަށް ބޮޑު އިންވެސްޓްމަންޓެއް ފަށާފައިވާކަން ފާހަގަކުރައްވަމުން ވިދާޅުވީ، އެ އިންވެސްޓްމަންޓްގެ ސަބަބުން މަހުގެ އަގަށް ހެޔޮ ބަދަލެއް އަންނާނެ ކަމަށެވެ. އަދި މިފްކޯއިން ގެނެސްފައިވާ އެކުންފުނީގެ އަމިއްލަ ބޯޓުގައި މަސް ފިނިކޮށް ބޭރަށް އެކްސްޕޯޓް ކުރަން ފެށުމާ އެކު މިފްކޯއަށް ލުއިތަކެއް ލިބި، މަސްވެރިންގެ އަތުން މިފްކޯ އަށް ގަންނަ މަހުގެ އަގު ބޮޑުވެގެންދާނެ ކަމަށެވެ. އެ ބަދަލު ގެނައުމަށް ހިސާބުތައް ހައްދަވަމުން ގެންދަވާ ކަމަށް ރައީސް ވިދާޅުވި އެވެ.\nރައީސްގެ ވާހަކަފުޅުގައި، ރަށްރަށުގެ ތަރައްގީއަށް ކުރެވެމުންދާ ކަންކަމާއި ކުރިއަށް ރާވަފައިވާ މަޝްރޫއުތައް ހުރި ކަން ފާހަގަކުރައްވާ ވިދާޅުވީ ފާއިތުވި ދޮޅު އަހަރު ދުވަހަކީ ކޮވިޑްގެ ސަބަބުން ބައެއް މަސައްކަތްތައް މަޑުޖައްސާލަން ޖެހުނު ދުވަސްތަކެއް ކަމަށެވެ. އަދި ކޮވިޑްގެ ބަލިމަޑުކަމުގެ ސަބަބުން ރައްޔިތުންގެ ދިރިއުޅުމަށް ދަތިތަކެއް ކުރިމަތިވެގެން ދިޔަ ކަމަށާއި، އެންމެ ބޮޑު ގޮންޖެހުމެއް ކުރިމަތިވީ ކުދި އަދި މެދު ފަންތީގެ ވިޔަފާރިވެރިންނަށް ކަމުގައިވެސް ވިދާޅުވި އެވެ.\n"ވިޔަފާރިތަކަށް އެހީތެރިވުމަށް ލުއި ލޯނާއި އެ ނޫންވެސް މާލީ އެހީތެރިކަން ސަރުކާރުން ފޯރުކޮށްދިނިން. ނަމަވެސް އެއީ ވިޔަފާރިތަކަށް އެންމެ ބޭނުންވާ އެހީތެރިކަމަށް ނުވި ނަމަވެސް ގިނަ ދަތިތަކެއް ހައްލުވި." ރައީސް ސޯލިހް ވިދާޅުވި އެވެ.\nމީގެ އިތުރުން ރައީސް ވިދާޅުވީ ކޮވިޑްގެ ބަލި ރާއްޖޭގައި މިހާރު ވަރަށް ބޮޑަށް ކޮންޓްރޯލް ކުރެވިފައިވާ ކަމަށާއި އެކަމުގެ ހެޔޮ ބަދަލު އިގްތިސާދަށް ވެސް މިހާރު ކުރަން ފަށާފައިވާ ކަމަށެވެ. އަދި ކޮވިޑުން ރައްކާތެރިވުމަށް ސަރުކާރުން ކުރައްވަމުން ގެންދަވާ ކަންކަމަށް ރައްޔިތުންގެ ފަރާތުން އެއްބާރުލުން ދެއްވުމަށް ވެސް ރައީސް ވަނީ އެދިވަޑައިގެންފަ އެވެ.\nބޭރަށް މަސް އެކްސްޕޯޓް ކުރެވޭ މިންވަރު އިތުރުކުރުމަށް މިފްކޯއިން 2500 ޓަނުގެ މަސް ފިނިކޮށް ރައްކާ ކުރެވޭ ބޯޓެއް ރާއްޖެ ވަނީ ގެނެސްފަ އެވެ. ތައިލެންޑްގެ ކުންފުންޏަކުން އޮޕަރޭޓް ކުރަމުން ދިޔަ، ދިގު މިނުގައި 98 މީޓަރު، ފުޅާމިނުގައި 13.6 މީޓަރުގެ ހުރި މި ބޯޓު މާލެ ގެނެސްފައި ވަނީ ޖުލައި މަހުގެ ތެރޭގަ އެވެ.\nބޯޓަށް ދީފައިވާ ނަމަކީ "ޖަޒީރާ ރީފާ" އެވެ. މި ބޯޓު ގަތުމަށް ގާތްގަނޑަކަށް 27.8 މިލިއަން ރުފިޔާ މިފްކޯ އިން ވަނީ ހޭދަކޮށްފަ އެވެ.\nރައީސް އިބްރާހިމް މުހައްމަދު ސޯލިހު ރައީސް އޮފީސް މަސްވެރިން + މިފްކޯ ތިމަރަފުށި މަސްވެރިކަން


އެކްސް ފުޓްސަލް މުބާރާތް: ސެމީފައިނަލުގެ މެޗުތައް މިރޭ ފަށަނީ..\nޅ. ހިންނަވަރު އެކްސް ފުޓްސަލް ޗެލެންޖު 2017 ގެ ސެމީ ފައިނަލު މެޗުތައް މިރޭ ކުޅޭނެއެވެ.\nމިރޭގެ ފުރަތަމަ މެޗުގައި މިރޭ 21:30ގައި ބައްދަލުކުރާނީ ލަންޑަން އެފްސީ އާއި އެފްސީ ފްރެންޑްސް އެވެ. ސެމީގެ ދެވަނަ މެޗުގައި މިރޭ 22:30ގައި ބައްދަލުކުރާނީ ސްކޯޕިއަން ރިޓަރންސް އާއި އެފްސީ ބޮމްބާރޑްއެވެ.\nމުބާރާތުގެ ޤަވާޢިދު ބުނާ ގޮތުން ގްރޫޕް ސްޓޭޖުގެ މެޗުތައް ނިމުމުން ކުޅުންތެރިން ގަތުމަށް ޓްރާންސްފަރ ޕީރިއަޑެއްދޭން ޖެހޭ އިރު، ރޭ 23:00 އާއި ހަމައަށް އެ ވަގުތު ވަނީ ހަމަވެފައެވެ. ޓްރާންސްފަރއަށް ހުޅުވާލި ވަގުތުގައި3ކުޅުންތެރިއަކު ވަނީ އެހެން ޓީމުތަކަށް ބަދަލުވެފައެވެ.\nއެގޮތުން ރިވަރސައިޑުގައި މޮޅު ކުޅުމެއް ދައްކާފައިވާ2ކުޅުންތެރިން ކަމަށްވާ މުޙައްމަދު މަޢުރޫފާއި އަޙްމަދު އަނީޒް ވަނީ އެފްސީ ފްރެންޑްސްއަށް ބަދަލުވެފައެވެ. އަދި ސްކޯޕިއަން ރިޓަރންސްއަށް ގެނެސްފައިވަނީ މި މުބާރާތުގައި އަދިމިހާތަނަށް ފެނުފައިނުވާ އެހެންނަމަވެސް ހިންނަވަރުގެ ޒުވާން ހުނަރުވެރި ކުޅުންތެރިއެއް ކަމަށްވާ އަމާނީ ޢަބްދުﷲ ޙަސަންއެވެ.\nއެކްސް ފުޓްސަލް ޗެލެންޖު: ގަދަހިފުމަކަށްފަހު، ޗެމްޕިއަންކަން ސްކޯޕިއަން ރިޓަރންސްއަށް..\nއެކްސް ފުޓްސަލް މުބާރާތް: ފައިނަލް މެޗު 24 ޖޫން 2017\nއެކްސް ފުޓްސަލް ޗެލެންޖުގެ ފައިނަލަށް އެފްސީ ފްރެންޑްސް އާއި ސްކޯޕިއަން ރިޓަރންސް ހިނގައްޖެ\nއެކްސް ފުޓްސަލް މުބާރާތް: ސެމީ ފައިނަލް 22 ޖޫން 2017\nއެކްސް ފުޓްސަލް މުބާރާތް: ޕްލޭއޮފް3ވަނަ މެޗު 20 ޖޫން 2017


Adhives Majileehuge Agulabihyathu Othee Aharenge Athugai - Ranil - Vaguthu\nކޮވިޑް-19 އާއި ގުޅުންހުރި "ބަލިތަކަށް" ހައްލެއް ބޭނުން! -5ގަޑިއިރު ކުރިން\nއަދިވެސް މަޖިލީހުގެ އަޣުލަބިއްޔަތު އޮތީ އަހަރެންގެ އަތުގައި - ރަނިލް\nސްރީ ލަންކާގެ ބޮޑުވަޒީރަކަށް ވާން ޖެހޭނީ ޤާނޫނު ހަދާ މަޖިލީހުގައި އަޣުލަބިއްޔަތު އޮތް މީހެއްކަމަށާއި އަދިވެސް މަޖިލީހުގެ އަޣުލަބިއްޔަތު އޮތީ އޭނާގެ އަތުގައިކަމަށް، ބޮޑުވަޒީރުގެ މަޤާމުން ދުރުކުރެވުނު ރަނިލް ވިކްރަމަސިންހު ވިދާޅުވެއްޖެއެވެ.\nއެޤައުމުގެ ޔުނައިޓެޑް ނޭޝަނަލް ފްރަންޓުގައި ހިމެނޭ ޕާޓީތަކާއެކު، ފައްޅިއެއްގައި ކުރިއަށް ގެންދެވުނު ހަރަކާތްތަކަކަށްފަހު، ބޭއްވެވި ނޫސްވެރިންގެ ބައްދަލުވުމެއްގައި ރަނިލް ވިދާޅުވީ ޤައުމުގައި ހަމަނުޖެހުން ހިންގަން މަގުފަހިވާ ކަންކަން ކޮށްގެން ނުވާނެކަމަށާއި، ބޮޑުވަޒީރަކީ ކާކުކަން ކަނޑައެޅުމަށް ޤާނޫނު ހަދާ މަޖިލީހަށް ދޫކޮށްލުމަށް ފެންނަކަމުގައެވެ.\n"އަހަރެން ގޮވާލަން މަޖިލީހުގެ ޖަލްސާއެއް ބޭއްވުމަށް ޤައުމު ނުތަނަވަސް ނުކޮށް. ޤައުމުގައި ހަމަނުޖެހުން އުފެއްދުމަކީ ކުރަން ޖެހޭ ކަމެއް ނޫން. ބޮޑުވަޒީރަކީ ކާކުކަން ކަނޑައެޅުމަށް މަޖިލީހަށް ފުރުޞަތު ދޭން ޖެހޭ." ނޫސްވެރިންނާ ވާހަކަ ދައްކަވަމުން ރަނިލް މިއަދު ވިދާޅުވިއެވެ.\nރަނިލް މިހެން ވިދާޅުވެފައިވާއިރު، ރަނިލްގެ ޕާޓީގައި ތިއްބެވި ވަރަށް ބާރުގަދަ ދެ މަޖިލިސް މެންބަރުންވަނީ އަލަށް ބޮޑުވަޒީރުކަމަށް އައްޔަން ކުރެއްވި މަހިންދަ ރާޖަޕަކްސަ އަށް ތާއީދު ކުރައްވަން ނިންމަވާފައެވެ. އެއީ، އަނާދު އަތުލުގަމަ އާއި ވަސަންތާ ސެނަޔަކަ އެވެ. މީގެއިތުރުންވެސް، ރަނިލްގެ ޕާޓީގައި ތިއްބެވި އެހެން ބައެއް މެންބަރުން ރާޖަޕަކްސަގެ ފަޅިއަށް އަރާވަޑައިގަންނަވާނެކަމަށް ބެލެވޭކަމަށް އެޤައުމުގެ މީޑިޔާ ރިޕޯޓުތައް ބުނެއެވެ. އެގޮތުން، ދެން މަޖިލީހުގެ ޖަލްސާއެއް ބާއްވާއިރު ރާޖަޕަކްސަ އަޣުލަބިއްޔަތު ހޯއްދަވާނެކަމަށް ބެލެވޭކަމަށްވެސް ބައެއް ނޫސްތަކުން ބުނެފައިވެއެވެ.\nލަންކާގެ ބޮޑުވަޒީރުކަން، ރަނިލް އަށް ގެއްލުނީ ރައީސް މައިތިރިޕާލާ ސިރިސޭނާގެ ޔުނައިޓެޑް ޕީޕަލްސް ފްރީޑަމް އެލަޔަންސް އިން ރަނިލްގެ ޔުނައިޓެޑް ނޭޝަނަލް ޕާޓީއާއެކު ހަދާފައިވާ ކޯލިޝަން ރޫޅާލުމަށްފަހުއެވެ.\nބޮޑުވަޒީރުކަމުން ދުރުކޮށް އެހެން ބޮޑުވަޒީރެއް އައްޔަން ކުރިކަމުގައިވިޔަސް، އެކަން ބަލައިނުގަންނަކަމަށާއި އެއީ ޤާނޫނު އަސާސީއާ ޚިލާފު ކަމެއްކަމަށް ރަނިލް ވިދާޅުވެފައިވެއެވެ.\nކޮވިޑްގެ ނުރައްކާތެރި ވޭރިއަންޓެއް ލަންކާ އިން ފެނިއްޖެ


Mashroouthah hingumah 17 councilakah faisaa havaalukuranee\nކުޑަފަރީ ކައުންސިލަށް ފައިސާ ހަވާލުކުރުމުގެ އެއްބަސްވުމުގައި ސޮއި ކުރުމުގެ ތެރެއިން.-- ފޮޓޯ: ހޯމް މިނިސްޓްރީ\n18 އޯގަސްޓު 20192ކޮމެންޓް\nޖަމާއަތުގެ ފައިދާއަށް ހިންގާ މަޝްރޫއުތަކަށް 17 ކައުންސިލަކަށް ފައިސާގެ އެހީ ދިނުމަށް ނިންމައި، އޭގެ ތެރެއިން ބައެއް ކައުންސިލްތަކާއި އެކު ފައިސާ ހަވާލުކުރުމުގެ އެއްބަސްވުމުގައި ހޯމް މިނިސްޓްރީން ސޮއި ކޮށްފި އެވެ.\nހޯމް މިނިސްޓްރީން ބުނީ ފައިސާގެ އެހީ ދޭން ނިންމީ ހަ ރަށެއްގައި ޕާކް ހެދުމަސާއި، ހަ ރަށެއްގެ މަގުބައްތި ޖެހުމުގެ އިތުރުން ހަތަރު ރަށެއްގެ ގަބުރުސްތާން ވަށާފާރު ރޭނުން އަދި ރަށެއްގެ ނެރުބައްތި ޖެހުމަށް ކަމަށެވެ. އަދި އެ އެހީތައް ދޭނެ ރަށްތައް ކަނޑައެޅީ އާއްމުކޮށް ހުޅުވާލައި، ކައުންސިލް ތަކުން ހުށައެޅި ޕްރޮޕޯސަލްތައް ބެލުމަށްފަހު އެންމެ ރަނގަޅު ޕްރޮޕޯސަލް ހުށައެޅި ރަށްތަކަށް ކަމަށް ހޯމް މިނިސްޓްރީން ބުނެ އެވެ.\nއެގޮތުން ފައިސާ ހަވާލުކުރުމުގެ އެއްބަސްވުމުގައި މިހާތަނަށް ސޮއި ކޮށްފައިވަނީ އއ. ހިމަންދޫ އާއި ނ. ހޮޅުދޫގެ އިތުރުން ތ. ވިލުފުށި އަދި ނ. ކުޑަފަރި ކައުންސިލާއި އެކުގައި ކަމަށް ހޯމް މިނިސްޓްރީން ބުނެ އެވެ.\nހިމަންދޫ ކައުންސިލާއެކު ސޮއިކުރީ ކުޑަކުދިންގެ ޕާކެއް ހެދުމަށް ފައިސާ ހަވާލުކުރުމުގެ އެއްބަސްވުމުގަ އެވެ. އެ މަޝްރޫ އަށް މިނިސްޓްރީން 300،00ރ. ހަރަދުކުރާއިރު، އެ ރަށު ކައުންސިލުން 502،000ރ. ހަރަދުކުރާނެ އެވެ. ހޮޅުދޫ ކައުންސިލަށް ފައިސާދެނީ ކޮމިއުނިޓީ ޕާކެއް ހެދުމަށެވެ. އެ މަޝްރޫއަށް ހޯމް މިނިސްޓްރީން 284،450ރ. ހަރަދުކުރާއިރު، އެ ރަށު ކައުންސިލުން އެ ކަމަށް 216،000ރ. ހަރަދުކުރާނެ އެވެ.\nވިލުފުށި ކައުންސިލަށް ފައިސާގެ އެހީތެރިކަން ފޯރުކޮށްދެނީ ކުޑަކުދިންގެ ޕާކެއް އެޅުމަށެވެ. އެ މަޝްރޫއަށް ހޯމް ނިސްޓްރީން 289،131.15ރ. ހަރަދުކުރާއިރު، އެ ރަށު ކައުންސިލުން 170،000ރ. ހަރަދުކުރާނެ އެވެ. ކުޑަފަރި ކައުންސިލަށް ފައިސާ ހަވާލުކުރުމުގެ އެއްބަސްވުމުގައި ސޮއިކުރީ މަގުބައްތި ޖެހުމަށެވެ. އެ އެއްބަސްވުމުގެ ދަށުން ހޯމް މިނިސްޓްރީން 300،000ރ. ހަރަދުކުރާއިރު އެ ރަށު ކައުންސިލުން 251،642ރ. ހަރަދުކުރާނެ އެވެ.\nއެ އެއްބަސްވުންތަކުގައި ހޯމް މިނިސްޓްރީގެ ފަރާތުން ސޮއި ކުރެއްވީ ސްޓޭޓް މިނިސްޓަރު އަލީ ނަޒީރެވެ. އަދި ކައުންސިލްތަކުގެ ފަރާތުން އެއްބަސްވުންތަކުގައި ސޮއި ކުރެއްވީ ކައުންސިލްތަކުގެ ރައީސުންނެވެ.\nކައުންސިލް ހޯމް މިނިސްޓްރީ\nނައިފަރު ކައުންސިލްއާއި ލާރިކޮޅެއް ހަވާލުކޮއްލައްޗޭ ގުރާކޮށިި ބޮޑު ކޮއްލާން.\nކައުންސިލްތައް ބާރުވެރިކުރަންބުނެ މިހާރު ކައުންސިލްތައް އޮތީ ކުރިޔަށްވުރެވެސް މާޙާލުގަ ރަށުގަ ބިންއޮތަސް ގެދޮރުގަޑު ވެސް ދެވޭކަށްނެތް ސެންޓްރަލް ގަވަރުމެންޓުންހުއްދަ ދެއްވި ދުވަހަކުން ނޫނީ


އަލްފާޟިލް އަޙްމަދު އަކްރަމް - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2016 - The President's Office\nއަލްފާޟިލް އަޙްމަދު އަކްރަމް\nއަޙްމަދު އަކްރަމަކީ، ރާއްޖޭގެ ޓެނިހުގެ ތާރީޚުގައި ފާހަގަކޮށްލެވޭފަދަ ކާމިޔާބީތަކެއް ހޯއްދަވާފައިވާ، އަދި މިހާރުވެސް ޓެނިސް ކުޅުންތެރިން ތަމްރީނު ކުރައްވަމުން ގެންދަވާ ބޭފުޅެކެވެ. ޓެނިސް ކުޅުމުގެ ޝައުޤުވެރިކަން އޭނާގެ ހިތްޕުޅުގައި އުފެދުނީ ޢުމުރުން އެންމެ 12 އަހަރުގައެވެ. އޭރު ޓެނިސް އެސޯސިއޭޝަނުން ބޭއްވި ކޭމްޕެއްގައި ބައިވެރިވެވަޑައިގެންނެވި ހިސާބުން ފެށިގެން މި ކުޅިވަރުން ކުރިއަށް ވަޑައިގަތުމުގެ ޢަޒުމް އޭނާ ކަނޑައެޅުއްވިއެވެ.\nއަކުރަމަކީ ރާއްޖޭގައި ބޭއްވުނު ޤައުމީ ޓެނިސް މުބާރާތްތަކުގަޔާއި، އެސޯސިއޭޝަން ޓެނިސް ޗެމްޕިއަންޝިޕް މުބާރާތްތަކުގަޔާއި، ނިޕޯން ޓެނިސް ޗެމްޕިއަންޝިޕް މުބާރާތުގަޔާއި، ކޮކާކޯލާ ޓެނިސް ޗެމްޕިއަންޝިޕް މުބާރާތުގައި ބައިވެރިވެވަޑައިގެން އެތައް އަހަރަކު ގިނަ ކާމިޔާބީތަކެއް ހާސިލު ކުރައްވާފައިވާ ބޭފުޅެކެވެ. އަދި އެތައްފަހަރަކު ޑަބަލްސް ޗެމްޕިއަންކަމާއި، ޑަބަލްސް ރަނަރއަޕްކަމާއި، މިކްސްޑް ޑަބަލްސް ޗެމްޕިއަންކަން ހޯއްދަވާފައި ވެއެވެ. އަދި މިއަހަރު ބޭއްވުނު 22 ވަނަ އެސޯސިއޭޝަން ޓެނިސް ޗެމްޕިއަންޝިޕް މުބާރާތުގެ 45 އަހަރުން މަތީގެ ސިންގަލްސް ޗެމްޕިއަންކަމާއި، ޑަބަލްސް ޗެމްޕިއަންކަން ހޯއްދަވާފައިވެއެވެ. އަދި4ވަނަ މެރީ ބްރައުން ޓެނިސް ޗެމްޕިއަންޝިޕް މުބާރާތުގެ 45 އަހަރުން މަތީގެ ސިންގަލްސް ޗެމްޕިއަންކަމާއި، ޑަބަލްސް ޗެމްޕިއަންކަން ހޯއްދަވާފައިވެއެވެ.\n1990 ވަނަ އަހަރުން ފެށިގެން އަކްރަމް ޚިދުމަތް ކުރައްވަމުން ގެންދަވަނީ، ޓެނިސް އެސޯސިއޭޝަން އޮފް މޯލްޑިވްސްގެ ޓެނިސް ކޯޗެއްގެ ގޮތުގައެވެ. ކޯޗިންގގެ ދާއިރާއަށް ވެދެވަޑައިގެންނެވުނީ، އެ އެސޯސިއޭޝަންގެ ޗެއަރމަން ކަމުގެ މަޤާމުގައި އޭރު ހުންނެވި އަލްއުސްތާޛު އަޙްމަދު އަސްލަމް ދެއްވި ފުރުޞަތަކާ ގުޅިގެންނެވެ. އޭރު އަކްރަމް ކުރައްވަމުން ގެންދެވި މަސައްކަތަކީ، އެސޯސިއޭޝަނަށް ރާއްޖެއިން ބޭރުން ގެންނަވާ ކޯޗުންގެ ކަންކަން ބަލަހައްޓަވައި، އެމީހުންނަށް އެހީތެރިވެދެއްވުމެވެ. އޭގެފަހުން ޕްރައިމަރީ ސްކޫލްތަކަށް ޚާއްޞަކޮށްގެން އެސޯސިއޭޝަނުން މުބާރާތެއް ބޭއްވުމަށްޓަކައި އެކުލަވައިލެއްވި ކޯޗިންގ ޓީމުގައި އަކްރަމް ހިމެނިވަޑައިގެންނެވިއެވެ. އެ މުބާރާތުގައި ފިރިހެން ސިންގަލްސް ޗެމްޕިއަންކަން އަދި އަންހެން ރަނަރއަޕްކަން، އަކްރަމްގެ ކޯޗުކަމުގެ ދަށުން އިސްކަންދަރު ސްކޫލަށް ހޯއްދަވައިދެއްވިއެވެ. މިއީ ކޯޗެއްގެ ހައިސިއްޔަތުން ލިބިވަޑައިގެންނެވި އެންމެ ފުރަތަމަ ކާމިޔާބީއެވެ. މި ކާމިޔާބީއަށްފަހު އެސޯސިއޭޝަންގެ އެދިވަޑައިގަތުމުގެ މަތިން ކުޑަކުދިންނަށް ކޯޗްކޮށްދެއްވުމުގެ މަސައްކަތް ފެށްޓެވިއެވެ. ފުރަތަމަ މަސައްކަތް ކުރެއްވީ ހެޑް ކޯޗްގެ އެހީތެރިއެއްގެ ގޮތުގައެވެ. އެއަށްފަހު އެކި ޢުމުރުފުރާތަކުގެ ކުދިންނަށް ޓެނިސް ދަސްކޮށްދެއްވަން ފަށްޓަވައި، ދެތިން އަހަރު ދުވަހުގެ ތެރޭގައި އެސިސްޓެންޓް ކޯޗްކަމުގެ މަޤާމުން ކޯޗެއްގެ މަޤާމަށް އެސޯސިއޭޝަނުން އޭނާ ހަމަޖެއްސެވިއެވެ.\nއަކުރަމަކީ، ސްކޫލްތަކުގެވެސް ވަރަށްގިނަ ދަރިވަރުންނަށް ޓެނިސް ކުޅެން ދަސްކޮށްދެއްވައި، އަދި ސްކޫލްތަކަށް ވަޑައިގެން ކޯޗްކަންވެސް ކޮށްދެއްވަމުން ގެންދަވާ ބޭފުޅެކެވެ. އަދި ބައެއް ޓީޗަރުންނަށްވެސް ޓެނިހުގެ ހުނަރު އޭނާ ދަސްކޮށްދެއްވަމުން ގެންދަވައެވެ. ރާއްޖެއިން ބޭރުގައި ބާއްވާ ބައެއް ޓެނިސް މުބާރާތްތަކުގައި އަކްރަމް ކޯޗްކޮށްދެއްވާ ބައެއް ކުޅުންތެރިން ވާދަކޮށް، ރަނގަޅު ނަތީޖާ ހޯދާފައިވެއެވެ. ހަމައެހެންމެ، މިހާރު ނަން މަޝްހޫރު ޒުވާން ޓެނިސް ކުޅުންތެރިން އުފެއްދެވުމުގައިވެސް އަކްރަމްގެ ހިއްސާ ވަރަށްބޮޑެވެ.\nއަކްރަމަށް މިއަދު ލިބިވަޑައިގަންނަވާ އެންމެބޮޑު އެއް އުފަލަކީ، އަކްރަމްގެ ކޯޗްކަމުގެ ދަށުން ތަމްރީނު ލިބުނު ބައެއް ކުދިން ރާއްޖޭގެ ޓެނިހުގެ އެންމެކުރީ ސަފުގައި ފައިތިލަ ސާބިތުކޮށްފައިވާކަމެވެ. އަކްރަމްގެ އުންމީދަކީ މި ރޮނގުގައި އިތުރަށް ކުރިއަށް ވަޑައިގެން، އުންމީދީ ޓެނިސް ކުޅުންތެރިންތަކެއް އުފައްދަވައި، ރާއްޖެއިން ބޭރުގައިވެސް ޓެނިހުގައި ރާއްޖެއަށް ރީތިނަން ހޯއްދަވައިދެއްވުމެވެ.


Dhiraaguge Prepaid COMBO Ah “Night Allowance” Tha'aaraf Kohfi - Vaguthu\nދިރާގުން ޕްރީޕެއިޑް ކޮމްބޯ ޕްލޭން އެކްޓިވޭޓް ކޮށްފައިވާ ފަރާތްތަކަށް ހާއްސަކޮށްގެން "ނައިޓް އެލަވަންސް" ގެ ނަމުގައި ރޭގަނޑު ހިލޭ ޑާޓާ ލިބޭ ޕްރޮމޯއެއް ތައާރަފްކޮށްފިއެވެ.\nމި އާ ޕްރޮމޯގެ ދަށުން ދިރާގު މޮބައިލް ޕްރީޕެއިޑް ކަސްޓަމަރުންނަށް ޕްރީޕެއިޑް ކޮމްބޯ ޕްލޭނެއް އެކްޓިވޭޓް ކޮށްގެން އިތުރު ޑޭޓާ އާއި އެކު އޯލް އިންކްލޫސިވް ޑޭޓާ ޕްލޭންސް ލިބޭނެ ކަމަށް އެ ކުންފުނިން ބުނެފައި ވެއެވެ.\nއަލަށް ތަޢާރަފްކުރި "ނައިޓް އެލަވަންސް" ޑާޓާ މެންދަމު 1:00 އިން ހެނދުނު 7:00 އަށް ބޭނުން ކުރެވޭނެއެވެ.\nމީގެ ދަށުން ސްޓްރީމިން، ޗެޓް އަދި ސޯޝަލް މީޑިއާ އަދި އެހެނިހެން ކަންކަމަށް ވެސް ޑާޓާ ލިބިގެންދާނެ ކަމަށް ދިރާގުން ބުންޏެވެ.\nއެންމެ ފަހަރަކު މި ހިދުމަތަށް އެކްޓިވޭޓް ކުރުމުން ހިދުމަތް ލިބިގެންދާނެ އިރު މީގެ ސަބަބުން ކަސްޓަމަރުންނަށް ވަކި އެޑް-އޮންތައް އެކްޓިވޭޓް ނުކޮށް އިތުރު ޑާޓާ ހޯދުމުގެ ފުރިހަމަ ފުރުޞަތު ލިބިގެންދާނެކަން ފާހަގަކޮށްލަން ޖެހއެވެ.\nޗެޓް، ސޯޝަލް މީޑިއާ، ސްޓްރީމިން ފަދަ ތަފާތު ބޭނުންތައް ހޯދާ ކަސްޓަމަރުންނަށް ހިދުމަތް ދިނުމަށް ހާއްސަ ޕެރެކްސް ޕޯޓްފޯލިއޯއެއްވެސް ދިރާގުން ވަނީ ފަރުމާކޮށްފައެވެ. އެ ކުންފުނިން ބުނީ މި ޕޯޓްފޯލިއޯއަށް އިތުރު ބަދަލުތައް ގެނެސްދޭނީ އެއަށްވުރެ ވެސް ކަސްޓަމަރުންގެ ބޭނުންތައް ބަލައިގެން ކަމަށެވެ.\nމަހަކު 250 ރުފިޔާ އާ ހަމައަށް ދިރާގު މޮބައިލް ޕްރިޕެއިޑް ކަސްޓަމަރުންނަށް އޯލް އިންކްލޫސިވް ކޮމްބޯ ޕްލޭންތައް އެކްޓިވޭޓް ކުރެވޭނެއެވެ. މި ޕްލޭންތަކަކީ ދިރާގު ޕްރީޕެއިޑް އަދި ސަޅި ޕްރީޕެއިޑް ކަސްޓަމަރުންނަށް ވެސް ބޭނުންކުރެވޭނެ ޕްލޭންތަކެކެވެ.\nދިރާގު އެޕް މެދުވެރިކޮށް ކޮމްބޯ ޕްލޭންތައް އެކްޓިވޭޓް ކުރެވޭއިރު ކީވޯޑް މެދުވެރިކޮށް 343 އަށް އެސްއެމްއެސް ކޮށްގެންވެސް މި ހިދުމަތަށް އެކްޓިވޭޓް ކުރެވޭނެ އެވެ.\nދިރާގުން ބުނީ، މިއީ އެ ކުންފުނީގެ ހިދުމަތުގެ ތަޖުރިބާ އިތުރަށް ފުރިހަމަ ކުރުމަށް ޑިޖިޓަލް އެންބަބަލް އެއްގެ ގޮތުގައި ކެނޑިނޭޅި ދެމުން އަންނަ ހިދުމަތްތަކުގެ ދަށުން ކަސްޓަމަރުންނަށް ތައާރަފްކުރި ހިދުމަތެއް ކަމަށެވެ.


Council Inthihaabu Gai Vaadha Kuraa 43 Candidate In Nan Nagaifi, Ginaee MDP Candidate In - Vaguthu\nމި އަހަރު ބާއްވަން ހަމަޖެއްސި އެކަމަކު ކޮވިޑް-19 ގެ ބަލިމަޑުކަމުގެ ހާލަތުގެ ސަބަބަކުން ފަސްކުރެވިފައިވާ ލޯކަލް ކައުންސިލްތަކުގެ އިންތިހާބުގައި ވާދަކުރުމަށް ނަން ހުށަހެޅި 43 ކެންޑިޑޭޓަކު ނަން އަނބުރާ ގެންގޮސްފިއެވެ.\nއިލެކްޝަންސް ކޮމިޝަން (އީސީ) އިން ހާމަކުރި ގޮތުގައި، މިހާތަނަށް އެމްޑީޕީ 14 ކެންޑިޑޭޓަކު ވަނީ ނަން އަނބުރާ ގެންގޮސްފައެވެ. އަދި ޕީޕިއެމްގެ ފަސް ކެންޑިޑޭޓަކު ނަން އަނބުރާ ގެންގޮސްފައިވާއިރު، ޖުމްހޫރީ ޕާޓީގެ ހަތަރު ކެންޑިޑޭޓަކާއި، އަމިއްލަ 20 ކެންޑިޑޭޓަކު ވަނީ ނަން އަނބުރާ ގެންގޮސްފައެވެ.\nއަންނަ އަހަރަށް ކައުންސިލް އިންތިހާބު ބޭއްވުން ފަސްވުމުން، ނަން އަނބުރާ ނަގަން ބޭނުންވާ ކެންޑިޑޭޓުންނަށް އީސީ އިން ވަނީ އެ ފުރުސަތު ހުޅުވާލައިފައެވެ.\nއީސީ އިން ހުޅުވާލާފައިވާ އެ ފުރުސަތުގައި އެންމެ ގިނައިން ނަން އަނބުރާ ގެންގޮސްފައިވަނީ ވެސް އެންމެ ގިނަ ކެންޑިޑޭޓުންގެ ނަން ހުށަހެޅި އެންމެ ގިނަ މެންބަރުން ތިބި އެމްޑީޕީއިންނެވެ.\nއަންހެނުންގެ ތަރައްގީގެ ކޮމިޓީތަކުގެ އިންތިހާބަށް ބަލާއިރު، އެމްޑީޕީ 18 ކެންޑިޑޭޓަކު މިހާތަނަށް ނަން އަނބުރާ ގެންގޮސްފައި ވެއެވެ. އަދި ޕީޕީއެމްގެ ދެ ކެންޑިޑޭޓަކާއި، އަމިއްލަ ފަސް ކެންޑިޑޭޓަކު ވަނީ ނަން އަނބުރާ ގެންގޮސްފައެވެ.\nއެންމެ ފުރަތަމަ ކައުންސިލް އިންތިހާބު ބާއްވަން ނިންމީ މި އަހަރުގެ އޭޕްރީލްގައެވެ. އެކަމަކު ކޮވިޑް-19 ގެ ރޯގާ ރާއްޖޭގައި ވެސް ފެތުރެމުންދާތީ ކައުންސިލް އިންތިހާބު ވަނީ އަންނަ އަހަރުގެ ކުރީ ކޮޅަށް ފަސްކޮށްފައެވެ.\nއޮކްޓޯބަރ 30, 2020 19:15\nއެމްޑިޕިގަ އިސްކުން ތިބި ބޮޑެ ތިި މިހުންގެ މަކަރުވެރިރެވުން ބެޒާރުވެ ގިނަރައި ތތުންނަ ވިސްނި އެމްޑީޕިގެ ތާއިިދުު ގެލިޖެ އެމްޑީޕީގެ ޓިކެޓްދުކޮލާފާ ނަން އަބުރާ އަވަހަށް ނަގާ\nއޮކްޓޯބަރ 30, 2020 19:39\nކޮވިޑްގެ އެންމެ ނުރައްކާތެރި ދުވަސްވަރު.\n1. ސައުތު ކޮރެއާ\nއަދި ބައެއް އެހެން ޤައުމުތަކުގަ އިންތިޚާބު ބޭއްވި. ޚޮދު މުޚުތާރު ވެރިކަމެއްކުރާ ދިވެހިރާއްޖޭގައި ކޮން އިންތިޚާބެއްތޯ އޮންނާނީ.


26 Councilaraku Suspend Koffi - Vaguthu\n26 ކައުންސިލަރަކު ސަސްޕެންޑް ކޮށްފި\nމިދިޔަ މެއި މަހުގެ 30 ވަނަ ދުވަހު ބޭއްވި އެމްޑީޕީގެ ރިޔާސީ ޕްރައިމަރީގައި ބައިވެރިވި 26 ކައުންސިލަރަކު ސަސްޕެންޑުކޮށްފިއެވެ.\nމުސާރަ އާއި އިނާޔަތްތައް ނުލިބޭ ގޮތަށް މާދަމާ އިން ފެށިގެން ތިން މަސް ދުވަހަށް މިކައުސިލަރުން ސަސްޕެންޑްކޮށްފައިވާއިރު، ސަސްޕެންޑުކޮށްފައި ވަނީ 21 ރަށު ކައުންސިލަރަކާއި ފަސް އަތޮޅު ކައުންސިލަރުން ކަމަށް މައުލޫމާތު ލިބެއެވެ.\nއެ ކައުންސިލަރުން ނިސްބަތްވާ ކައުންސިލް އިދާރާތަކަށް އެލްޖީއޭ އިން ފޮނުވި ސިޓީގައި ބުނެފައިވަނީ އެމްޑީޕީގެ ޕްރައިމަރީގެ ވޯޓުލުން ކުރިއަށްދާނަމަ ހުއްޓުވަން ސިވިލް ކޯޓުން އަމުރު ނެރެފައި ވަނިކޮށް، އެކަން އެ ކައުންސިލަރުން ޕްރައިމަރީގައި ބައިވެރިވެފައިވާ ކަމުގެ ހެކި އެ އޮތޯރިޓީއަށް ލިބިފައިވާ ކަމަށެވެ.\nހއ. ކެލާ ކައުންސިލްގެ ރައީސް އާދަމް ޣުފްރާން\nހދ. ކުރިނބީ ކައުންސިލް މެމްބަރު މުހައްމަދު ޝާފީ\nށ. ބިލެއްފެހި ކައުންސިލް މެމްބަރު އަހުމަދު ނާފިޒް\nނ. މަގޫދޫ ކައުންސިލްގެ ރައީސް ފަތުހުﷲ ނަސީރު\nނ. މަގޫދޫ ކައުންސިލްގެ ނައިބް ރައީސް އަބްދުލް ހަލީލް އަހްމަދު\nރ. ހުޅުދުއްފާރު ކައުންސިލްގެ ނައިބު ރައީސް އަލީ ޖާވިދު\nރ. މަޑުއްވަރީ ކައުންސިލްގެ ނައިބް ރައީސް ސޮބީހާ މުހައްމަދު\nބ. ކެންދޫ ކައުންސިލް މެމްބަރު އިބްރާހީމް އަބްދުއް ރަހްމާން\nބ. ދޮންފަނު ކައުންސިލްގެ ނައިބު ރައީސް ހަސަން ހަފީޒު\nޅ. އޮޅުވެލިފުށީ ކައުންސިލްގެ ނައިބު ރައީސް އަބްދުލް އަޒީޒް މުހައްމަދު\nޅ. ނައިފަރު ކައުންސިލް މެމްބަރު ވިދާދު އަބްދުﷲ\nއއ. އަތޮޅު ކައުންސިލްގެ ރައީސް މުހައްމަދު ސަފީގު\nއއ. އަތޮޅު ކައުންސިލް މެމްބަރު މުހައްމަދު ނާހިދު\nއއ. އުކުޅަސް ކައުންސިލްގެ ރައީސް ސައުކަތު އިބްރާހީމް\nވ. ރަކީދޫ ކައުންސިލްގެ ރައީސް އާދަމް ސާމީ\nވ. ރަކީދޫ ކައުންސިލް މެމްބަރު އާދަމް ހުސައިން\nވ. ފުލިދޫ ކައުންސިލްގެ ރައީސް ސަނާ އަލީ ވާފިރު\nފ. އަތޮޅު ކައުންސިލްގެ ރައީސް އުމަރު ޒާހިރު\nފ. މަގޫދޫ ކައުންސިލްގެ ރައީސް އަބްދުﷲ ވަހީދު\nދ. މީދޫ ކައުންސިލްގެ ރައީސް އިޔާސް އިސްމާއިލް ލަތީފް\nދ. މީދޫ ކައުންސިލްގެ ނައިބު ރައީސް ޝުރައިފް އިބްރާހިމް ރަޝީދު\nގއ. އަތޮޅު ކައުންސިލްގެ ރައީސް އަހްމަދު ފުއާދު\nގއ. މާމެންދޫ ކައުންސިލްގެ ނައިބު ރައީސް ޚަދީޖާ ޝިއުނާ\nގދ. އަތޮޅު ކައުންސިލްގެ މެމްބަރު ތަމްދީހު މުހައްމަދު\nގދ. ހޯޑެއްދޫ ކައުންސިލްގެ ރައީސް މުހައްމަދު އަޔާޒު\nގދ. ހޯޑެއްދޫ ކައުންސިލްގެ ނައިބު ރައީސް މުހައްމަދު އަޝްރަފް\nއެލްޖީއޭ ސިޓީގައި ބުނެފައިވަނީ ސަސްޕެންޝަންގެ މުއްދަތުގައި ފަރުދީ ހައިސިއްޔަތުން ލިބިގަންނަ ޚިދުމަތެއް ކައުންސިލުން ހޯދުން ނޫން ބޭނުމަކު އެ ކައުންސިލަރުން ކައުންސިލް އިދާރާއަށް ހާޒިރުވުމާއި ކައުންސިލްގެ ލިޔެކިޔުންތަކާއި ވަސީލަތްތައް ބޭނުންކުރުމަކީ މަނާކަމެއް ކަމެއް ކަމަށެވެ.\nލާމަރުކަޒީ ނިޒާމާ ގުޅޭ 101 ސުވާލާއި އޭގެ ޖަވާބު ހިމެނޭ ފޮތެއް ނެރެފި\nއިންތިހާބީ ކައުންސިލަރުން ހުވާކުރުން އަންނަ މަހު\nޖޫން 22, 2018 05:32\nއެމްޑީޕީ މީހުންނަށް ޕާރޓީންދޭ ލަގާތަށް މިފެންނަނީ\nޖޫން 22, 2018 05:34\nތިބޭނީ މިހާރު ރާކަނިމަސް ކެވިފަ\nޖޫން 22, 2018 09:06\n26 އާއިލާކަން ހަނދާންކުރާތި\nޖޫން 22, 2018 10:16\nޖޫން 22, 2018 10:39\nމިއޮތީ ވާ ސަރުކާރެއް! މީހުން ބަނދެގެން ވޯޓް އިތުރު ކުރެވޭތޯ އަހަރެމެން ބަލާނަން!\nޖޫން 22, 2018 12:57\nތިކައުނސިލްތަކަކީ އަދި މިޒަމާނުގަ މިރައްޖެޔަކަށް ބެނުންވާއެއްޗެއްނޫން...ތިބެންވީ 1. ކަތީބު 2. ރަށްކުރިއަރުވާ ކޮމިޓީގެ ރައީސް ނިމުނީ...ދެ މީހުން ރިޕޯރޓް ކުރާނީ އެޓޯލް އެޑްމިން & ޕަބްލިކް ސާރވިސެސް އޮފީހަށް..އެބައިމީހުން ރިޕޯޓްކުރާނީ ރައީސް އޮފީހުގެ އެޓޯލްސް އެޑްމިން ޑިޕާރޓްމެންޓަށް...ތަރައްގީކުރުމާއި ބިންބޭނުން ކުރާނެ ގޮތް ކަނޑައަޅާނީ ސަރުކާރުގެ އެކަމަކާއި ގުޅޭ ވުޒާރާތަކުން...މުއާމަލާތް ކުރާނީ އޮންލައިން ޕްލެޓްފޯރމްގަ، މިހާރު މިހިނގާ ބޭކާރު ހުރިހާ ޙަރަދެއް ތަރައްގީޔަށް ބެނުންކުރެވޭނެ..ކައުންސިލޭ މޭޔަރޭ ކިޔައިގެން ކަމެއްކުރެވެނީކީ އެއްނޫން..ކައުންސިލްތަށް ވަގުތުން ވަގުތަށް އުވާލަންފެނޭ!\nޖޫން 22, 2018 13:44\nމިއީ އެމްޑީޕީން ދުރާލާ ރާވައިގެން ކުރިކަމެއް. އަދިވެސް މިބައިގަނޑުގެ އަވާގައި ޖެހިގެން އުޅޭމީހުން ހޭއަރާކަށް ނުވޭތަ


"Himeyn Dhuniye" akah fahu Sajnaa busy vejje | Mihaaru\nސަޖްނާ ދަރިފުޅާ އެކު: ދިރިއުޅުން ވަރަށް ބިޒީ\nހިމޭން ދުނިޔޭގެ ޑައިރެކްޓަރު އަބްދުއް ފައްތާހާ އެކު ސަޖުނާ\nސަޖްނާ: 2000 ގެ އަހަރުތަކުގެ ކުރީކޮޅު އެންމެ މަޝްހޫރުވި އެއް ތަރި\n"ހިމޭން ދުނިޔެއަކަށް" ފަހު ސަޖުނާ ބިޒީ ވެއްޖެ، މިހާރު "ހެޕީ"\n26 މެއި 2016 - 08:096comments\nކުރިން ވަރަށް މަޝްހޫރުވި ބަތަލާ ސަޖްނާ އަހުމަދުގެ މަތިން ހަނދާން އެބަ ހުރި ހެއްޔެވެ؟ ދެހާހުގެ އަހަރުތައް ފެށިގެން އައި އިރު، ފުވައްމުލަކަށް އުފަން މި ބަތަލާއަކީ ދިވެހި ފިލްމީ ދާއިރާގައި އެންމެ ގަދަ އަށް ފިޔަ ޖަހާލި އެއް ތަރި އެވެ. އެތައް ވީޑިއޯ ލަވައަކާއި ބައެއް ފިލްމުތައް ވެސް ކުޅެ އާންމުންގެ ލޯބި ވަރަށް ބޮޑަށް ހޯދި އެެވެ.\nއެއީ ރާއްޖޭގައި ވަރަށް ގިނަ އަދަދަކަށް ހަފުތާ މަޖައްލާތައް ވެސް ނެރެމުން އައި ދުވަސްވަރެކެވެ. މަޖައްލާތަކުގެ ކަވަރުން ޖާގަ ހޯދުމާއި ސަޖުނާއާ ބެހޭ ވާހަކައެއް އޭރުގެ މަޖައްލާތަކުގެ ފިލްމީ ހަބަރުތަކުގެ ތެރޭގައި ހިމެނުމަކީ ކޮންމެހެން މުހިއްމު ކަމަކަށް ވެސް އޮތީ ވެފަ އެވެ.\nއުމުރުން 18 އަހަރުގައި ފިލްމީ ދާއިރާ އަށް ނިކުމެ، ކުރިއަރަމުން ދަނިކޮށް، ސަޖްނާގެ ތަރި އޮއްސުމަކީ އޭނާ އަށް ސަޕޯޓްކުރި އެތައް ފޭނުންނަކަށް ލިބުނު ވަރަށް ބޮޑު ހިތްދަތި ކަމެކެވެ. އެތައް އޮފާތަކެއް އޮހެމުން ދަނިކޮށް، އަހުލާގީ މައްސަލަގަނޑެއް ފެންމަތިވުމުގެ އިތުރުން އޭނާގެ ދިރިއުޅުމަށް ބޮޑެތި ބަދަލުތަކެއް އަ އެވެ.\nސަޖްނާ އޭނާގެ ދޮށީ އަންހެން ދަރިފުޅާ އެކު: ފިލްމީ ދާއިރާ އަށް އަލުން އެނބުރި އައުމުގެ ވިސްނުމެއް ނެތް.\nއެ ހިސާބުން ޖަލުގައި ދުވަސްތައް ހޭދަކުރަން ޖެހުނެވެ.\nހިތި ތަޖުރިބާއެކެެވެ. މިހާރު އެ ސަފުހާތައް ހަނދާން ކުރާކަށް ވެސް ސަޖުނާ ބޭނުމެއް ނޫނެވެ. އެ ވާހަކަތައް އަލުން ދައްކާކަށް ވެސް، އުމުރުން 32 އަހަރުގެ، ބަތަލާ ބޭނުމެއް ނުވެ އެވެ.\nސަޖުނާގެ ދިރިއުޅުމަށް ބޮޑެތި އިސްލާހުތަކެއް ގެނެސް އަލުން ޒަވާޖީ ހަޔާތެއް ވެސް ވަނީ ފަށައިފަ އެވެ. މިހާރު އެއީ ދެ ކުދިންގެ މަންމައެކެވެ.\nސަޖްނާ އާއި ސީޒަން ކުޅެފައިވާ ލަވައެއް\n"މިހާރު ދެން ވަރަށް ފަލަ ވެސްވެއްޖެ. އަހަރެން ފެނުނަސް މިހާރު ނޭނގޭނެ ގިނަ ބަޔަކަށް،" ހިނިގަނޑެއް ޖަހާލާފައި ސަޖްނާ ބުންޏެވެ.\nއޭނާ މިހާރު ކުރަނީ ކީއްތޯ ބަލާލަމާ ހިނގާށެވެ. ސަޖްނާ އަދިވެސް ހުރީ ފިލްމީ ދާއިރާގައި މަސައްކަތް ކުރާ ގޮތަށް ބާވަ އެވެ؟ އަލުން އޭނާ ސްކްރީނުން ފެނިދާނެ ބާވަ އެވެ؟\n"ދެން އެއްގޮތަކަށް ވެސް ބޭނުމެއް ނޫން އަލުން ފިލްމީ ދާއިރާ އަށް ނިކުންނާކަށް. އެކަހަލަ ޝައުގެއް، ވިސްނުމެއް ވެސް ނެތް،" ހަޔާތުގައި ދިމާވި ހިތްދަތި ތަޖުރިބާ އިން އަރައިގަތްތާ މިހާރު ހަތް އަހަރު ވެފައިވާ ބަތަލާ ބުންޏެވެ.\nއޭނާގެ ފުރަތަމަ ކައިވެނި ރޫޅުނެވެ. އަލުން ކައިވެނިކުރީ 2010 ގަ އެވެ. ދެ އަންހެން ދަރިންގެ ތެރެއިން ދޮށީ ކުއްޖާ އަށް ހަ އަހަރު ވީއިރު ހަގު ދަރިފުޅަށް އަދި ކިރިޔާ އަހަރެކެވެ.\n"ލައިފްގެ ދިމާވި އެންމެ ހިތްދަތި ދުވަސްތަކުން އަރައިގަތްތާ މިހާރު ހަތް އަހަރު ވެއްޖެ. މާލޭގައި ހަތަރު އަހަރު ވަންދެން އުޅެފައި، މިހާރު ރަށަށް ބަދަލުވިތާ ވެސް ތިން އަހަރު ވެއްޖެ.،" 2001 ގައި ނުކުތް "ހިމޭން ދުނިޔެ" އާއި "ނަމޫނާ އަދި "ކައިވެނީގެ ފުރަތަމަ ރޭ" ފަދަ ފިލްމުތައް ކުޅެފައިވާ ބަތަލާ ބުންޏެވެ.\nއޭނާ ބުނީ ރަށުގައި މިހާރު ދިރިއުޅެނީ ވަރަށް ހިތްހަމަޖެހިގެން އުފަލުން ކަމަށެވެ.\nފިލްމް "ނަމޫނާ" ގެ ލަވައެއްގައި ސަޖްނާ އާއި ޝައްމޫން.\n"ދެ ކުދިންނާ އެކު ފިރިމީހާގެ ގޭގައި މި އުޅެނީ. ދެން ރަށުގައި މިހާރު އުޅެވޭތީ ވަރަށް ހިތްހަމަޖެހޭ. ވަރަށް ހެޕީ ލައިފެއްގައި މި އުޅެނީ،" ސަޖުނާ ބުންޏެވެ.\n"ކުރީގެ އެއްވެސް ވާހަކައެއް ދައްކާކަށް މިހާރު ބޭނުމެއް ނޫން."\nއޭނާ މިހާރު ޕްލޭންކުރަމުން އަންނަނީ މާލެ ބަދަލުވާށެވެ. އެކަމަކު ދުވަހަކު ވެސް ދެން ފިލްމީ ދާއިރާ އިން ނުފެންނާނެ ކަމަށް ބުންޏެވެ.\n"ނެތް އެއްވެސް ޝައުގެއް. މިހާރު ފިލްމީ ދާއިރާގެ އެއްވެސް ކަމެއް އަހަންނަކަށް ނުވެސް އެނގޭ. ބަލާކަށް ވެސް ބޭނުމެއް ނޫން،" އޭނާ ބުންޏެވެ.\nއެންމެ ފަހުން ދިވެހި ފިލްމަކަށް ސަޖުނާ ބެލީ 2005 ވަނަ އަހަރުގައި ނިކުތް "ޒުލޭހާ" އެވެ.\nދައްތައެއް މެދުވެރިކޮށް ފިލްމީ ދާއިރާ އަށް ނިކުންނަން ފުރުސަތު ލިބުނު އިރު ވެސް، އެކަން ފެށީ ކޮންމެހެން އެކްޓް ކުރުމުގެ ޝައުގެއް ހުރެގެންނެއް ނޫނެވެ.\n"ދުވަހަކު ހިތަށްއެރި ކަމެއް ވެސް ނޫން ފިލްމީ ދާއިރާ އަށް ނިކުތުމަކީ. އެކަމަކު ލަވައެއް ކުޅުނު ހިސާބުން ވަރަށް ގިނަ އޮފާތައް ލިބެން ފެށި. އޭރު ދެން ހިތަށްއެރީ ކުރިއަށް ދާނީއޭ. ކެރިއަރުގެ ވަރަށް ޕީކްގައި އުޅެނިކޮށް، މައްސަލަގަނޑެއްގެ ތެރެއަށް ދާން ޖެހުނީ،" ސަޖުނާ ބުންޏެވެ.\n"އަސްލު ފިލްމީ ދާއިރާ އަށް ނިކުމެވިގެން ވީ ގޮތެއް ނޫން އެއީ. އަމިއްލަ އަށް އުޅެވުނު ގޮތުން އެ ތަޖުރިބާ ކުރަން ޖެހުނީ. މުޅި މީހާ އެކަނިވެރި ބާކީވެގެން ދިޔައީ އެ ހިސާބުން."\nމިހާރުގެ ދިރިއުޅުން ވަރަށް ބިޒީ އެވެ. އެހެން ކަމަކަށް ވިސްނުން ދޫކޮށްލާކަށް ވަގުތެއް ނުވެ އެވެ.\n"ފިރިމީހާ ރިސޯޓްގައި ވަޒީފާ އަދާކުރަނީ. ކުދިންގެ ކަންތައްތަކުގައި އަހަރެން ހަމަ ވަރަށް ބިޒީކޮށް މި އުޅެނީ. ފަތިސް ނަމާދަށް ހޭލާ ގޮތަށް ކުދިންނާއި ގޭގެ ކަންކަމުގައި މި އުޅެނީ،" އާންމުކޮށް ހަވީރު ރައްޓެހިންނާ އެކު ފަތަން ވެސް ދާ ސަޖްނާ ބުންޏެވެ.\n"ވަރަށް ބިޒީ ލައިފެއްގައި ވަރަށް ހިތްހަމަޖެހިގެން މި އުޅެނީ."\nސަޖްނާގެ ފިރިމީހާ ސިމާދާއި ދޮށީ ދަރިފުޅާ އެކު.\nސަޖުނާ ސިފަކުރި ގޮތުގައި ލޯބިވާ އަދި އެކުގައި އުޅެން އެނގޭ ފިރިއެއް ލިބުމަކީ އެންމެ ބޮޑު ނަސީބެވެ.\n"ފިރިމީހާ ވަރަށް ރަނގަޅު. އެއީ ވަރަށް އަންޑަސްޓޭންޑިން މީހެއް. ވަރަށް، ވަރަށް ހެޕީކޮށް މި އުޅެނީ."


ކަތިލަން އުޅުނު ބަކައްޓެއްގެ ގައިގާ މާތް ﷲގެ އިސްމުފުޅު – Haftha\nކަތިލަން އުޅުނު ބަކައްޓެއްގެ ގައިގާ މާތް ﷲގެ އިސްމުފުޅު\nއަޟްހާ އީދާއި ގުޅިގެން އިންޑިއާގެ އުއްތަރަ ޕްރަދޭޝްގައި ކަތިލަން އުޅުނު ބަކައްޓެއްގެ ގައިގާ މާތް ﷲގެ އިސްމުފުޅު އެޅިފައި އިންދާ ފެނިއްޖެއެވެ.\nއުއްތަރަ ޕްރަދޭޝްގެ އިރު ދެކުނުގައި އޮންނަ ސިޓީއެއްގައި ކަތިލަން އުޅުނު އެ ބަކަރީގައި ﷲގެ އިސްމުފުޅު އެޅިފައި ހުރީ އޭތީގެ ވާތް ފަރާތު ފައިގެ މަތީގައެވެ.\nސަލްމާންގެ ނަން ދީފައިވާ އެ ބަކަރީގެ ވެރި ފަރާތް ކަމަށްވާ މުހައްމަދު ނިޒާމުއްދީން ބުނީ، ބަރުދަނުގައި 90 ކިލޯގުރާމް ހުރި އެ ބަކައްޓަށް ދުވާލަކު 800 ރުޕީސް (175 ދިވެހި ރުފިޔާ) އޭނާ ހަރަދުކުރާ ކަމަށެވެ. އަދި އެއީ އޭނާއަށް ވެސް ހަރަދުކުރާ ވަރަށްވުރެ ބޮޑު އަދަދެއް ކަމަށެވެ.\n“އެ ބަކައްޓަށް އަހަރެން ކާން ދީ އުޅެނީ އެލްމަންޑްސް އަދި ކެޝޫ ނަޓްސް. އަދި އޭތި ނިދާ އުޅެނީ އަހަރެންގެ އަމިއްލަ ގޭގައި. އެ ބަކައްޓަކީ އަހަންނަށް ބޭބެ އެއް ކަހަލަ އެއްޗެއް،” ބަކަރީގެ ވެރިފަރާތުން ބުނެފައިވެއެވެ.\nނިޒާމުއްދީން ބުނި ގޮތުގައި، އޭނާ ބޭނުންވަނީ އެ ބަކަރި ވިއްކާލައިށެވެ. އެގޮތުން އަ ބަކަރީގެ އަގެއްގެ ގޮތުގައި އޭނާ ކިޔަނީ އަށް ލައްކަ ރުޕީސް (174542 ދިވެހި ރުފިޔާ) އެވެ.\nއަޟްހާ އީދުގައި އުލްހިޔާ ކަތިލަނީ އިބްރާހިމްގެފާނުގެ ދަރިކަލުން އިސްމާއިލްގެފާނު ގުރުބާން ކުރެއްވުމަށް މާތް ﷲ ކުރިމަތި ކުރެއްވި އިމްތިހާނަށް އިބްރާހިމްގެފާނު ކިޔަމަންވެވަޑައިގަތުމުން ދެއްކެވި ތެދުމަގުގެ މައްޗަށް ﷲ އަށް ޝުކުރުވެރި ވުމުގެ ގޮތުން ކުރެވޭ އަޅުކަމެއްގެ ގޮތުގައެވެ.


BREAKING NEWS: Mees Media Gai Hiyaalfaalhukuraathee MPL Ge Supervisor Eh Vazeefaa In Vakikoffi - Vaguthu\nއެމްޕީއެލްގެ ވަޒީފާއިން ވަކިކުރި އިސްމާއިލް ރަޝީދު (ވ)\nސަރުކާރާއި ދެކޮޅު ހިޔާލުތައް މީސް މީޑިއާގައި ފާޅުކުރާތީ އެމްޕީއެލްގެ ސްޕަވައިޒަރެއް ވަޒީފާ އިން ވަކިކޮށްފިއެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ވަޒީފާ އިން ވަކިކޮށްފައި ވަނީ އައްޑޫ ސިޓީގައި މަސައްކަތް ކުރާ އެމްޕީއެލްގެ މުވައްޒަފެއް ކަމަށްވާ އިސްމާއިލް ރަޝީދުއެވެ.\nމައުލޫމާތު ލިބިފައިވާ ގޮތުގައި އޭނާ ވަޒީފާ އިން ވަކިކުރިކަން ފުރަތަމަ އަންގާފައި ވަނީ ފޯނުން ގުޅާފައެވެ. ވަޒީފާ އިން ވަކިކުރިކަން އަންގަން ގުޅި ފަރާތުން ބުނީ އޭނާ ވަޒީފާ އިން ވަކިކުރީ ސަރުކާރާއި، ސަރުކާރުގެ އިސް ބޭފުޅުންނާއި ދެކޮޅަށް ޝުއޫރު ފާޅުކުރާތީ ކަމަށެވެ.\nވަކިކުރި ސަބަބުން ލިޔުމުން އެންގިދާނެތޯ ސުވާލު ކުރުމުން ކުންފުނީގެ ފަރާތުން ވާހަކަދެއްކި މުވައްޒަފު ބުނީ ދެވެން އޮތީ ވަޒީފާ އިން ވަކިކުރިކަމުގެ ޗިޓް އެކަނި ކަމަށެވެ.\nވަޒީފާ އިން ވަކިކުރިކަން އަންގައި އޭނާ އަށް ފޮނުވި ޗިޓްގައި ބުނެފައި ވަނީ ވަޒީފާ އިން ވަކިކޮށްފައި ވަނީ ވަޒީފާގެ އެއްބަސްވުމާއި ކުންފުނީގެ ކޯޑް އޮފް ކޮންޑަކްޓާއި ހިލާފުވެފައި ވާތީ ކަމަށެވެ.\nސިޔާސީ ވާހަކަ ދައްކާތީ މިދިޔަ ރަމަޟާން މަހު ވެސް އޭނާ 14 ދުވަހަށް ސަސްޕެންޑް ކުރިއެވެ. މައުލޫމާތު ލިބިފައިވާ ގޮތުގައި މިއަހަރު ވެސް ގާތްގާތުގައި އޭނާ އަށް އިންޒާރުގެ ދެ ސިޓީއެއް ދީފައި ވެއެވެ. ނަމަވެސް އެސިޓީތަކުގައި އިންޒާރުދޭ ސަބަބު ބަޔާންކޮށްފައި ނެތުމުން ސިޓީތަކުގައި އޭނާ ސޮއެއް ނުކުރެއެވެ.\nކޯޑް އޮފް ކޮންޑަކްޓާއި ހިލާފުވެފައިވާ ކަމަށް ބުނެ ވަޒީފާ އިން ވަކިކުރިއިރު ކޮވިޑްގެ ހާލަތާއި ގުޅިގެން އޮފީހުން ރިލީޒް ދީގެން އޭނާ ގޭގައި ހުންނަތާ މިހާރު އެއްމަސް ދުވަސް ވެއްޖެއެވެ.\nވަޒީފާ އިން ވަކިކުރި މުވައްޒަފު އެމްޕީއެލްގައި ވަޒީފާ އަދާކުރާތާ މިހާރު ފަސް އަހަރު ވެއްޖެއެވެ. އިސްމާއިލް އާއެކު މަސައްކަތްކޮށްފައިވާ މުވައްޒަފަކު ބުނެފައިވަނީ އޭނާއަކީ ކުރާ ހިތުން މަސައްކަތް ކުރާ، ހުރިހައި މުވައްޒަފުންނާއިވެސް ގުޅޭ އަދި ޚިދުމަތުގައި ނަމޫނާ މުވައްޒަފެއް ކަމަށެވެ.\nޖޫން 19, 2021 23:55\nކޮއްފާނެ ތިކަހަލަކަމެއް މިހާރު އެއީ ހައެއްކަ މީހުންގެ ކުންފުންޏެއް އެމީހުން އެންމެން ޕުރޮމޯޝަންވެސް ޖަހައިފި 15 މަގާމު ކުރިއައް\nޖޫން 20, 2021 00:24\nކޮބާ އިބްރާހިމާ ކައޭ ޔާމީނަށް އެއްޗެހިކިޔޭ ވަރުގެ މީހެއްތަތީ.\nޒީރޯ ޓޮލަރެންސް ދަށުން ތޯ ވަޒީފާއިން ވަކިކުރީ.\nޙައްޤު ބަސްބުނާތީ ހަޖަމެއްނުވޭ. ތިޔާއީތަ ދުޢާ ދެއްވައިގެން ވެރިކަން ކުރަން ޖެހޭގޮތް.\nކަލޭ ރައްޔިތުން ގެ އަޑު ނޭހެންޏާ އިސްތިއުފާދީފައި ގޭގައި ހުރޭ\nޖޫން 20, 2021 00:32\nތި މަގާމު އަވަހަށް އަލިޓިކޯއަށް ދީ މހމދ ސއދ އަދި މނޖރ ގެ އަރިސް ބޭފުޅެއް ތީގެ އަޑީގަ އުޅޭއެއްމެން އެގޭ އެންމެ ކާރިގައުޅޭ މަތީލެވަލް ތި އޮފީހުގައި އުޅޭ4މީހަކު\nޖޫން 20, 2021 02:19\nއެމްޑީޕީގެ އަސްލުސިފަ ......ނަމުން ޑިމޮކްރަސީ އަމަލުން ހިޕޮކުރަސީ އަދި ޓައިރަނިކް ޑިކްޓޭޓާޝިޕެއް.\nޖޫން 20, 2021 09:17\nޢަސްލުސިފަ ފެންނާނީ ރަގަޅަށްބެލީމަ. މިހާރުވެސް ކުރީސަރުކާރުން ލާފަތިބި ކިތަށްބޯޑްމެންބަރުން އަދި ސަރުކާރުގެ މަތީމަގާމުތަކުގަ އެބަތިބިތޯ. ނުހަ އްގުން ލިބުނު ބަ އިވަރު މީހާރު ނުލިބުނަސް އެ އީ މާޔޫސްވާންޖެހޭކަމެއްނޫން އެއޢީ އިސްލާހުވުމަށް ހުޅުވުނު ދޮރެ އް.\nޖޫން 20, 2021 02:21\nޖޫން 20, 2021 03:38\nޑިމޮކްރަސީ ފައްކާވަމުން އަންނައިރު ވާނެ ތިކަހަލަ ކަންތައްތައް\nޖޫން 20, 2021 06:45\nޑެމެކްރަސީ ފައްކާވެ ނިމޭއިރު މިޤައުމުގައި އަހަރެމެންނަށް ދިރި ތިބެވޭނެތޯ.؟\nޖޫން 20, 2021 07:13\nދެރަނުވޭ ތީޤަވައިދުން ހިނގައިފައިވާ ކަމެއްނޫން . މީއިންސާފުކަމަށްވަންޏާ ވެރިކަން ފޭލިވެއްޖެ!\nޖޫން 20, 2021 07:51\nއއެ ސޮރަކީ ތަނުގަ އި ފިތުނަ ފަސާދަ އުފެ އްދުން ތެރި އެއ އް\nޖޫން 20, 2021 09:08\nޥަގުން ވަ އްކަންކޮ އްފަވެސް ބުނޭ ވަ އްކަމެ ނުކުރަމޭ އެވާނެތޯ ހަ އްގުބަސް ކަމަށް. ތިކަންވެސް ބެލީމަ އެގޭނީ ހަގީގަތް. ޢެހެންނޫނަސް ސަރުކާރުވަޒީފާގަތިބޭ އިދިކޮޅު ބަ އެއްމީހުން ހިދުމަތް ހޯދަން މީހުންދި އައ އީމަ ސަރުކާރު ބަދުނާމުކުރުމަށްވެސް ކަންކަންކުރޭ. ޙަޖަމްނުވެގެން ތިއުޅެނީ އެދޭބަޔަކަށް ވެރިކަން ނުލިބުނީމަ.\nމީތޯ އެމްޑީޕީން ބުނާ ހިޔާލް ފާޅު ކުރުމުގެ މިނިވަން ކަމަކީ\nޖޫން 20, 2021 09:24\nތިއީ ބާރެއްލިބިފައިވާތީކުރާކަމެއް ވަޒީފާއިންވަކިކުރާނެފުރުސަތެއް އެބައެއްތޯ މިހެންމިބުނީ\nޚިޔާލުފާޅުކުރުމުގެ ހައްގަކީ ކޮންމެދަރިއަކަށްވެސް ލިބިގެންވާހައްގެއް ވީމާ، އޭނަގެ އެހައްގު\nނިގުޅައިލަންޖެހޭ ސަބަބެއްނެތް އޮޅުވާލާއިގެން މައްސްލަހަތު ގެއްލޭގޮތަށް ޚިޔާލުފާޅުކުރުމާ\nވަޒީފާއިން ވަކިކުރުމަކީ ދެކަމެއް ވީމާ، ކުރިކަމެއްގެބާވަތުން އަދަބުލިބެންޖެހޭނެކަމަށްފެނޭ\nވައްކަންކުރީމަ އެވާހަކަވެސްފާޅުނުކުރަންވީތޯ ރާބުއިމަ އެވާހަކަވެސް ނުބުނަންވީތޯ ކަމެއްގެ\nޖޫން 20, 2021 09:25\nކޮންމެ ސަރުކާރެ އް އޮތަސް ޚިޔާލު ތަފާތުވާނަމަ، ފާޑު ކިޔަންވާނީ ތިމާގެ ގަޔާދިމާލަށް ނާދެވޭނެ ގޮތަކަށެވެ. މިޚަބަރާ އި އެކު ފޮޓޯ ޖެހުމުގެ އިޒްނަ ދިނުމުން، މީހާގެ ވިސްނުމުގެ ލެވެލް ސާގުވެ އެވެ.\nޖޫން 20, 2021 09:33\nސަރުކާރުގެ އަގު ވެއްޓޭގޮތަށް ވާހަކަ ދައްކާނަމަ ވަޒީފާއިން ކަނޑަންވީ ހަމަ.. އަދި މެދަވަލިގޭ ޕޮޑިއްޕަރު ވެސް ކަނޑަންވީ\nޖޫން 20, 2021 10:34\nތިހެން އަބަދުވެސް ވާނީ ، ކުންފުނިތަކުގެ ބޮޑުންނަށް ތިބެނީ ޕާޓިތަކުގެ އެކްޓިވިސްޓުން ، ވެރިކަން ބަދަލުވާ އިރު އެމީހުންވެސް ބަދަލުވާނޭ ހަނާވެދާނީ ހުނަރުވެރި މުވަ އްޒަފުން ، ހާސްނުވޭ ދެންބަޔަކު ވެރިކަމަށް އައިސް ގަނޑު މުސާރަ އާ އި އެކު ތިމަޤާމު ދޭނެ ، މީ މިހާރު މިޤަ އުމުގެ ޑިމޮކުރަސީ\nޖޫން 20, 2021 12:19\nޔާމީން ސަރކާރުގައި އެމްޕީއެލް ސުޕަވައިޒަރ ކުޑަހުވަދޫ މޯޑް އބަދުވެސް ޔަމީންއަށް ވަގަށް ގޮވާ ހަދަމުން ދިޔައީ ވަޒީފާއިން ވަކި ނުކުރޭ އަދިވެސް ހުރީ ހަމަ އެމްޕީއެލް ވަޒީފާގައި\nހހެ ހަޖަމް ނުވަންޔާ ވެރިކަމަށް ނައުމަށް އެދެން\nޖޫން 20, 2021 13:30\nބަރާބަރު މީނަ ރައިސް ޔާމީނަށް ފާޑު ކީނަމަ މިހާރު ޢޮންނާނީ ގޮޅީގަ ލޮލް\nޖޫން 20, 2021 15:04\nކެއްކޮށްލާ އިރާދަކުރެއްވިއްޔާ ކުރިޔަށް އޮތީ ބޮޑު ޒަލްޒަލާއެއް! ވެރިކަން މުލުން ލުހެވި،ސަރުކާރުގެ އިސްވެރިން ކޮޅުކޮޅަށް ދުވައިގަންނަ ދުވަސް ގާތްވެއްޖެ! މާތް ރަސްކަލާނގެ އީ ވެރިކަން ދެއްވާ ފަރާތަކީ އެކަލާނގެ ދީނަށް ހަޖޫޖަހާ އެކަލާނގެ ރަސޫލާއަށް ފުރައްސާރަކުރާކަށް ދެން އެކަލާނގެ މި އަނިޔާވެރިންނަކަށް މުހުލަތެއް ނުދެއްވާނެ އިރާދަ ކުރެއްވިއްޔާ!\nޖޫން 20, 2021 16:45\nދުލާއި ގަލަމުގެ މިނިވަން ކަން ހޯދަން އެންމެ ބޮޑަށް ވަކާލާތު ކުރިމީހުން މިއަދު އެކަން އެކޮޅު ކޮޅުން ޖަހަނީތޯ ؟\nޖޫން 21, 2021 09:07\nއެއްކަލަ ބުނާ ވަގު ޔާމީނުގެ ވެރިކަމުގަ ހަދަހާ ވަރަކަށް ވަގައް ގޮވިކުދިން އެމްޕީއެލް އައްޑޫ ސައިޓުގަ ތިއްބޭ އެކުދިން އެހެން ވަގައް ގޮވަގޮވާ ތިއްބައޭ އިބުރާހީމަ ވެރިކަމައް އައީވެސް އެހެން ވީމާ ބުނެވެން އޮތީ ވަގަކަސް ދުލާ ގަލަމުގެ މިނިވަންކަންވެސް އޮތީ ވަގުކަލޭގެ ވެރިކަމުގައޭ ގަބުލު ކުރަން ދަތިވިޔަސް ހަގީގަތް ދޯ


Angaindhuvaa nubaivas dhaaimee gothakah kandaalevidhaane gotheh.\nބުދަ , 21 ފެބްރުއަރީ 2018\nއަނގައިންދުވާ ނުބައިވަސް ދާއިމީގޮތެއްގައި ކަނޑާލެވިދާނެގޮތެއް.\nއަނގައިން ނުބައިވަސް ދުވުމަކީ ވަރަށް ގިނަމީހުންނަށް ދިމާވެފައިވާ ބޮޑުމައްސަލައެކެވެ. އެކަމުގެ ސަބަބުން އެމީހާއަށާއި، އެހެންމީހުންނަށްވެސް އުނދަގޫވަމުންދާ ހައްލުކުރަން އުނދަގޫކަމެކެވެ. މިއީ މިކަމަށް ޑޮކްޓަރީ އެތައް ބޭހެއްވެސް ތައްޔާރުކުރެވިފައިވާ ކަމެއްވެސް މެއެވެ.\nއަނގައިން ނުބައިވަސް ދުވަނީ ބައިވަރު ސަބަބުތާކާއި ހެދިއެވެ. އޭގެތެރޭގައި ވަސްގަދަ ކާއެއްޗެހި ބޭނުންކުރުމުންނާއި، ސިގަރޭޓް ބުއިމާއި، އަންގަތެރެ ހިކުމާއި، ސިއްހީ މައްސަލައެއް ދިމާވުމާއި، ހިރުގަޑު މައްސަލަ އަދި ސައިނެސް ކަހަލަ ސަބަބުތައް މެދުވެރިވުމުންނެވެ. މައިގަނޑުގޮތެއްގައި އަގައިން ނުބައިވަސް ދުވަނީ ދުލުގެ ފަހަތުގައި ނޫނީ ދަތްތަކުގެ ދޭތެރޭގައި ބެކްޓީރިއާ އުފެދުމުންނެވެ.\nއެހެންކަމުން އަގައިން ނުބައިވަސް ދުވުން ހުއްޓުވުމަށް ކުރެވިދާނެ ކަންތައްތަކެއް ނުވަތަ ހެދިދާނެގޮތްތަކެއް މިވަނީ ހޯދުން މަޖުބޫރުވެފައެވެ. އެންމެ މުހިމު އަދި ފަސޭހަ ރަގަޅު ގޮތަކީ އަމިއްލަ ސާފުތާހިރުކަމަށް ސަމާލުކަން ދިނުމެވެ. ދުވާލު ދެއިރު އަނގަޔާއި ދަތްތައް ސާފުކޮށް ތާހިރު ކުރުން ނުވަތަ ދަތް އުނގުޅުން ހިމެނެއެވެ.\nމީގެ އިތުރުން އަނގައިން ނުބައިވަސް ކެޑުވުމަށް އިރުކޮޅުކޮޅާ ފެން ބުއިން މުހިންމެވެ. ކައި ނިމުމަށްފަހު ދެތިން ސިކުންތުވަންދެން ތާފަނާ ފެންފޮދަކުން އަގަދޮވެލުންވެސް މުހިންމެވެ. މިހެން ހެދުމުން ދަތް ދޭތެރޭ ހަރުލާފައި ހުންނަ ކާއެއްޗެހި ނެއްޓި އަނގަތެރެ ސާފުވާނެއެވެ.\nޑެންޓިސްޓުން ބޮޑަށް ރިކޮމަންޑް ކުރާނީ މައުތު ވޮޝް ކަހަލަ އެއްޗަކުން ނުވަތަ ފްލޮސިންގ އިން އަނގަސާފުކުރުމަށެވެ. ނަމަވެސް މިއީ ދާއިމީ ހައެއްލެއް ލިބޭ އެއްޗިއްސެއް ނޫނެވެ. ހަމަ ވަގުތީ ގޮތެއްގައި ނޫނީ މިތަކެތި ބޭނުންކުރިޔަސް ނުބައިވަސް ކެނޑިގެން ނުދެއެވެ.\nދާއިމީ ގޮތެއްގައި އަނގައިގެ ނުބައިވަސް ކަނޑުވާލުމަށް ތިރީގައިވާ ގޮތަށް ޢަމަލު ކުރާށެވެ.\nބައި ސަމުސާ ބޭކިންސޮޑާ ފެންޖޯޑަކަށް އަޅާށެވެ. އިރުކޮޅެއްވަންދެން ބެހެއްޓުމަށްފަހު އޭގެ ތެރެއަށް ދަތްއުނގުޅާ ބުރުސްލައި ތެންމާލުމަށްފަހު އެ ބުރުހުން ދަތްތައް އުނގުޅާށެވެ. މިގޮތަށް ކޮންމެ ދުވަހަކު މަދުވެގެން ދެފަހަރު އުނގުޅާށެވެ. ހަފްތާއެއް ވާއިރު އެއްކޮށް ވަސްކެނޑޭނެއެވެ.\nހުރިހާ ލިޔުންތައް (2964)


50 އަހަރަށް ފަހު އަނެއްކާ ވެސް ކަމަނަކުއްޖާ!\n[އެ ކުއްޖާގެ ފޮޓޯއެއް ނެތެވެ؛ އެކަމަކު އޭނާގެ ސިފަ އާއި މިޒާޖާއި އޭނާ އަށް ވީ ގޮތް ކިޔައިދޭނެ މީހުން ދުނިޔޭގައި އެބަތިއްބެވެ. އޭދަފުށީގައި ވޭތުވެދިޔަ ފަންސާހަކަށް އަހަރު ވަންދެން މެދުކެނޑުމެއް ނެތި ދެކެވެމުން ދިޔަ “ކަމަނަކުއްޖާ ގެއްލުނު ވާހަކަ”އިގެ ކޮންމެވެސް ހަގީގަތްތަކެއް މިއޮތީ، މިއަދު ދިރިތިބި، އަދި އެ ކުއްޖާ ލޮލުން ދެކެފައިވާ ބައެއް މީހުން ދައްކައިފަ އެވެ. ތަޖުރިބާކާރުންނާއި ދީނީ އިލްމުވެރިންގެ ބަހުން، އެ ހާދިސާގެ ނިމުން މިހާރު ކޮންމެވެސް ވަރަކަށް ސިފަކޮށްލެވިދާނެ އެވެ. މިއީ، އީޓީގެ ފަހު މަޖައްލާހެ ހާއްސަ ކަވާ ސްޓޯރީއެކެވެ. އަލީ އިމާދާއި އިސްމާއިލް ނަސީރު މިދަނީ، އޭދަފުށީގެ ކޮންމެ މީހަކު ވެސް ދަންނާނެ، އެކަމަކު އަދިއަދަށް ދާންދެން ވެސް ވަޅުޖެހިފައިވާ ބޮޑު ސިއްރެއްގެ ތެރެއަށެވެ.]\nކަމަނަ ކުއްޖާ އަށް ވީ ކީއްހެއްޔެވެ؟ އުމުރުން އެންމެ ފަސް އަހަރުގެ ކުއްޖާ އަށް ގެއްލުނީ ކޮންތާކަށް ބާ އެވެ؟ އޭނާ އާ ބެހޭ ގޮތުން ދެކެވޭ ވާހަކައިގެ ހަގީގަތްތަކަކީ ކޮބައި ހެއްޔެވެ؟ ކަމަނަ ކުއްޖާ، ޖިންނިއެއް ގެންދިޔައީ ބާ އެވެ؟ އޭނާގެ ނަމަކީ ކޮބައިބާ އެވެ؟ އެ ކުއްޖާ އަށް ކަމަނަ ކުއްޖާއޭ ކިޔަނީ ކީއްވެ ބާ އެވެ؟ މުޅި ރަށާއި ކައިރި ރަށްރަށަށް ބަލައި، ހެދިހާ ފަންޑިތަތަކުން ވެސް އޭނާ ނުފެނުނީ ކީއްވެބާ އެވެ؟ އޭނާ ދާދިފަހަކާ ޖެހެންދެން ވެސް ރަށުތެރެއިން ފެންނަމުންދެއޭ ބުނަނީ ކީއްވެބާ އެވެ؟ ހުސް ސުވާލެވެ.\nބައެއް ސުވާލަށް ޖަވާބު ދެވިދާނެ އެވެ؛ ކަމަނަކުއްޖާ އަކީ އޭދަފުށީ ފެންވިލާގޭ ފާތިމަތު މުހައްމަދު )ކަމަނަ( އާއި، މުހައްމަދު އަހުމަދަށް ލިބުނު ފުރަތަމަ އަންހެން ދަރިފުޅެވެ. އެއީ ހެޔޮވަރު ސިއްހަތެއްގައި ހުރި ޅަބާޅަ ދޮން އަންހެންކުއްޖެކެވެ. އެ ކުއްޖާ ގެއްލުނު ގޮތަކަށް އަދިއަދަށް ދާންދެން ވެސް ހަބަރެއް ނުވެ އެވެ. ގެއްލުނުއިރު އުމުރަކީ އެންމެ ފަސް އަހަރެވެ. އޭނާގެ ފުރިހަމަ ނަން އެނގޭ މީހަކު ދުނިޔޭގައި ނެތް ނަމަވެސް އޭނާ އަށް ކިޔަނީ ކަދީދާ ކަމަށް ވެ އެވެ. ކަމަނަ ކުއްޖާއޭ އާންމުކޮށް ކިޔަމުން ދަނީ އެއީ ކަމަނަގެ ދަރިއަކަށް ވާތީ އެވެ.\nކަމަނާގެ ބައެއް ދަރިން މިހާރު ވެސް ދުނިޔޭގައި އެބަތިއްބެވެ. ކަދީދާ ނުވަތަ ކަމަނަ ކުއްޖާގެ އެއްބަނޑު އެއްބަފާ ބޭބެ އަބްދުއްސައްތާރު މުހައްމަދު ވަނީ މި ހާދިސާއާ ގުޅިގެން ފުރަތަމަ ފަހަރަށް ވާހަކަ ދައްކައިފަ އެވެ. އޭނާ ބުނީ ކަމަނަ ކުއްޖާ ގެއްލުމުގެ އެއް ރޭ ކުރިން އޭނާ ގެއްލިގެން އުޅެނިކޮށް ބައްޕަ އަށް ހުވަފެނުން ފެނުނު ކަމަށް ބައްޕަ ބުނެފައިވާ ކަމަށެވެ. އެކަމަކު ކަމަނަ ކުއްޖާ ގެއްލުނު އިރު ބައްޕަ މުހައްމަދު ހުރީ މާލޭގަ އެވެ.\nކަމަނަ ކުއްޖާ އަކީ ބައެއް ދުވަސްދުވަހު އެ ހިސާބުގަނޑުގެ ކުދިންނާ އެކު ދެކުނުފަރާތު އަތިމައްޗަށް ދާ ކުއްޖެކެވެ. އޭނާ ގެއްލުނު ދުވަހު ރައްޓެހި ކުދިންނާ އެކު ކުޅެ، މޫދަށް އެރި އުޅުނެވެ. އެ ވަގުތަކީ ވަރަށް ބޮޑަށް ދިޔަވަރުހިކި، މުޅި ރަށުގެ ފަޅު ވަރަށް ބޮޑަށް ހިކިފައިވާ ދުވަހެކެވެ. މޫދަށް އެރި ގެއަށް އައިސް އަމިއްލަ އަށް ފެންވަރައިގެން ނުކުމެ، މަންމަގާތު ތިއްތި )ހެދުމެއް( ދޭށޭ އޭނާ ބުންޏެވެ. އެ ވަގުތު ގޭގައި ކަށި ތަޅަން އިން ކަމަނަ އެކަމަށް މާ ބޮޑު ސަމާލުކަމެއް ނުދީ، ޖެހިގެން ހުރި ހިޔަލީގޭ ސިއްތި ދައްކާފައި ”އެހެރީ ސިއްތި” އޭ ބުނުމާ އެކު އެ ވަގުތު ކަމަނަ ކުއްޖާ މަގުމައްޗަށް ނުކުތެވެ. އޭނާ އާއިލާ އަށް ގެއްލުނު ހިސާބަކީ މިއީ އެވެ. އޭގެ ފަހުން އޭނާ އަށް ވީ ގޮތެއް އެއްވެސް މީހަކަށް ނޭނގެ އެވެ. ދިޔައީ ކޮން ތަނަކަށް ކަން ވެސް ނޭނގެ އެވެ.\nކަމަނަކުއްޖާގެ ފަހު ފެނިލުން\nގެއިން ނުކުމެގެން ދިޔުމާއި ގެއްލުމާ ދޭތެރޭގައި ބައެއް މީހުންނަށް އެ ކުއްޖާ ބައެއް މީހުންނަށް ފެނުނެވެ. އޭގެ ތެރެއިން ބައެއް މީހުން ކުޑަކުޑަ ކުއްޖާ ފެނުނީ އެ ދުވަހު ހަވީރު، ނުވަތަ އިރުއްސެން ކައިރި ވެފައި ހުއްޓާ ބެރެބެދި ގަސްތަކެއް ކައިރިންނެވެ. އެތާނގައި ހުއްޓާ ފެނިގެން އެ ކުއްޖާއާ ވާހަކަ ދެއްކި އެކަކީ މި ރަށު މަޝްހޫރު ފޫޅުމާ ހަސީނައްތަ އެވެ.\n“މިތާ ކީއްކުރަނީހޭ، މިހާރު މާ ލަސްވެއްޖޭނޫންހޭ، ގެއަށް ދާށޭ އަޅުގަނޑު ބުނިން،” ހަސީނައްތަ ބުންޏެވެ. “އޭގެ ޖަވާބުގައި، މިއައީ ދައްތަބުނެގެންނޭ އެ ކުއްޖާ ބުނި.”\nއެއީ މުޅި ރަށް ބޯ ޖަންގައްޔެއްހެން އޮންނަ ދުވަސްވަރެވެ. އޭރުގެ ތާރީހު ދިރާސާކުރެއްވި މި ރަށު އަބްދުﷲ އަހުމަދު ބުނި ގޮތުގައި، އޭރު ރަށުގެ މަގުތައް އޮންނާނީ ދެ ފަރާތުން ގަސްތައް ހެދި މަގު މުޅިން ހިޔާކޮށްލައިފަ އެވެ. އެހާ ވެސް ގިނަ އަދަދެއްގެ ގަސްތަކާ އެކު މުޅި ރަށް އޮންނަނީ ފެހިކޮށްލައިފައި ކަމަށް އަބްދުﷲ ބުންޏެވެ. އެ ދުވަސްވަރު ކިނބިގަހާއި ބޯކަށިކެޔޮ ގަހާއި ބެރެބެދި ގަސްފަދަ ބިޔަ ގަސްގަހުން ދެކުނުފަރާތް ވެސް އޮތީ ބޯ ޖަންގައްޔެއް ގޮތަށެވެ. ރޭގަނޑުވެއްޖެ ނަމަ އެ ސަރަހައްދު އޮންނަނީ ނާމާން ވެފަ އެވެ.\nއިރު އޮއްސިއްޖެ އެވެ. ކަމަނަކުއްޖާ ގެއަކަށް ނައެވެ. އާއިލާއިން އޭނާ ހޯދަން ވެސް ފަށައިފި އެވެ. އެކަމަކު ވެސް ހިލަމެއް ނުވި އެވެ. އެއާ އެކު މުޅި ރަށް އެލާޓަށް އަތުވެއްޖެ އެވެ. ކަމަނަކުއްޖާ ގެއްލުނު ޚަބަރު މުޅިރަށަށް އާންމުވެ މުޅި ރަށް “ބިރުގަނެއްޖެ” އެވެ. ރަށުގައި ތަފާތު ވާހަކަތައް ދެކެވެން ފަށައި، ރަށް ނާމާން ވެއްޖެ އެވެ. އެންމެން ބިރުވެރިކަމެއްގެ ތެރެއަށް ސޮއްސާލައިފި އެވެ. ކަމަނަ ކުއްޖާ ހޯދަން މުޅި ރަށު ރައްޔިތުން ނުކުމެއްޖެ އެވެ. ވަލުތެރެ އާއި ފަޅުމައްޗާއި، ކަނޑާއި ކައިރީގައި އޮތް މާއްޑޫ ވެސް ބަލައި ހޯދި ކަމަށް ވެއެވެ. ރައްޔިތުން ރަށު ބަންދުކޮށްގެން ތިން ދުވަސްވަންދެން އެ ކުއްޖާ ހޯދި އެވެ. އެކަމަކު އެއްވެސް ޚަބަރެއް، ހިލަމެއް، ފިޔަވަޅެއް ވެސް ނުފެނުނެވެ.\nކިޔެވެލި ކިޔަވައި ފަންޑިތަ ހަދަން ފެށުން\nއެ ކުއްޖާ ގެއްލުނުފަހުން ރަށުތެރެ ނާމާންވާން ފެށި އެވެ. އެ ކުއްޖާ ފެނޭތޯ ފަންޑިތަ ވެސް ހަދަން ފެށި އެވެ. މާލޭގައި ތިބި މޮޅެތި މީހުން ލައްވާ ފާލު ބެލުވި އެވެ. އެ މީހުންގެ ވާހަކައިން ރަށުތެރެ އިތުރަށް ބިރުވެރިވި އެވެ. ފާލު ބަލާ މީހުން ބުނީ އެ ކުއްޖާ މަރުނުވެ ދުނިޔޭގައި ހުރި ކަމަށެވެ. އެހެންވެ ދަމުހިނގުމާއި، އަމާން ބަންގި ގޮވަން ފެށި އެވެ. މި ބިރުވެރިކަމުގެ ތެރޭގައި ގިނަ ދުވަސްތަކެއްވަންދެން ރައްޔިތުން އުޅުނެވެ. އެންމެފަހުން ރަށު މީހުން ނިންމީ އެ ކުއްޖާ ޖިންނި ގެންދިޔައީ ކަމަށެވެ.\nރަށު ތެރެއިން ކަމަނަކުއްޖާ “ފެންނަން ފެށުން”\nދެން ފެށުނީ މީގެ މުޅިން އެހެން ސިލްސިލާއެކެވެ. ކުރިމަތިލާން ޖެހުނީ މާ ބޮޑު ބިރުވެރި ކަމަކާ އެވެ. ހުކުރާއި ހޯމަ ވިލޭރޭ ކަމަނަ ކުއްޖާ ރަށު ތެރެއިން “ފެންނަން ފަށައިފި” އެވެ. ގެއަށް ގޮސް މަންމަ އަށް ގޮވާ އަޑު އިވެން ފަށައިފި ކަމަށް ބުނަން ފަށައިފި އެވެ. އޭނާ ފެންނަނީ ބައެއް ރޭރޭ ގޭގޭގެ ބަނބުކޮޔޮ ގަހުންނެވެ. ބައެއް ރޭރޭ ރަށުގެ ހުޅަނގުކޮޅު ވަލުންނެވެ. ބައެއް ރޭރޭ ބަށިކޯޓް )މިހާރު ތައުލީމީ މަރުކަޒު(ގެ ފުނަގަސްފަލުންނެވެ. ދިގު އިސްތަށިގަނޑާ އެކު ފެންނަ ކަމަށް ވެ އެވެ. ރަތްހެދުމެއް ލައިގެން އިންދާ ވެސް ފެންނަ ކަމަށް ވެ އެވެ. ގަހުގެ އޮފިގަނޑުގައި ދެފައި ބާލައިގެން އިންނަތަން ވެސް ބައެއް މީހުންނަށް ފެންނަ ކަމަށް ބުނެ އެވެ. މިހެން ފެންނަ ކޮންމެ ރެއެއް އޭދަފުށި އޮންނަނީ ހިމޭން ކަމުގެ ސާލެއް ލައިފަ އެވެ. ގެއިން ބޭރަށް ނުކުމެ އުޅޭ މީހަކު ނޫޅެ އެވެ.\nހަގީގަތަކީ ކޮބައިކަމެއް ނޭނގެ އެވެ؛ ކަމަނަ ކުއްޖާ އަށް ވީ ކީއް ކަމެއް އެކަކަށް ވެސް ނޭނގެ އެވެ. މިހާރު ވިސްނޭ ބައެއް ވިސްނުންތަކުން މިވެނިއެވެނި ގޮތެއް ވީއޭ ހިތުލައިގެން ތިއްބަސް، އެ އަންހެން ކުއްޖާ ގެއްލުނު ކަން އެއީ ހަގީގަތެކެވެ. އޭނާގެ ޚަބަރެއް ނުވިކަން ވެސް އެއީ ހަގީގަތެކެވެ. އަދި، މެދުކެނޑުމެއް ނެތި ބައި ގަރުނު ވަންދެން އޭނާގެ ވާހަކަ ދައްކަން ޖެހުނު ކަމީ ވެސް އޭގައި ސިއްރުތަކެއް ހުރި ކަމުގެ ހެއްކެކެވެ. މިއަދު ވެސް އެ ވާހަކަ މި ދައްކަން ޖެހެނީ އޭގެ މަސްދަރާ ހަމައަށް ވާސިލް ވެވޭނެ ގޮތެއް ނެތި އެވެ.\nޑރ. އައިޝަތު އަލީ ނާޒަކީ ކްލިނިކަލް ސައިކޮލޮޖިސްޓެކެވެ. އޭނާގެ ކެރިއާގައި “ޖިންނީ”ގެ އެތަކެއް ވާހަކަތަކަކާ ކުރިމަތިލައްވައިފި އެވެ. މިފަހަރު މިއޮތީ 50 އަހަރު ވަންދެން ރައްޔިތުންގެ ކުރަމުން ދިޔަ ސުވާލު އޭނާއާ ކުރިމަތިވެފަ އެވެ. އޭނާގެ ޖަވާބަކީ ކޮބައިހެއްޔެވެ؟\n“ސީދާ ޖިންނި ގެންދިޔައީއޭ ނުވަތަ ނޫނެކޭ އަޅުގަނޑަކަށް އެހާ ފަސޭހައަކުން ނުދެންނެވޭނެ. އެހެން ނަމަވެސް، ތިފަދަ ކޭސްތަކުގައި ވެދާނެ ގޮތްތަކެއް ބުނެލެވިދާނެ. ތިޔައީ ރާއްޖޭގައި ވަރަށް އާންމުކޮށް ދިމާވެފައި ހުރި މައްސަލައެއް. ފަހުގެ ހޯދުންތަކާއި ތިކަހަލަ އާންމު މައްސަލަތަކަށް ބަލާއިރު ވެދާނެ ގޮތެއް ހަމަ އެ ކުއްޖާ ކޮންމެވެސް ގޮތަކަށް ގެއްލިގެން ގޮސް ވީނުވީ ނޭނގުނީ ކަމަށް. އެކަމަކު ދެން އޭގެ ފަހުން އެ ކުއްޖާ ފެނުމާއި މަންމަ އަށް ގޮވުމާއި މިއީ ދެ ގޮތަކަށް ވާހަކަ ދެކެވިދާނެ އިޝޫއެއް،” ނާޒް ވިދާޅުވި އެވެ.\nއޭނާ ކުރިމަތި ލައްވަން ޖެހިވަޑައިގަތް “ޖިންނި ވާހަކަތަކުގެ” އެންމެ ފުނަށް ފީނާލުމުން ލިބޭ ޖަވާބަކީ އެއީ މާސް ހިސްޓީރިއާ ނުވަތަ ހިތް ބިރުގަތުމުން ދިމާވާ ކަންތައްތަކެވެ.\n“މަންމައަކަށް ދަރިއަކު ގެއްލިގެން އޭގެ ހިތާމައިގައި އުޅެމުން ދަނިކޮށް އޭނާ އަށް ހީވެދާނެ ފެންނަނީ ކަމަށް. ވަރަށް ގިނަ މީހުން ބުނޭ އޭނާގެ ހިތުގައި އޮންނަ މީހާ ފެނެއޭ. ވާހަކަ ވެސް ދައްކައޭ. އެކަމަކު ހަގީގަތުގައި އެއީ ވަހުމަކަށް ވެގެންދޭ. ހާއްސަކޮށް އެ ދުވަސްވަރު ރަށުތެރެ އެހާ އަނދިރިވެ ނާމާންވެފައި އޮންނައިރު މީހުންގެ ހިތް ބިރުގަނެފައި ތިއްބާ ކިރިޔާ އަޑެއް އިވުނަސް ހީވެދާނެ ގޮވަނީއޭ. އަނެއްކޮޅުން އޭނަ ފެނެއޭ ބުނާތީ ވެސް ފެންނަ މީހުން ގިނަވެދާނެ.”\nނާޒް ވިދާޅުވަނީ އޭދަފުށީގައި އެތައް ބަޔަކަށް އޭނާ ފެނުނު ކަމަށް ބުނާ ނަމަ، އެއީ މާސް ހިސްޓީރިއާ ކަމަށެވެ.\nކައުންސެލިން ދާއިރާއިން އޮސްޓްރޭލިޔާގައި މާސްޓާސް ހައްދަވައި، މިހާރު މާލޭގައި ހިދުމަތް ކުރައްވަމުން ގެންދަވާ ހައްވާ ލީޝާ ވިދާޅުވަނީ ވެސް ނާޒް ދެއްކެވި ވާހަކަތަކާ ދާދި އެއް ވައްތަރެއްގެ ވާހަކަ އެވެ.\n“ކުޑަކުއްޖަކު ގެއްލުމަކީ ބޮޑު ޓްރޯމާއެއް. އެހެންވެ އެ ކުއްޖާ އަށް ވެސް އަދި އެހެން މީހުންނަށް ވެސް ވަރަށް ބޮޑު ޝޮކެއް ލިބޭ ކަމެއް. އަދި އެކަހަލަ ޒަމާނެއްގައި ކުއްޖަކު ގެއްލުމާއި އެކަހަލަ ހާދިސާތައް ގިނައިން ގުޅިފައި މި އޮންނަނީ ޖިންނީގެ ކަމަކާ. އެކަހަލަ ހާލަތެއްގައި މަންމައަކު ހުއްޓާ އޭނަ ކައިރީގައި ޖިންނި ގެންދިޔައީއޭ ބުނީމަ ވަރަށް ފަސޭހައިން މަންމަ އަށް ވެސް އަދި ރަށުގެ މީހުންނަށް ވެސް އެކަން ގަބޫލުކުރަން ފަސޭހަވާނެ،” ލީޝާ ވިދާޅުވި އެވެ.\nއެ ދެބޭފުޅުން ވިދާޅުވިހެން ޖިންނިއާ ގުޅުވައިގެން ދެކެވޭ ވަރަށް ގިނަ ވާހަކަތައް އެއީ އެއްވެސް ހަގީގަތެއް ނެތް ވާހަކަތައް ކަން ސާބިތުވެފައި އެބަހުއްޓެވެ. ބައެއް ކުދިން ފިޓް ޖެހުމުން އެއީ ވެސް ޖިންނި އަވަލީއޭ ބުނެ ފަންޑިތަ ހަދައިގެން ރަނގަޅު ނުވެފައި އެބަހުއްޓެވެ. އަދި ޖިންނި މޮޔަވި ކަމަށް ބުނާ އެތަކެއް ބަޔަކު ކައުންސެލިން ދީގެންނާއި ޑޮކްޓަރީ ބޭހުން ރަނގަޅު ވެސް ކޮށްފައި އެބަހުއްޓެވެ. މާނައަކީ، ޖިންނީންގެ ސަބަބުން ވީ ކަމެކޭ ބުނެ މުޅި ވާހަކައިގައި މަތިޖެހެން ނެތް ކަމެވެ.\nއެކަމަކު، ކަމަނަ ކުއްޖާ ޖިންނި ގެންދިޔައީ ކަމަށް ފާލު ބަލާ މީހުން ބުނެ، އޭނާ ދުނިޔޭގައި ހުރި ކަމަށް ބުނާ ނަމަ، އޭގެ ފަހަތުގައި ކޮންމެވެސް ކަންތައްތަކެއް ހުރި ކަމަށް ގަބޫލުކުރަން ވެސް ޖެހެ އެވެ. ސަބަބަކީ، ޖިންނި އުޅޭކަން އެއީ ގަބޫލުކުރަން ޖެހޭ ކަމެއް ކަމަށް ވާތީ އެވެ. އަދި އިންސާނުން ދުނިޔެމަތިން ގެއްލުވާލުމުގެ ބާރު ޖިންނި އަށް ލިބިފައިވާކަން ދީނީ ގޮތުން ވެސް ސާބިތުވާތީ އެވެ.\nޖީންނީންނަށް އިންސާނަކު ގެންދެވިދާނެ\nކަމަނަ ކުއްޖާ އުޅުނުގެ މިހާރު ހުރިގޮތް\nކަމަނަ ކުއްޖާ ޖިންނި ގެންދިޔައީއޭ ބުނަމުން ދަނީ ހީވާ ހީވުމެއްގެ މައްޗަށެވެ. އެކަން ހިނގައިދިޔަ އެއްވެސް މަންޒަރެއް އެކަކު ވެސް ނުދެކެ އެވެ. ޖިންނި ގެންދިޔައީ ކަމަށް ބުނަނީ އެއްވެސް ތިއަރީއެއްގެ މައްޗަށް ބިނާކޮށެއް ނޫނެވެ. އެއީ އޭރުގެ ހާލަތު އޮތް ގޮތެވެ. ކަމަނަކުއްޖާ ގެއއްލިގެން އޭނާ ހޯދަހޯދާ ނުފެނުމަކީ “ޖިންނި އެ ކުއްޖާ އުފުރާލި” ކަމަށް ބުނެވޭ މައިގަނޑު ސަބަބެކެވެ. އެހެން ނަމަވެސް، ޖިންނި އެ ކުއްޖާ ނުގެންދާ ކަމަކަށް ވެސް މުޅިން ނިންމޭކަށް ނެތެވެ. ޖިންނީންގެ އުނދަގޫ އިންސާނުންނަށް ކުރިމަތިވާ ކަމާއި ޖިންނިން އިންސާނުން މެރިކަން ސާބިތުވާން އެބައޮތެވެ.\nޖިންނީންނާ ބެހޭ ގޮތުން ހާއްސަ ލިޔުއްވުންތަކެއް ލިޔުއްވާފައިވާ އަދި ދީނީ ވަރުގަދަ ޖަމާއަތް، ޖަމިއްޔަތުއްސަލަފުގެ ރައީސް ޝެއިޚު އަބްދުﷲ ބިން މުހަންމަދު އިބްރާހިމް މިދިޔަ އަންގާރަ ދުވަހުގެ ރޭ ވިދާޅުވީ އިންސާނުންނާ މުއާމަލާތް ކުރުމުގެ އެތަކެއް ބާރެއް މާތްﷲ ޖިންނީންނަށް ދެއްވާފައިވާކަން އެއީ ގަބޫލުކުރަން ޖެހޭ ކަމެއް ކަމަށެވެ.\n“ކީރިތި ޤުރުއާން މުތާލައާ ކޮށްލާއިރު އެތައް ދަލީލުތަކެއް މާތްﷲ އެފޮތުގައި ހިމަނުއްވާފައިވާތީ އެބަފެނޭ. ޖިންނި ޝައިތާނުން އިންސާނުންނާ ގޯނާކޮށް އެ މީހުންނަށް ބަލި ޖައްސައި، އެ މީހުންގެ މުދަލާއި ދިރިއުޅުމަށް ގެއްލުން ދިނުމުގެ ކުޅަދާނަކަން މާތްﷲ ވަނީ އެސޮރުމެންނަށް ދެއްވާފައި. މީގެ ބައިވަރު ދަލީލުތައް އެބަހުރި. ޖިންނި މޮޔަވުމަކީ ހަގީގަތެއް،” އަބްދުﷲ ވިދާޅުވި އެވެ. “ދުނިޔެމަތިން ޖިންނި އިންސާނުން ގެންދަވާކަން ރަސޫލާ އެބަހުރި މީހުންނަށް ވިދާޅުވެފައި ދެއްވައިފައި ވެސް. މީހަކު ދުނިޔެމަތިން ގެންގޮސް ޖިންނީންގެ ތެރޭގައި ގެންގުޅެ، ފަހުން ދުނިޔެ އަށް އައިސް އޭނާ ޖިންނީންގެ ތެރޭގައި އުޅެފައި ހުރި ގޮތްތަކުގެ ވާހަކަ ރަސޫލާ ވިދާޅުވެދެއްވާފައި އެބަހުރި. އިންސާނުން އެހެން އިންސާނުންނަށް ނުފެންނަހެން ގެންގުޅުމުގެ ބާރު އެބައޮތް ދެއްވާފައި.”\nސީދާ ކަމަނަ ކުއްޖާގެ ވާހަކަ އަޑު އެއްސެވުމަށް ފަހު އަބްދުﷲ ވިދާޅުވީ ޖިންނި ގެންދިއުމަކީ ވެދާނެ ކަމެއްކަން ވެސް ގަބޫލުކުރަން ޖެހޭ ކަމަށެވެ. ސަބަބުތައް ވެސް އޭނާ ވިދާޅުވެދެއްވި އެވެ.\n“މައުނަވީ ގޮތުންނާއި މާއްދީ ގޮތުން ޝައިތާނާ އިންސާނުންނަށް ބާރު ފޯރުވުމަކީ ޝައްކެއް އޮތް ކަމެއް ނޫން. މައުނަވީ ކަންކަމުގެ ތެރޭގައި ވަސްވާސް ދިނުމާއި ހަނދާން ނެއްތެވުމާއި މޮޔަކުރުމާއި ލޮލަށް ގެންނަ ގޮތް ބަދަލުކޮށް އިވޭ އަޑަށް ބަދަލު ގެނައުން ހިމެނޭ. މާއްދީ ކަންތައްތަކުގެ ތެރޭގައި އޭނާ އަށް ޖިސްމާނީ އަނިޔާތައް ދިނުމާއި ބައެއް ގުނަވަން ވާކުރުމާއި ލޮލަށް ފެންނަފެނުން ނެތިކޮށްލުމާއި އިންސާނުންގެ މުދަލުން ވައްކަން ކުރުން ވެސް ހިމެނޭ،” އަބްދުﷲ ވިދާޅުވި އެވެ.\nޖިންނިން ކުރާ ކަންތައްތަކުގެ ވާހަކައިން އެކި މިސާލުތައް ނަންގަވައި، އަބްދުﷲ ވިދާޅުވި ގޮތުގައި ހޫނުކުރާ ވަރުގެ ކަންތައްތައް ޖިންނި ކޮށްފާނެ އެވެ.\n“އެއްޗެއް ބޭއްވުމަށް ފަހު، ތަޅުދަނޑިއެއް ވިޔަސް، ފައިސާއެއް ވިޔަސް އަދި އެ ނޫން އެއްޗެއް ވިޔަސް ބައެއް ފަހަރު ބޭއްވޭތަން އޮޅި، ބޭއްވީ ހަމަ މިވެނިތަނަކުއޭ ބުނެ ގަދަ ހަނދާނަށް އަނެކާއާ ޒުވާބު ކުރެވޭ. ބައެއް ފަހަރު ޖިންނި އައިސް މިތަކެތި އެހެން ތަނަކަށް ބަދަލުކޮށްލާ ފޮރުވާ ހަދާ،” އަބްދުﷲ ވިދާޅުވި އެވެ. “އަޅުގަނޑަށް ލިބިފައިވާ މައުލޫމާތުތަކުގެ މައްޗަށް ބަލާނަމަ ޖިންނި މޮޔަވެފައި ވަނީ ގަސްގަހާއި އެހެނިގެން ތަންތާ ކުޅެ ދުވެ ސަކަރާތްޖަހާ ހެލިފެލިވެ އުޅޭ ޒުވާންކުދިންނަށް.”\nކަމަނަ ކުއްޖާ ޖިންނި ގެންދިޔައީ ކަމަށް ވެސް ބެލެވިދާނެ އެވެ. އަނެއްކޮޅުން އޭނާ ގެއްލުނީ ކަމަށް ވެސް ބެލެވިދާނެ އެވެ. އެ ކުއްޖާ އެންމެ ފަހުން ފެނުނީ މޫދާ ކައިރި ހިސާބަކުން ކަމަށް ވާތީ އެ ކުއްޖާ މޫދަށް ވެއްޓި މަރުވީ ކަމަށް ވުން ވެސް އެއީ ގާތް ކަމެކެވެ. އޭރުގެ ސާޗް އެންޑް ރެސްކިއު އެހާ ބޮޑަށް ތަރައްގީ ވެފައި ނެތުމާއި އެ ކުއްޖާ ހޯދަން އެހާ ވަރަށް މަސައްކަތް ކުރެވިފައި ނެތުމާއި އެކަމަށް ބޭނުންވާ ވަސީލަތްތައް އޭރު ނެތުމުން އެ ކުއްޖާ ނުފެނުމަކީ ވެސް ވުން ގާތް ކަމެކެވެ. ހަމައެއާ އެކު، އެ ކުއްޖާ ގެއްލުނުކަން އެނގުނީ އެރޭގެ ވަގުތެއް ކަމަށް ވާތީ މުޅި ރަށާއި ފަޅުތެރެ ހޯދުމަކީ އެހާ ފަސޭހަ ކަމަށް ނުވާތީ، އެ ކުއްޖާ ނުފެނުނީ ކަމަށް ވުން ވެސް އެކަށީގެންވެ އެވެ. މީގެ އަހަރުތަކެއް ކުރިން މިގޮތަށް ގެއްލޭ އެތަކެއް ކުޑަކުއްޖަކު ނުފެނިފައި ވެސް އެބަހުއްޓެވެ.\nނާޒް ވިދާޅުވަނީ މިހެންނެވެ؛ މި ވާހަކަ އަލުން ލިޔުމުގެ ބޭނުމެއް ވެސް ނެތެވެ. ސަބަބަކީ ކޮންމެ ބިރުވެރި ވާހަކައަކާ އެކު އެ ކުއްޖާގެ “ސޫރަ” މީހުންގެ ހިތްތަކަށް ވަނުމުގެ ފުރުސަތު އޮތުމެވެ. ބިރުވެރި ކޮންމެ ވާހަކައަކާ އެކު ހިތް ތެޅިގަތުން އެއީ ހިސްޓީރިއާ އެވެ. އެހެންވެ، ކަމަނަ ކުއްޖާ ރަށުތެރެއިން އަނެއްކާ ވެސް ބައެއް މީހުންނަށް ފެނިދާނެ އެވެ. އެކަމަކު ހާސް ނުވާށެވެ! މިހާރު ކަމަނަކުއްޖާ ނުފެންނަތާ އެތަކެއް އަހަރު ވެއްޖެ އެވެ. ރަށުގައި ނާމާންކަމެއް އަމުދުން ނެތެވެ. އެހެންވީމަ، މި ވާހަކަ އަލުން ލިޔެގެން ކަމަނަ ކުއްޖާ ފެނިއްޖިއްޔާ އޭގެ މާނައަކީ އެ މީހަކު ހިތް ބިރުގަތީ އެވެ. ހިސްޓީރިއާ އަކީ އެއީ އެވެ.\nމާރޗް 22, 2014 at 9:20 pm